
Twero tye bot wone. Kakanoro keken iyi buk man pe 
myero yik nyo yiyiko, gwok i yore ame pe mitte, nyo lok 
iyo moro keken nyo kitoro kitoro, otio kede kompiuta, 
goyo i cing, makko calere, kwanno ote makko kede 
dwon, nyo iyo moro okene, abongo nwongo twero ame 
oya i bot wone. 


Buk man oyiko kede kony ame oya i bot W.K. Kellogg, 
Norad kede OSISA 


Jo omwono ote yikko dokko buk obedo Mega Digital, 
South Africa 


Ngat oloko odwoko i leb Lango obedo 
Okonye Godman 


Buk man ayalo bot onywalla, jo oda, atekere na 
me Rozvi, eka yal me kwogo woto bot jo akware 
wa me Apirika, ame ryeko gi aman tye oremo 
wa atek, me konyo wa dongo lobo wa me 
amara, Apirika. 


PWOC 


Tye jo apol ata i cakko i kare me bulu na naka i 
tunu tin, ame okonyo tutwal me miya bedo ngat 
ame abedo tin, ame nyutu ni gin okonya me ketto 
ngec man me doko tam abeco. Pwoc adwong tutwal 
woto bot wun ducu kadi kono i pol wunu tutwal 
ame pe aromo poyo wun ducu kede titto nying wu 
acel acel. Apwo atek tutwal Reinhild Niebuhr pi 
cukku cunya kede genere i kom buk man kede pi 
kwanno buk man i diro. 

Purupeca Mandivamba Rukuni aman obedo 
Dairekta Adwong me Puruguram me W.K Kellog 
Foundation Apirika,, ento con kong onwongo obedo 
purupeca me Catto Jami Apura (Agricultural 
Economics). i Unibaciti me Zimbabwe. Itungcel 
kono tamoro ducu kede jami ocoo iyi buk man 
obedo me acoo buk man i kome ento pe me a dule 
ame en obedo tic kede. 

ABILERE 


uk a Purupeca Mandivamba Rukuni ame 

olwongo ni Bedo Dano me Apirika obedo Iwongo 
adwong tutwal bot jo Apirika me coo oko, me poyo 
wii gi i kom tekwaro gi kede me tic kede acalo yore 
me dongo kede meddo malo rwom me kwo. Anaka 
pwod pe anwongo buk okene ame loko i kom tam 
ame otito kan, ame ocoo abongo duduru lok 
nononono, kun cimo peki dok medde i wot anyim 
me nwongo kite me cobbo peki magi kede agam i 
kom peki ame wan jo Apirika otye oneno. 

Tam ame okatto kede kan, i tungcel kono pe tye 
ka me cakko nying peko keken. Gin tye ame kato 
kan oko, dok omio kit yore moro me gammo kede 
cobbo peki ame oneno acalo jo me Apirika. 

Iya ateni, kit ame buk man tye kede weko abedo 
abongo akalakala moro i cunya ni, amako kop me 
Rocco Apirika, otye onenno lero iyi agiki me aduu 
me kwiya ping. Kwena a Mandivamba Rukuni tye 
ni myero opoyo tekwaro ame oya wunu iye, ote 
gammo jami abeco iye duc eka ote tic kede acalo 
yore me wot anyim. Tye atut tuwal i cuny me tam 
me Apirika me Sankofa (Sankofa obedo nyig lok me 
Akan ame gonyo ni “myero odok cen ote poyo 
tekwaro ame oya iye me wek ote cako wot anyim, 
me wek wa oniang pingo kede kit ango ame wan 
obin odoko kede jo ame obedo tin.”). 

Buk man ame tam iye tye ocung atek i kom guti 
me Unhu - Ubuntu - Botho ni poyo pi kodi cuny 
man ame ngeo ber a dano ni. En gwao jo ducu, kun 
jengere i pagi me bedo kede cuny me Apirika, ame 
lelo dok kwero kede yom cuny ducu, kun pe cao kit 
guti moro keken me a jo me Apirika. 


Bino a buk man okatto i cawa i kokome pien obino 
i kare moro ame jo me Apirika tye aminne kede rem 
cuny kede akalakala i kom gi ken gi. Cuny me 
Rovzi tye alok i kom Rukuni kun kwena mere tye 
alongo dok acil. 

Buk man bino doko, i kare moro, buriji me 
lwongo pi tam me tekwaro me Apirika ame dong 
pwod ber alo aloa, i kare wa ni. Aneno acalo gin me 
acaki me rabbo tutte pi tekwaro (Sankofa 
Movement) a jo me Apirika amako kop me medde 
anyim kede dongo. 

Acakki 


e myero abed wotto dwona kena; ka wan jo 

Apirika pe oniango nga awan obedo, kwene oya 
iye kede ote maro dok ote niango, eka dok ote dang 
maro jami ducu ame omio kware wa obedo gini kwo 
pi mwaki milion apol ataa, ka pe oniang kit ame 
kware wa obin otimo tic atek me cakko paci wa 
ame kelo aloka loka, wan pe otwero cakko Apirika 
anyen ame ber pi wa i kare man. 

Apirika obedo kan ame gin acal kede abim 
ocako katto iye me bedo dano. Kodi alokaloka man 
obedo dang rik kit ame dano ocakere kede. Ka 
amano ka jo Shona nyo Bantu okobo ni Unhu nyo 
Ubuntu nyo Botho - ame gonyere ni bedo tye’ nyo 
‘bedo dano’ - gonyo ni kware wa onwongo ongeo 
gini oko iyi acaki ni lokere ya i kom lee me cakko 
‘ngeyo ping’ obedo yore me nwongo ngec amalo 
tutwal. 

Rwom me ngec amalo ni omio kware wa obin 
opoyo ni pe itwero bedo dano abongo jo okene i 
ngeti. Alubere kede remo me nywalle, wan pwod 
obedo leyi. Obanga okwanyo wa i kom kit kodi lee 
moro. Man tere ni wan obedo dul acel me dul aleyi, 
otye kede wat atek tutwal kede jami ame Jojok 
amalo oketo. Apokapoka tye ka acel keken ni 
Obanga ogoo gumere i kom wa, pien en omio obedo 
yot pi wa me kubere i kin wa i yore ame niangere. 
Man tere ni itye kano keken pien jo okene dang tye. 
Abongo ngat okene ineni nyo ibedo kedi, pe itwero 
bedo dano atwali. Leyi bino neni acalo kit lee moro 
okene: ibedo akwor nyo cem gi. Kong itam kit ame 
ingato i bung neni kede! 


Atye acoyo buk man pi jo ducu me Apirika kede jo 
ame tekwaro gi oya i Apirika, ame tekwaro gi omio 
jami apol ataa pi wiipodo alutu. Me apore, guti me 
kite me bedo kede jo ame opore oya i bot me 
Apirika. Ento en ame wan okelo kodi mot man bot 
jo okene iwi lobo alutu ni, kombedi wan pe otye otic 
kede ken wa ken wa me katto kede Apirika me 
rwom amalo dang atek tutwal me kare ni. 

Tyen kop okene omio ayeng kede ni buk man 
tye akwiri tutwal en aye ni jo me Apirika ngeo 
tutwal ni gin tye orwenyo jami apol acalo adwogi 
me wekko tekwaro gi. Ongeo gini ni tekware okene 
ame tye bala otimmo aber tutwal aloo wa oko, 
twero bedo ni tye atimmo aber aloyo wa i kagi mogo 
acalo bala tiyo cente, ento kong gin tye ame otimo 
aber tutwal i yikko kin paco ame kuc tye iye kede 
apoka poka pe iye? Jo me Apirika ngeo ni lobe apol 
ame ogwongere gini ni “lobe odongo” tye arwenyo 
oko. Kadi naka lobo atek tutwal me kare wa ni 
United States me Amerika dang tye ame orweny 
oko. Ka ineno ka telebijon ineno kit acae kede gero 
kede anywar i kom kop me dini. 

Tyen kop okene omio buk man pire tek tutwal i 
kare man me kwo wa ni tye ni, itwero kwanyo dano 
me Apirika i calo, ento pe itwero kwanyo calo i kom 
dano me Apirika! Ka amano jo me Apirika ngeo 
aber tutwal iyi cuny gi ni wan otye kede yore aber 
dok opore tutwal i lobo alutu, me gwokko kuc i kin 
paco: jo paco, wati, or kede owote okene me kin 
paco. Kite ame kware wa me mwaki runi kede runi 
okatto kede angec me yikko paco kede wati, or kede 
owote okene me kin paco, onwongo ongio dok 
otamo atut tutwal iye, ame te miyo doko tek me 
nwongo jo ame obedo dong ocan atek tutwal, ame 
ope gini kede paco nyo jo me paco. Kodi paci ame 
gwao wati, acalo rik tye i lobe me Apirika, aye 


obedo yore aber tutwal ame pwod okatto kede i 
tekwaro moro keken me konyo i kop apire tego 
akwako lwak i kin paco. 

Ento jo me Apirika obedo rwenyo gin man apire 
tek woki pien otye otemmo me lubu yore me kwo 
oloka. Tam pi wan acalo jo me Apirika pe me potto 
oloka, ento me dongo kin paco wa. 

Ka paco ame gwao wati tye i lyeto pi aloka loka 
me kan orumo wa, ka amano wan jo me Apirika 
myero kadi omito nyo pe dok ocak gwokko wati 
kaka bollo oko ni yak, nyo lokko oko kede tam 
oloka. Wek atit iyore yore: ka iparo ka pi jo i turi 
bala jo me loka, ento kit yore ame ikwo kede pe 
obedo me oloka, kede gamente dang pe tye rorom 
acalo kit kwo oloka, ibino bedo nenno can. 

Kware wa onwongo dong ongeo con tutwal ame 
kop me cayany onwongo pwod pe kede kwan i kom 
remo me kwo dang onwongo pwod pe ni omini, 
amini kede yin kom wu tye acel acel kede arorom. 
Ongeo gini ni omin a papi obedo papi; amina mama 
ni ducu - ka i neno i rwom me gikom kun itio kede 
cayany me kare ni — obedo tote ni. Tam gi onwongo 
tye ni, ngo omio i weko otino amini bedo ocan atek 
tutwal kun yin kede en itye wunu acel kede arom: 
tutwalere, amini obedo yin! Iromo wekko atini bedo 
i wang ayoc? 

Ka ame kware wa ocako paco ame ogwao wati, 
okatto gini kede yore ame weko mara bedo tye, kuc 
kede lonyo i kin paco, paco ame ogwao wati kede 
lwak abedo naka pi kare ducu........ Pe tye yore me 
gwokko kuc i kin paco ame ojengere i kom yore 
oloka ame twero miyo kodi gwok man. 

Tyen kop me angwen omio buk man pire tek 
tutwal ka ame odonyo i kare me 2000 naka 2099, 
tye ni wan jo me Apirika, kadi bed ni obedo ocan, 
pwod obedo jo olony aloo aloa i lobo ka i kom kop 


akwako yee i kom dini. Dong gin ame wan otwero 
bedo ni orem kede i kom lonyo akome nen, dok 
omio adwong atek i yore me lonyo me cuny wa. Ka 
kan ame tekwaro okene oweko gini oko dongo me 
cuny gi kede kubere kede Obanga, kun oparo ka 
jami me lobo nyo owote i te lobo kan eka ote lungu 
tam gi i ryeko me wi gi, wan jo me Apirika ongeo i 
diro tutwal ni gin apire tek tutwal i bedo dano aye 
tipu wa. Ongeo ni ka kom wa dong otoo tipu wa 
pwod medde kede kwo. 

Itungcel kono, peko ame pwod dok otye kede 
aye ni lonyo ni tye ame arwenyo oko, pien pol a jo 
me Apirika pe kede ngec ni dini aye obedo gin apire 
tek tutwal ame weko kit tekwaro moro keken bedo 
kwo. Kede ni dini aye yore aber me wot anyim kede 
kwo, kadi bed ni catto wil, kit ame ineno kede cik, 
kit ame itamo kede i kom kop me kin paco, ngec 
(ryeko) kede kit ame idongo kede ngec. I kakan dini 
kede tekwaro ducu ya i kabedo acel. Tekwaro tye 
kwako kit ame jo bedo kede, kit ame gin timere 
kede, kit yore aber ame cik ye me bedo kede jo 
okene, me timere kede ikom jo okene, me tamo 
kede me lok ikin jo. 

Dini acalo tekwaro, tye ame ojengere i kom jami 
kede yee. Pol a jami magi pe otemo me ateteni. Iyi 
ateni, pol a jami magi “pe temere”: pe itwero ngeyo i 
yore me jengere i kom ikweda me cayany ngo atye 
ateni nyo goba. Dong dini obedo ka yee i kom jami 
ame pe itwero mokko. Ento pi jami me ngec okene 
ame itye kede,iye i kom jami amano. Obedo en yee 
aye kubu wa kede Obanga. Ateteni, dini acalo temo 
me kubbu wa kede Obanga, twero nyo pe twero 
bedo acalo guti/ tam apire tek nyo bedo pagi adit pi 
tekware okene. Ento iyi ateni, man pe balo atwali 
dini moro keken, teki ka kubu ngatoro kede 
Obanga, timo tic aber. Peko dong ya ka dini moro 


ni pe ye ni dini okene tye kede twero me bedo atye 
dang. Peko cakere ame dini moro dok oneno acalo 
en aye dong pire tek dok tye iyi ateni eka okene 
acalo tye ocung i goba. 

Ka akobbo akoba, jo me Apirika pol kare ongeo 
dang obedo kede yee ni Obanga tye. Kede jo me 
Apirika obedo kede ngec kede yee ni kubere i kine 
gi kede Obanga obedo kun beo i bot kware gi. 

Man aye omio pire tek tutwal me tic kede tam 
me dini ame ocoo iyi buk man: loc ame dul Ocilam 
ame oya i tung malo kun odonyo i tung malo kede 
kide me dog pii me Apirika kede i cenere dok dul 
Okurutayo i tung ping, oweko jo me Apirika ojalo 
dini a kware gi eka ote koporo dini a Muni. Kodi 
dini man opwonyo wa ni pe itwero yee i kom kware 
ni kede Obanga ducu awang acel, eka pwod ite 
bedo Akurutayo nyo Acilam. Alubere kede kit kodi 
yee man, pe itwero kubere kede Obanga kun beoi 
bot kware ni, ento kono ka i bot Yecu nyo 
Muhamed. 

Man aye obin obedo garama acel adit tutwal 
ame odio wan jo me Apirika, pien i ballo dini wa, 
ame onwongo ngeye acalo guti me tekwaro wa, 
orurubo yee wa kede gen wa acalo jo. Orabo kede 
Muni me Yurup ame oloo wa, otamo gini ni ngec a 
jo me Apirika kede kwiri gi onwongo obedo ngec 
apiny tutwal ka iporo kede ngec gi. Acalo adwogi 
mere obin odio jo me Apirika me yero tekwaro 
anyen i ngec karacel kede dini anyen. Man obedo 
twon peko adwong tutwal- kadi tin. Wan acalo jo 
me Apirika twero bedo ni orwenyo nyo otye ame 
ocok rwenyo tekwaro wa odoco. 

Amito ni wan acalojo me Apirika onene ken wa 
doki eka ote ngeyo ni myero wan owakere kede 
kware wa kede lonyo me ngec ame gin obin oyiko 
pir wa i mwaki milion apol ataa ame okato angec. 


Myero onge ni obedo acalo adwogi me bedo kede 
kware wa omio wan otye kan. Kede dang ni kware 
wa maro wa. Tye ni ibeo i bot gi aye omio Obanga 
oyeyi wa bedo kan i tunu tin. Otwero nenno kware 
wa acalo yo atir, i yore ame nen kede i yore me 
cuny, ame kubu Obanga kede wan. 

Aromo dang medde kede kobbo ni cayany 
wangoro bino mokko atir ni kware a Jo me Apirika 
anaka cwany onwongo tye ateni, ni kware ni, nyo jo 
ame onywali , aye dong kubu yin kede Obanga. 
Cura mere tye ayot ayota: ka ilubu ni ya i bot 
mama ni, baba ni kede onywal baba ni kede mama 
ni, kede dok jo ame obedo con ame onwongo gin 
pwod pe, myero dong igik kede Obanga. 

Alubere kede iye a jo me Apirika, pe dong myero 
ikwan buk me kubi kede Obanga. Kware wa 
onwongo yee ni pe dok myero ilok jo okene i 
kwanyo gi i kom dini gi nyo i kom iyee gi i kom 
Obanga gi. Jo me Apirika con oye gini i kom 
tekwaro gi acalo gin ame kubu gi kede Obanga gi, 
kede dang onwongo yi gi gite yom pi jo okene bedo 
kede yore okene me kubere kede Obanga. Yore me 
tam man weko jo ducu bedo i kuc i nget jo okene. 

Ento jo me Apirika ame opotto kop me dini tye 
gini ame odoko gini dul a jo ame cuny gi olille 
tutwal, man dang twero kello naka lweny me adek 
me wilobo nyo lweny me angwen me wilobo, acalo 
olub kodi dini man neno gini ka kite me nekko 
owote gi eka ote loyo gini. 

Me agiki, atamo me coyo buk man pien atye 
kede tama moro ame amito miyo bot jo ducu me 
Apirika alubere kede gin ame atamo ni en kene aye 
obedo tam a pire tek aloo ame twero konyo me 
jingo tutte me dok cakko gero lobo Apirika anyen i 
kin paci ducu. Tam man, ame tye acalo tam 
amwonya, twero bedo kede ginoro ame pire tek 


tutwal i kwo ducu me lobo Apirika, kadi bed i wibye 
kede wibye me pati, gamente, catto wil, lok kom 
catto wil, lok me notte i kin paco, kuc, gwokko kuc, 
lonyo me lobo, pwonyere kede tekwaro. Atamo ni 
twero konyo me titto i yore yore gin ame oweko kin 
paco me Apirika bedo tur atura. Dang doki, tam 
man dang tito i yore yore kit ame wan otwero jukko 
kede balle me paci wa kede cakko gero ni tit lobo 
wa me amara me Apirika. 


Dul Me 1 


Atin Awobi Shona Atidi 


A? onywala i kin mwaka 1950 i wite acalo atin 
awobi Shona me kin paco me Apirika, i dicitirik 
me Bikita i Zimbabwe. Onywalla aryo ducu 
onwongo opwonyere ote bedo dakatale. I kare ame 
onywala, gin dong onwongo oweko tic gi me bedo 
dakatal oko dong onwongo ocako catto wil moro 
atitidi. Ame ka akobbo akoba gin onwongo otye 
kede kwo moro ame pe rac totwal i kin paco. 
Onywalla aryo ducu onwongo obedo Okurutayo dok 
obedo omema me Kanica ajo ongut me Netherland 
(Dutch Reform Church), ame anaka dong oloko 
nying gi oko ni Kanica a jo ongut me Zimbabwe. 
Meddo i kom mano, onywalla iye gi onwongo tut i 
tekwaro me Apirika kede gen gi onwongo tye i kop 
me wat alac. 

Acalo dano ame pwod tidi, aneno jami apol. Me 
aporere, kadi kono onwongo an atin adoko aryek 
ate ngeyo ni akadi kono bed ni nen bala wan jo me 
Apirika jo neno wa bala jo ame tye cen totwal iyo 
me dongo a lobo, wan onwongo otye kede tekwaro 
apire tek. 1 kom ceko apapat ame jo oceko iyi 
atekere wa, ame obedo atekere me Rozvi ame tye i 
Shona, aniang ni kop me pwonyere atut i kom 
Apirika tye ame jo kobo akoba i dog ote kobbo bot 
otino eka te bedo kobo akoba amano. Kop magi 
nyuto tim mogo apir gi tego ame kware na otio i 
kare okato angec. 


Twero bedo ni kit gin ame pire tek alanyo ame 
atekere na otimo obedo tic gi me gero lobo Adwong 
me loc me Zimbabwe, ame nying ame ngeye kede 
olwongo dang ni kit kwo a jo me Monomotapa. Jo 
myeko ni lobo adwong me loc man onwongo tye i 
kin mwaka 900 AD (Iyonge nywallo Yecu) pi mwaki 
akato mia abicel oko naka tutu mwaka 1600 i wite, 
dang atekere me Rozvi otio tic apire tek me ryemmo 
Muni abini me Portugal i kabedo man i kare ame 
mwaka 1600 i wite tye dong atum. Atekere man te 
bedo i loc naka i kare ame mwaka 1800 i wite 
cakere, i kare ame Ndebele te lweny bino mayo 
tung ping ame dok tung poto ceng me lobo man. 

I kare ame loc gi okur i kin mwaka 1400 i wite 
lobo me Monomotapa oryeo gupu me loc omako 
kan alac ame gwao Zimbabwe ducu, but 
Mozambique, Apirika me Tung ping kede 
Botswana. Kut me loc gi onwongo tye kan ame 
Abila Adwong me Zimbabwe onwongo tye iye i nget 
Masvingo i tung ping anoko kide me Zimbabwe. 
Ngo omio loc man onwongo kite tek obedo notto 
kop me dini kede kop me wii bye tero naka i rwom 
ame omio gigi mogo me te loc alwak me tekwaro me 
Apirika obedo gin ame jo te ye tic kede kan ame 
onwongo loc man tye iye ducu. Meddo i kom mano, 
loc man dang okelo aloka loka adwong i kom kit 
kwo kede ber bedo a jo man, mokko wat me cat 
kede Orabo i Tung Malo me Apirika kede Tung Kide 
i Dyere, kede jo me Cayina i Tung Kide. 

Aco kono iyi ateni, i kare ame orot ping oya i 
Yurup onwongo kan ame kut me loc man onwongo 
rik tye iye ame dong jo oweko i kine me mwaka 
1800-1899, jami anyutu ni dongo lobo onwongo tye 
kagi onwongo tye ataa, te tero mwaki akato 50 oko 
me Muni cakko ye ni jami ni jo me Apirika en ame 
ogero! Jami ame ocoo i lobo a Muni tye opong kede 

myeka me tam ni ka nyo jo mene amyero rik ger 
jami magi apat kede jo me Apirika nyo tekwaro me 
Shona, kun omyeko ni myero kadi ningo bed Orabo 
nyo jo obino i Asia naka i Apirika. I gum aber, 
aman dong ngeye kan aler iwi lobo ducu ni man 
kom onwongo obedo yelle a jo Shona me Apirika. 
Kede dang ni tutte man i kare ame dong otany 
onwongo tye i rwom amalo bala tekwaro okene ame 
oniang ping i kare gi naca i twok ping okene, calo 
bala Oyini me Incas me Latin Amerika. 

Gin ame nyuto ni Zimbabwe a Nyinge Rwo 
onwongo tye kede gin amitte ame nyuto dongo lobo 
tye: cakere i dini, dongo rwom me cat, kuc kede 
lonyo, kede dang i kit ame jo nyuto kede deo me 
tekwaro iyo me tic diro kede wer. 

I kare atini cal ame opao kede gweng me Shona 
ngeye iwi lobo lung. Imwaki 30 okato angec, jo me 
Zimbabwe apol ataa tye ame ocimo me bedo iyi 
akina jo apar ame kitti twatwal me payo cal kede 
gweng. Man pe myero mi dano twon ur tutwal: tic 
diro me payo gweng me doko cal tye i tekwaro a jo 
anaka rik con, con ame Muni pwod pe obino. 

Me apor, i kare ame orot ping ocako bino i 
Yurup onwongo kede Zimbabwe Adwong, gwengi 
abicel opao me cal winyo me Zimbabwe onwongo 
tye ocung i wii got ame kalego tye iye. “Winyo me 
Zimbabwe” obedo winyo me awora eka gwengi 
abicel ame opao te cung tir acalo but ot lego, borere 
bucu rom kede dano. Jami magi ame pir gi tego 
woki obedo jami ame dong orii i lobo odoko mwaki 
akato 1000 oko. 

Kit ame onwongo loc man tye atek woki, kodi 
jami magi ame ogero kede gweng tye ame nwongere 
i tung ping me Apirika, naka i Mozambique kede 
Apirika me Tung ping. Kan ame pire tek ame 
onwongo kodi jami magi iye, obin onwongo i mwaka 

1932 i cuny kulu me Limpopo i Mapungubwe i 
Apirika me Tung ping. Kakan otamo ni otimere i 
kare me loc me Zimbabwe Adwong eka jami apir gi 
tego me diro tic cing, ame gwao naka amuka moro 
ame otio kede jabu, dang onwongo kan. 
Mapungubwe jo tamo ni odongo atek i kare me 
mwaka 1200 wot naka i 1299. 

Gin acel ame dok ngeye tutwal i tekwaro me loc 
a jo Rozvi obedo kop me loc alwak, ame onwongo 
gwao leyo lok i kin dano i yore aber, penyo tam 
kede leleo loc i kin jo apapat. Gin apire tek i kom 
aloc moro keken i tekwaro man onwongo obedo kit 
ame gin omaro jo ame gin telo kede eka ote yikko 
gini iyo ame okemere me notto lwak. 

Pi kare alac aniang i bot jo okene me Apirika ni 
atekere gi dang tye kede kop apol i kom gi ame gin 
oromo kobbo. Pe jo Shona keken en ame tye kede 
tekwaro atek. Tekwaro me tic atek dang onwongo 
tye bot jo okene apapat me Apirika. Pien lobo me 
Apirika en ame dong orii alanyo iwi lobo alutu, 
twero bedo ber odoco me jo atino me Apirika bedo 
jo ame kwano kit ame lobo ocakere te dongo kede. 
Ka otimo aman otwero nwongo ngec olil ame moko 
tic atek ame jo me Apirika otimo i kare me kwo gi 
runi kede runi iwi lobo man. 

Ento kono i kare ame pwod atidi, pe abedo 
niang jami ame ya i ceko keken, aniang dang iyo 
me keboro jami kede diro. Me apore, aneno ni pien 
onywalla onwongo obedo Okurutayo wan onwongo 
owoto i Kanica Okurutayo. Aco kono pol a jo i kin 
paco wa ni onwongo pe woto iyi kanica man. Gin 
pwod onwongo olubo dini me tekwaro. Man 
onwongo twon kop atek meicel i paco wa. Onwongo 
bucu nen bala dano pe twero bedo dano ame 
oniang ping, kwan eka te bedo i kin jo ame olony 
ka pwod ye kede kop me tekwaro. I tungcel, jo 

onwongo tamo ni ka imitto bedo dano ame tye kede 
kwo ayot myero ibatija me bedo Akurutayo eka ite 
wot kwan i cukul ame opwonyo iye tekwaro a Muni 
me wot pwonyo kop i kom Obanga i Jiri eka ite 
nwongo ngec amako kwo kun itio kede leb a jo 
okene. Onwongo aneno kit ame onywalla kede jo 
okene olony-olony bala opwonye tye alony kede 
pien onwongo gin twero lokko Leb Munu kede 
onwongo gini pwonyere me tekwaro a Munu. 

Ento aneno dang ni kwo onwongo pe kare eno 
keken. Onwongo atye aneno ni tye jo abeco kede jo 
areco ame obedo Okurutayo kede dang ni tye jo 
abeco kede areco i kin paco wa, ame onwongo woro 
dini me tekwaro. I kare ame dong adoko dit ate 
nenno kit kwo ame lyeli papa obedo kede. Apenyere 
kena ngo omio en onwongo obedo dano ame pire 
tek tutwal ame maro wati kede owote mere tutwal. 
Ce ni pien onwongo en obedo Akurutayo? Ate 
mokko ni pe; en onwongo ber kit man pien 
onwongo obedo dano me Apirika i kokome; akadi 
kono obedo Akurutayo, guti me berere onwongo 
obedo cuny me Unhu-Ubuntu-Botho ame en 
onwongo tye kede. 

Gin acel ame dok obalo wia atek tye ni kanica 
ame onwongo wan owoto iye wan kede onywalla 
onwongo lego iye pe mit atwal. Apoyo ni onwongo 
oromo wot iyi kanica ni eka ote nwongo wan otye jo 
apar tunu kede i pyero aryo iyi kanica ni. Lubbu 
pwony atye awot anyim iyi kanica ni onwongo tek 
ape twere. Ginoro ducu ame adit kanica onwongo 
bedo lokko bedo bala gin i kan abor ame mom 
niango jo. Jami ame en obedo lokko ducu otimere 
kilomita 10,000 tenge. Abedo wuru ka en onwongo 
tye alok i kom wa, nyo i kom jo okene. Kodi jami ni 
ducu onwongo kwako wa nining? En gin omio 
atamo ni kanica wa onwongo lego iye pe mit atwal. 

I tungcel kono, tye dok Kanica Okurutayo okene 
ame omin papa onwongo lego iye. Kanica ni 
onwongo olwongo ni Zionist Christian Church 
(ZCC) eka kwo iyi kanica man pol kare onwongo 
nen mwonya loo en i kanica wa oko. Dong pi man, 
an kede owote na obedo kuro cawa ame lego agik 
iye, ame - alubere kede tekwaro a Munu - tum i kin 
cawa acel kede acel i nucu, me wek owot onotte 
kede jo me ZCC. Iyi kanica man itwero nwongo jo 
200 -300, ame ducu tye awer dok omyel kun 
opakko Obanga gi nino acel alutu. Iyi kanica man 
jo onwongo tio kede tekwaro me Apirika me rwatte 
kede Obanga, ento gin onwongo otimo man kun 
olubu kor Yecu akaka lubbo kor kware gi ame otoo. 
Gin onwongo owoto iyi kanica me woppo tekwaro a 
Munu, ento otimo kun okwanyo tekwaro gi dang 
olutu iye. I cenere ate nwongo ni kanica ni dit atek, 
omema mere onwongo tye icipan. Onwongo rwatte 
kede tim ajo me Apirika, polere wok jo ame obedo 
ocan. Kadong amano an acalo dano atidi acako 
penyere kena apeny apol amit akwako dini. 

Acalo dano atidi me Apirika dok ate cakko 
niango jami amako leb. Leb a jo apat me Yurup, 
Leb Munu, onwongo dong odoko leb me pwonyere 
kede leb “ajo ongeo ping”. Te kop ame aniang acalo 
dano atidi tye ni i paco wan oloko Shona, eka ka 
owoto i cukul myero wan olok Leb Munu. I cukul 
pe onwongo jo ye ni olok leb wa. 

Abin dang apoyo ni cukule kede kit kwan iye 
onwongo odoko ginoro acel adit ame okelo mingo 
me wekko tekwaro wa me Apirika cen eka ote 
cakko potto tekwaro a Muni. Jo onwongo tye atic 
kede cukule me jwayo tekwaro wa iyo me pwonyo jo 
ni tekwaro a Muni dok “nyen” dong ka amano 
odongo lanyo me Apirika. Kadi naka aman, bulu 
icipan ame ka otye paco loko leb moro me Apirika 

kede dang opwonyo diro tic apapat, ya ote wekko 
gini ngec man dong cen ote wot i cukul me wot 
pwonyo yo me kwo apat ataa. Man nyutu ni cakko 
con, cakere i mwaka abic keken ka dano ocako 
kwanno perepere, acalo atin me Apirika icako 
nenno apoka poka i kin gin ame ineno, iwinyo kede 
ipwonyo i paco kede ngo ame ineno, iwinyo kede 
ipwonyo i cukul. 

En ame atye acoyo buk man, atye angeyo aber 
meicel ni atye amedde i wot kede kodi peko man i 
koma. Man pe tere ni jami ame wan okwano i cukul 
reco, pien ni pe obedo jami me Apirika! Ngec mogo 
ame wan okwano konyo matek, ento apoka poka 
ame tye i kin ngec aryo magi kelo rucu rucu. Akaka 
ngeyo ni myero okwany jami abeco i kin kodi ngec 
aryo magi ducu, kun nwongo ojingo tekwaro wa, jo 
pwonyo wa ni tekwaro wa “tye acon” kede dang ni 
yo me kwo a Muni keken en ame pire tek i kwo me 
kare atin. 

I kare ame adongo ate doko dano adit eka ate 
wowota i Apirika kede i twok ping okene, ate dong 
niang odoco ni tye ginoro arac iyo ame leb kede dini 
a jo okene odio kede i koma tetek. Onwongo adongo 
ate doko dano adit kun atamo ni tekwaro kede guti 
na me Apirika onwongo obedo gin arac kede dang 
ni dini kede tekwaro na me Apirika en ame okelo 
peko ame wan otye kede i Apirika! Ka idongo kede 
kodi tam abedo aman, itamo ni yo aber obedo me 
wekko kiti me Apirika eka ite potakino i kor jami a 
Muni. 

Dok dang abin aniang ni twok ping me lobo 
okene ame dang Muni obin oloo i kin mwaki 200 - 
300 okato angec acalo kit ame otimere kede i kom 
wan jo me Apirika, ocako dong tic i kom kodi “bura 
a Muni man” i yore ame nwongo tye opore dok 
aber. Me aporere, jo moro okene oya i Asia nen calo 

dong onwongo yo moro me nenno apoka poka ame 
tye i kine diro tic anyen kede tekwaro a Muni. Acalo 
adwogi, aporere jo me Japan obedo gini kede gum 
me koppo tam a Muni kede diro tic gi eka ote lokko 
gini dwokko i tekwaro gi kun pe orwenyo gini 
tekwaro kede dini gi. Me ateni, onwongo otye 
okoporo gini kede diro i bot Muni, ame omio diro tic 
oloka te yikere kede tekwaro kede dini gi. Aporere, 
dini kede tekwaro a jo me Japan tye kede yo me 
yikko jami kare i kare. gin otio kede yo man i kom 
gin ame gin lubo i kom diro tic anyen ame gin 
otwero nwongo i bot oloka. Iyore man, gin oyiko 
jami abeco tutwal. 

Dok atyeko nenno acalo dano atye kede ngec 
atut, ni acalo dano atye kede ngec atut me Apirika, 
won ngec nyo ngat atye tio tic ame okwano akwana, 
onwongo ngeca pe tut nyo pe atye kede tek cuny 
acalo kit ame Oyini tye kede i kwayo tam i yore me 
ryeko, eka ate kello ngec magi paco, me dwoggo i 
tekwaro a jo na. Otye kede ceko moro i kin wa ame 
jo kobo ni ka Ayini moro tye awot Yurup, en bino 
‘kwayo’ tam abeco kede diro tic anyen eka te 
dwokko cen tung gi i lobo Asia, dwokko gi i tekwaro 
gi eka te timmo gini aber loyo jo me Yurup. Ka 
icwalo won ngec me Apirika acel bala an, gin aber 
ame gin kwao, aye diro me cem a Muni! Apoyo dong 
ni, acalo won ngec me Apirika ame olimo ngec 
adwong tutwal i lobe i oko ame pe Apirika, pe abin 
abedo kede diro me lokko ngec man dwokko i gin 
ame pire tek pi jo na ame tye paco. 

Ka ongio jo me Japan kede diro, obino nwongo 
ni pi mwaki aromo 150 ame okato angec, gin ocako 
kwayo ngec i bot Muni me tung poto ceng. Man 
ocakere i kare ame jo Yurup onwongo dong ocako 
gini loyo lobo me Apirika agwa. Jo me Japan okelo 
ngec me kwan a Muni i cukule gi kede cuma gi, 

ento gin onwongo oloko kodi ngec magi i leb gi me 
Japan, me wek gi opwony otino gi kodi ngec magi i 
leb toto gi. Jo me Cayina dang otimo amano. 
Adwogi mere te bedo ni otino ducu me Japan kede 
Cayina onwongo twero pwonyo gini kodi tam magi 
ame tye aya i lobe okene i leb gi. 

Acalo dano me Apirika, i tungcel kono, anwongo 
ni atwero kubere kede jo na i leba i rwom amalo. 
Ka amitto kwanno kop me tet atut, me aporere, pe 
aromo kubere kede leba. Pien tet obedo gin apire 
tek i kare atini, tere ni i kom kare ni lebe ame wan 
otwero kop kede i kom kop me tet man en ame bino 
bedo guti me kubbo jo. I mwaki 200 okato angec 
lebe magi onwongo obedo Leb Munu, Leb jo France, 
Leb jo Jamani, kede Leb jo Japan. Kit ame aman jo 
me Cayina odoko pol kede wok i wilobo ni kede kit 
ame lonyo me Cayina odongo kede oyot oyot 
acocoki, nen calo leb Mandarin twero bino bedo leb 
okene ame obino tic kede me loyo lobo i kare me 
anyim. I Apirika, kit acalo tye kede i lobe apol iwi 
lobo, leb Munu - leb me loyo lonyo me lobe me 
Tung Poto ceng - en ame kom iyi ateni obedo leb 
ame otio kede me loc. Pol a jo ame pe twero tic kede 
leb Munu i rwom amalo pe tye kede aride moro me 
miyo dwon gi winyere i kop amako loc lobo, cayany, 
tekinoloji kede dini. 

I kare okato acocoki, onwongo atye acekko lok 
kede awota moro me Ghana, Purupeca Kwesi Prah, 
ame obedo dano moro akitti matek i kop amako leb 
i wilobo i kare atini. En onwongo tye akoba ni pe 
twero timere atwal me lobo moro dongo naka i 
rwom amalo kun tio kede leb oya i oko. Pe tye lobo 
moro anaka ni ame otimo aman. Akadi naka i lobe 
atitino ame dongo lobo tye anen iye, acalo bala 
Iceland, leb ame jo pwonyere kede obedo leb me 
paco. Ka amano otino atino i kunu kobo leb acel 

eka ote makko jami anyen i oko iyo aber kun otio 
kede tekwaro gi. Gin ame myero wan jo me Apirika 
onge i kom kop man tye ni wan myero onwong yo 
me lokko ngec moro keken ame onwongo i oko 
ame pe i tekwaro wa i leb me Apirika acel nyo akato 
ame pol a jo me Apirika niang. Myero oyelle me 
meddo ber me tekwaro wa i kom ngec man; dong 
abongo lokko ngec man i leb me Apirika moro ame 
wan oniang, man pe bino timere atwal. 

Awota Kwesi dang te leyo tam moro anok me 
ceko ame onwongo jo kobo Ghana i kare me loc a 
Muni ame nyutu teko me dini kede leb. Pien Muni 
obwo wa kun otio kede leb kede dini, wan oketo 
Muni bedo acok kede Obanga loo wan jo me Apirika 
oko: wan otamo ni Munu en ame okelo Obanga 
botwa. Ceko man woto ni ka i ceng cabit moro 
odiko i rwatte kede Munu iyo ame itye iwot i lego, 
itwero giti dong dok paco, pien dong nwongo 
irwatte kede Obanga oko! 

Atye alokko lok man pien amitto nwoyo odoco ni 
pire tek odoco pi wan calo jo me Apirika me niang 
ni kware wa dang onwongo gite rik cok kede 
Obanga, gin rik pe oyenyo ngatoro ni nyuti gi 
Obanga. Dong pi man, myero pe onene acalo jo 
ame kony gi pe i wang Munu, i kop amako wat ikin 
wa kede Obanga. Kware wa onwongo ngeo Obanga 
con ame pwod Munu moro pe onyono Apirika! 

I kare atin, jo me Apirika kede jo abedo oko ame 
dang kware gi obedo jo me Apirika, pe ngeo pokko 
ngec me cwiny kede kop me dini. Pe kono alok i 
kop man atut i buk man. Iwie wie, kono, dongo me 
ngec me cwiny mako kop i kom kit ame dano 
kubere kede jo okene, kede bedo i kin jami ame 
Obanga ocweo i lobo, kede won twero ame en ocweo 
dang bwo wi lobo alutu. I tungcel, dini obedo bedo 
kede iye i ginoro kede tim mogo amako Obanga. Ka 

amano ngec me cwiny obedo gin a dano winyo pire 
kene eka dini obedo gi alwak. Ngec me cwiny tye 
bot jo ducu, dini obedo pokere i kin dano - - bedo 
kede jo ame tye kede iye acel bala yin. 

Ngo omio atye aketto tek me titto kop man? Buk 
man tye i kom ye i kom wa kede nyutte ken wa ni 
wan obedo jo me Apirika. Ka tekwaro wa kede iye 
tye arweny, opotakino ni cap cap iyi kanica mogo 
ataa ni oyenyo ka pono. Aco wan kom onywalo wa 
anywala kede ngec me cwiny dang rik otio kodi tic 
man iyo me Unhu-Ubuntu-Botho. Ka tekwaro wa tye 
arweny, otamo ni kanica en aye obedo kan ame 
wan otwero dongo kede ngec me cwiny. Tam dok 
inwo. 

Akadi kono acako penyo apeny mogo acalo 
awobi atidi me Shona, acako niang keken i kare 
ame dong akwano eka ate cakko tic ate cakko 
niang kit ame kada onwongo pe angeo ngo ame 
atimo me bwonno tekwaro na kede dini na. Ngec 
man otua te ballo wia oko, pien onwongo anaka 
ame pwod pe anwongo ngec man atamo ni tekwaro 
na me Apirika kede dini me Apirika obedo tim me 
“aconye” ka i poro kede me a jo me Tung Poto Ceng, 
pi kit ame ka ineno ape itamo atek itamo ni Muni 
dok ryek okatto kare oko ni. I kare ame dong acako 
poyo ni akwia ping, onwongo dong acoo buke akato 
abicel oko kede cocok jami akwana okene acego 
cego mia acel i wite, kun aludo odoco kit ame 
abedo bwolle kede kena kena akwako kop man! 
Onwongo angeye iwi lobo pi tyen kop adek oteggo: 
kit me gwokko cem i Apirika, diro me kiro poto 
kede pii i Apirika, kede kop amako lobo me bedo, 
kede me tic a dano. 

Iyonge bedo apwony adwong i Unibaciti me 
Zimbabwe cakere i mwaka 1980 jo dong te miya 
bedo purupeca ikokome i mwaka 1992. Eka i 

mwaka alubu, i 1993, piriciden me Zimbabwe te 
cimma me bedo Adwongkom me Iryonget me 
Kweddo Kop i Kom Lobo i lobo naca. Ate cakko tic 
agwa i tic man ame onwongo omia me tutunu ni, 
ame ate timmo pi dwete cocok 14, kun atamo ni kit 
ame jo me Apirika gwoko dok tio kede lobo gi bal 
tye iye, pien kwan ame Muni opwonya kede 
onwongo tye abwolla. Onwongo tama tye ocung 
atek ni myero olok kit me gwokko lobo wa me 
tekwaro ote dwokko i kit me a Muni, i kit me pango 
lobo kede coyo catibiket me nyutto won lobo. 
Onwongo dang atamo ni kit me bedo kede lobo iyo 
me kit tekwaro me Apirika konyere dong pe. 

Iyonge dwete abicel ame acako kede tic i kom 
kop me lobo ate poyo kit ame onwongo atamo agoro 
kede! I kare ame dong atyeko tic man, onwongo 
dong aroto dicitirike 44 i kom 56 ducu ame tye 
Zimbabwe. Dong i dicitrik acel acel onwongo aloko 
kede jo kede opur apapat, cakko iyi opur atino me 
kin paco ame puro jami me acama naka bot opur 
okene atino ame puru jami me acata, naka opur 
adongo ame obedo Muni ame puru jami me acata, 
naka jo ame gamente onwongi gi lobo me bedo, 
meddo kede otino kede mon. I kare adong otyeko 
tic man mingo na i kom tekwaro na kede jo na te 
ballo wia atek. 

Gin ame dong obalo wia alanyo tye ni onwongo 
atamo ni tekwaro me Apirika kede iye me tekwaro 
kede iryonget apapat me tekwaro me Apirika obedo 
jami me kare acon kede dang gi me doddo akwal. 
Obalo wia matek me nwongo ni jami magi kada tye 
kwo niweng, kede dang ni pol jo me kin paco me 
Apirika yee atek i tela me tekwaro dang yi gi pe yom 
i loc ame oyero iye dano ayera. 

Gin okene adok obalo wia obedo ni iyonge lok 
kede iryonget apapat ame tio i kin paco kede gurup 

amon ame tye i boma, onwongo dang dok amoko 
tama amako tekwaro me Apirika ni obedo tekwaro 
ame pe paro apoka poka i kin coo kede mon kede 
dang ni jami ducu ame otimo i tekwaro me Apirika 
akwako wati kin coo kede mon, bedo kede twero 
arom kede kop me loc lobo onwongo rac. Adong te 
ballo wia wok anwongo ni coo, mon akadi otino 
ame tye i kin paco pwod omaro kit me tela me 
tekwaro akadi kono goro mege mogo tye, pien kodi 
tela magi pwod mio gi gwok aber ame kome nen, 
kato en ame ogamo nono nono ni me ‘kare ni’ me 
gamente otedero kede kit loc mogo ame cal kede 
ame gamente okelo. 

Man en kare ame ate cakko poyo ni cakere i 
kare ame pwod atidi calo awobi me Shona naka i 
tunu na bedo dano me Apirika ame okwano dang 
tye kede diro onwongo tam kede ngec a Muni 
omwonya gita oko, ame dong konya odoko pe me 
cobbo peko ame tye i lobo na. Obedo twon wang yic 
adit bota, te miya tammo ni rwom me purupeca 
ame oyimo i koma dwete 18 okato angec onwongo 
calo gin akonyere pe meicel. 

Onwongo obedo ginoro me alano tutwal ame 
dang obalo wia oko me nwongo ni jo gana ni an 
adano okwano amom twere a jo wora awora i kin 
paco kede iwi lobo alutu, iyonge coyo kodi buke 
magi ducu, ame onwongo ocoye amwonya odoco, 
ento kit tam ame onwongo tye iye onwongo pe tye 
atir. Tunu naka i kare naca onwongo abedo tic 
kede kit tam kede cik mogo ame kony gi kom pe 
atwal me cobbo peko ame tye bot wa. 

Tic man ogido cunya moro ame onwongo atye 
kede pi kare alac. Kop tye aman, me acel, ni 
tekwaro me Apirika obedo tekwaro moro acel ame 
tye ateni dok tio aber meicel ame loo tekwaro moro 
ducu ame aneno i kan okene. Dang dok man omia 

amoko ni guti me tam me Unhu-Ubuntu-Botho, kede 
kit ame kware wa otio kede kodi guti man me yikko 
iryonget mogo calo paco a dano kede kin paco 
alutu, onwongo obedo kit guti moro acel atek 
meicel anaka kwo a jo cakere. 

Iwie wie, paco me Apirika ogero pi runi kede 
runi, ame omio ocung i king atek dok tio i rwom me 
kin paco. Man nyutu ni jami ducu apir gi tego 
amako kwo a dano otimo oko i rwom me paco kede 
kin paco. Acalo adwogi mere, jami ducu ame 
nwongere i kin paco ame lonyo tye iye acalo dini, 
pwonyere, kop me loc kede tela, kuc kede dwekko 
kin dano, otyeko cutu cutu me akwokwong i paco 
eka dok i kin paco. Ka otyeko kop man oko i kan en 
amio dano te cakko paro kop amako gamente kede 
iryonget okene magi atye i rwom amalo ni. 

Dong ka amano cakere tutung 1993 naka 1994 
acako poyo ni adwogi me balle me kin paco me 
Apirika, twero cakko nen cakere i balle me paco 
kede iryonget apapat me kin paco ame rik kware 
wa ocako runi kede runi. 

Me aporere, ka iwoto i kin paco me Apirika 
onyoni, ibino nwongo otino kic ame tye alala, 
abongo jo agwok gi. Ibino nwongo ni otino ni mogo 
jo agwoko obedo jo ataa ame oparo pir gi apara, jo 
amio kony, iryonget apapat me a gamente, nyo 
papo kede toto mogo ame ojalo cuny gi en ame tye 
agwokko gi. Ka akobbo akoba jo agwoko gi ni pe 
twero gwokko gi pi naka. 

Ate dong penyere kena ni: ocakere nining i kare 
ame kware wa cak kop me gwokko wat runi kede 
runi, ame onwongo mio bedo tek tutwal me nwongo 
otino kic alala kede jo ame mwaka gi ocato nenno 
can, ni - i kin mwaki pyero adek keken - kit tim 
man orwobere kitti? Ceni two jonyo nyo en ame 

okelo kodi peko man nyo two jonyo dong odopo 
tekwaro wa me gwokko wat adopa? 

Agamere kom tye oko a oka: tye nii mwaki mia 
acel i wite okato angec dok kede tung kugu, jo me 
Apirika obino ocako wekko jami ame kware gi 
onwongo ocako pir gi eka ote cakko nunakino i kor 
tam a Muni me pe paro wat, bedo ogena ogena ken 
ken kede cung iwic ken ny bedo acilalic. 

Iyi ateni man onwongo ocwero cunya matek, te 
miyo nino acel - idwe me adek i 2006 - yia te 
makko akemo oko! Onwongo atye abedo i otel moro 
i Bulawayo i Zimbabwe, pi cokere moro ame 
onwongo oyiko me nyammo tam atek me gero kin 
paci me Apirika ni tit. Odiko i kare ame aya i 
kabuto, aneno papara me amut me nino i nino ite 
dogola na. Akwanyo ate nwongo i pot papara me 
acel gin ame owango yia meicel. Cal man onwongo 
tye olingo i kala - ame tye anyutto muno moro ame 
obini pi limo kun Munu ni obedo alub piriciden me 
iryonget moro adit ame mio jo kony, ojany iwi kom 
kun mon kede coo me Apirika abucu romo abicel 
ogure obedo ingete iwi kom, acel acel i kin gi otingo 
atin kic i tyene. Ngec ame onwongo tye anen i cal 
ca tye ni jo me Apirika magi onwongo tye anyuttu 
pwoc gi bot iryonget man ame mio kony ni pi kony 
ducu ame gin onwongo gin tye amiyo me konyo gi 
gwokko otino kic magi. Ngo owango yia ene, ni 
kware na an i koma, i mwaki okato ducu, onwongo 
ocako tim ame nenno ni akadi jo tye anenno can 
adot, onwongo pe tye ginoro ame twero miyo atin 
kic bedo nenno can. Akadi jo tye anenno can adot, 
otino kic onwongo nywako jami kede omego kede 
amege gi i paco ame nwongo tye alac. Aman, ame 
mwaka pwod pe otuno pyero adek, wan dong otye 
kede peko ame wan acalo jo me Apirika myero 
oconne bot iryonget mogo me wilobo kun nwongo 

Munu oya i dege ya i Yurup, me konyo wa gwokko 
otino kic wa! Ibota man nyutu ni akaka wot anyim 
kede dongo kun otio kede ryeko a Muni, wan acalo 
tekwaro odok dong cen mwaki apol ataa ape 
kwanne. 

Pwod tye agwoko cal man. Awoto kede i cao na 
me poyo wia i kom kit ame aneno kede gini me wek 
kare i kare atwero leyo tam man kede jo Apirika 
wad wa. 

Ka ineno kit ame Apirika tye ongingida kede, 
itwero kobbo ni ngo ame otimere anaka Muni loo 
wa mwaka mia acel nyo akato okato angec, obedo 
yo me medde kede jebbo gupu ame paci kede kin 
paci tye kede me daro peko kede jami mogo ame rik 
tye i paco, kede wati kede i kin paco. Paco, wati 
kede kin paco onwongo obedo iryongete adek ame 
pir gi tego meicel ame rik gwoko tekwaro, 
pwonyere, dini, dwekko kin dano, cik, rayo kede 
pokko ngec, wibye, loc ken - ducu onwongo tye 
oketo iyi iryonget adek magu. 

Tin, iryonget adek magi orweny oko acalo 
adwogi me cakko kop me loc lobo acalo tam anyen 
oloka me Tung Poto Ceng. Lobe anyen magi - ducu 
ame wang kinga gi jo me Yurup aye olingo — tye 
kede neno me wang aping i kom tam me bedo kede 
paci atek kede lwak onotte dok atek. Me ateni, tye 
arac atek i twok ping okene me Apirika, ame lobo 
okene me Apirika tamo ni dong myero bed amano. 
Gin ngeo ni ka yin ipe kede wati atek, nwongo dang 
ipe kede atekere atek, dong acalo adwogi mere 
nwongo dang ipe kede guti me leb nyo iryonget me 
kin paco ame twero yenyo yo ngo ame tye atimere i 
rwom me loc lobo alutu. 

Ka paci kede kin pacu i lobo a Muni tic oloo gi 
oko, gamente leo tic gi. Ka dong amano i lobe a 
Muni gamente paro pi jami ducu ame rik timere i 

rwom ame dano timo i kome, paco kede i kin paco. 
Aco kono, Apirika pe tye kede jami ame twero miyo 
polici kede kot me cik bedo i kin paco acel acel. 
Dong ka amano peko ame tye i Apirika ducu bino 
cobere keken iyo me rocco dongo paco, wati kede 
kin paco kede dok me rocco jami abeco me Unhu- 
Ubuntu-Botho ame nwongere iyi iryongete ducu 
adek magi. Ka otimo man, kadi ningo doki, kec 
kede neto, turo wudi pi kwo kede gero abongo yore 
nononono me paco, bal kede ideke ducu ame aman 
tye, otwero cobbo i paco kede jami me kin paco. Tic 
a gamente dong te bedo me cwakko kor iryongete 
magi akaka bedo kukere kede peki adongo. 

Ka bed amano, gin adong pire tek alo ame jo me 
Apirika tye kede, ame jo okene pe tye kede arom 
kede jo me Apirika aye obedo niangere i kom ber a 
notte ame tye i kin wan dano kede bedo ame otwero 
gwokko kodi wat man. 

Acalo dano me Apirika amitto kobi omege na me 
Apirika ni, pe atamo ka nyo acocoki obino loyo 
Muni i kop i kom diro tic anyen - myero ka 
okoporo kede diro. Pe atamo ka nyo obino loyo jo 
me Asia tutwalere jo Cayina, i tic me yiyiko jami 
atio i mac, oromo dang kwayo kede i diro i bot gi. 
Ento kakan ame wan acalo jo me Apirika obino 
tello lobo alutu, kede meddo malo teko wa, aye me 
beo i niangere i kom jo kede wat i kin wa. 

Wan jo me Apirika myero omedde me nyuttu bot 
wilobo, ngo ame bedo dano gonyo - ngo ame yom 
yic gonyo i kwo. Man otwero timmo ka i tekwaro 
wa, ame obedo Unhu nyo Ubuntu: mara i kom 
Obanga, maro owote wa kede kello bot wa ken wa 
kede jo okene me wilobo lung wer, tuku, goc kede 
kit jami okene me nyutto diro wa kede kelo yom 
cuny wa acalo dano kede kubo jo i twok piny ducu 
iyo me kwo. Jami magi, ame dwong loo kato 

tekwaro kede leb - aye obedo kan ame teko wa 
acalo jo me Apirika bedo iye. 

Dul Me 2 


Lonyo Me Apirika Ame Wi 
Jo Owil Kede 


a apoyo mwaka no aber twero bedo kadi ningoi 
2003 ame onwongo atye adwogo kede dege i 
United States me Amerika adwogo cen i Apirika. I 
lek dege me Hearthrow ate donyo i cika moro me 
bedo gallo wanga kun akuru kede dege ame abino 
me kubbo wa tero wa Apirika me Tung ping. 
Onwongo atye anenno telebijon kun agalo kede 
wanga. Eka jo te cakko nyutto cal Oprah i telebijon. 
Inino ni Oprah onwongo olwongo Billy Crystal acalo 
welo me awora dong en onwongo tye kano me lok i 
kom kop me paco kede wat i kin jo paco. Gin 
onwongo pire tek i kop man onwongo obedo kit ame 
en oyenyo kede omin papere acel keken ame tye 
odong i lobo — omin papere odonyo i papere. En 
dang onwongo pe ngeo loni aber i kare ame edongo, 
eka papere en i kome onwongo otoo ame atuko 
kede acek lok oywek man onwongo pwod tidi atek. 
Billy Crystal onwongo tye alok i kom yom yic 
ame enwongo me wot yenyo omin papere, eka dang 
ete nwongo oko. En okobo kit ame omin papere 
obedo kobe kede kop me paco gi, meddo kede kop i 
kom papere en Billy Crystal. Billy Crystal gin kede 
Oprah onwongo tye aleyo tam i kom kit ame kubere 
i kin jo me paco kede i kin jo ame mare ber kede. 
Gin onwongo otye olok i kom para gi atut, para i 
kom jami gi acon me kin paco, kede jami ame 
nwongere ka paco tye atek. 


27 


Aneno cekko lok i kin joni pien onwongo angeo 
Billy Crystal i telebijon dok amare acalo twon acek 
kop atek meicel. Ento kono, onwongo atye abedo 
dok anenno telebijon kun pe ayeng kede, kun 
atammo ni man en gin ame Oprah tye anyutto ame 
jo milion kede milion i twok ping ducu tye anenno - 
kun Billy Crystal tye akobbo bot wilobo kit ame 
enwongo kede omin papere, adong otii oko! Abedo 
tammo kena kena ni ka Oprah te bino i Apirika, 
wan ducu onwongo owoto inyutte mere ni, polere 
wok an, pien atye kede pape na, tote na, nee kede 
amege tote kede pape na arutta ame pe kwanne 
ame onwongo aromo kobbo kop i kom gi! 

Adongo i kin paco ame onwongo abedo kede 
wati na apol ataa. Omego pape na onwongo ducu 
obedo pape na, omare apapa ducu me papo 
onwongo obedo pape na. Gin ducu okelo jami abeco 
apapat bota, ame te rocco kwo na. Ka rik amitto 
wot i dwar, onwongo angeo papa mene amyero awot 
bote ate penyo me tera i dwar. Ka rik mon ayello 
wia, angeo papa mene amyero alar bote me yenyo 
tam. Ka rik amitto ngeyo diro me tiyo ginoro, dano 
ame onwongo nyutta yo tye. 

En aman onwongo abedo kan, anenno Billy 
Crystal i puruguram a Oprah, tye alok i kom 
nwongo papere acel keken i kin pape mere dok let 
atek i kare adong en odoko dit ame dong en odoko 
dang dano apire tek oko! Aya, ate kobbo bota kena, 
ka en kan ame wan dong okemo iye ene, ka myero 
kong akur ka adoko dano apire tek me Apirika eka 
dong ate cakko paro pi jo me paco wa, ka amanno 
dong wan otye wunu kede can atut amom kobere. 
Ibota an, gin apire tek i paco obedo gin ame jo tio 
akome nen pe en obedo kede ni bwam bwam. 

Man pe obedo keken ka ni pi guti me tekwaro 
wa ame jo akware wa obin oketo atek, ento kom 

pwod naka tin en guti wa kom enno, ame wan 
acalo jo me Apirika otye kede ame myero wan oger 
Apirika anyen atin ni i kome. Bedo kede gupu me 
mokko wat apire tek i kin jo kede mokko paco atek, 
eka iyo no, me gero kin paco atek en aye obedo 
“Lonyo ame wic owil kede” ame jo me Apirika tye 
kede. Wan myero onen atut jami ame kware wa 
oweko bot wa me nwongo kodi lonyo man amwonya 
ni ame bino miyo wa medde anyim acalo twok ping 
me wilobo atek ame odongo dang odoco. 
I bot jo me Apirika apoka poka moro pe atwal i 
kin jo me paco kede wati i tenge. Ka okobo jo paco 
nwongo wan otye olok i kom wati ducu. Ento dang 
otwero kobbo jo me wi ot moro, ka omitto kobbo 
akwako jo ame tye bedo iyi ot acel. Ento wi wudi 
obedo ka gedo moro keken pi jo me paco moro ni. 
Paco pire tek, pien man obedo kaweo kede 
kabedo ame yin iyi akwokwong icako ngeyo kede 
jami lung ame mitte me ngeyo komi kede nga ame 
yin ibedo. 
Pe tye ginoro arac akato i kom dano apat kede 
bedo ame dano orweny ape ngeo kede nga ame en 
ebedo. Jo maro bedo ame nwongo mito ni ongeye 
gini. Gin otye kede miti me bedo kede kubere kede 
jo. Kodi miti man me ngeye kede kubere ni cakere i 
paco. Ka dano orwenyo miti me bedo kede dano iyi 
paco mere, eka te cakko roropo i cen i kare ame ne 
dong odoko adit, bedo atek pat me dano bedo ayie 
yom. Polkare gin otemo eka ote donyo i gurup 
mogo, kanica nyo moro agoro goro akonyere pe. 
En gin omio tam ame amiyo bot owote na ame 
obedo jo me Apirika kede dang jo okene ducu ame 
kwo kagi mogo ducu tye ni, ber ka ongeo wunu 
kom wa iyo me kubere kede paci wa i kare ame 
wan pwod otino, akaka kong yenyo gin okene me 
atia eka dok ote temmo kubere kede paco i cen. 

Man en gin oneko dang dok tye medde nekko kin 
paco wa. 

Paco obedo kan ame jo me Apirika obin ocako 
tam me wat iye. Eka ote rocco bedo aber i mwaki 
okato angec. 

Me acaki paco cakere kede wati ni acegi me toto 
kede papo. Eka te gwayo wati awati ni acegi, ame 
nwongo kare okene pe obedo me toto kede papo 
acegi tutwal. Eka dong ote wot dok i oc, owote kede 
jo abedo i kabedo acegi kedi dong joni ducu te 
dokko atekere kede jo me kin paco. 

‘Lonyo ame wii jo owil kede' okene ame jo me 
Apirika twero poyo me tic kede obedo abila kede 
nying me tekwaro. Pol a jo me Apirika tye kede 
awaka adwong matek i kom abila gi kede nying me 
tekwaro gi. Anaka pwod pe anwongo dano moro me 
Apirika ame pe bedo ame yie yom atek ka ilwongo 
gi kede nying abila nyo nying me tekwaro gi. Me 
apore, an abila na obedo “Moyo'. Moyo i leb Shona 
obedo “tao” dok kobo i kom jo atye kede ‘itao abor’, 
ame tere ni bedo kede cuny atye atir i kwo. Nying 
atekere wa obedo ‘Moyondizvo’. Nying man ya i 
kom Moyo dok tere ni jo Moyo i kome’ me pokko 
atekere wa i kom jo Moyo okene. 

Ka ineno wang me kare atin, nying me abila 
kede tekwaro obedo gin acel iyi akina mogo ame 
nyutu kit ame kin paco me Apirika tye kede. Me 
apore, ka imitto ngeyo gin ame otwero poro ote 
niango kede nying ma abila kede atekere i kare 
atini, otwero poro ‘Moyondizvo’ kede ‘Coca-Cola’. 
Amaro Coca-Cola dang en obedo kongo aber alanyo 
iyi akina en okene iwi lobo tin. Ento ka ipenya ni 
ayer i kin Coca Cola kede Moyondizvo, pe kom 
abino balo cawa me tucco mene ame acwako: ngeye 
angea ni, Moyondizvo! Coca Cola romo catte milion 
kede milion i cente dola me Amerika. Acalo jo me 

Apirika, myero onge ber me nying abila kede 
atekere wa. 

Jo me Apirika obin oniang con ber me cakko 
nying jami - cakko nying iyo me tekwaro - con ame 
pwod pe Muni obwoo wa nyo omio wa ocako nenno 
tim me cene cene. Gin apire tek i kom cakko nying 
me tekwaro nyo me atekere tye ni en keto i kom 
dano awange acel jami lung ame kwaro wa oweko 
pir wa. Man en yo me ngeyo ni ame pwod pe atimo 
ginoro aber i kwo na kede i koma, atye kong oko 
kede jami ame kware na otimo abeco ducu. Atye 
kede i yia kan awaka adwong i kom jami abeco ame 
gin otimo kede pwony adwong dang acalo adwogi 
me jami ame gin pe otimo, ento polere wok, an atye 
kan me medde kede jami abeco ame jo na otimo. 
An pe apoto apota i malo kena abongo tyen kop. An 
abedo adwogi me kubere me wat ame ocakere con 
dok acung acalo caden ni - cakere anaka wan ocak 
bedo kwo - kware na onwongo tek ame twero daro 
peko moro keken ame jo twero rwatte kede i kwo. 
Man nyutu ni an atye kede gum me nwongo jami, 
jami ame kelo lonyo - bala ngec nyo diro - ame 
ngatoro pe twero gammo i bota. Atye kede gin ame 
nyutu ni an abedo an i koma kan ame mia twon tek 
cuny adwong pien angeo ni an gita jo na tye. 

Ngeyo ni jo na tye cakere i paco. Naka dang 
ngeyo kubere na kede Obanga. Jami aryo magi 
ducu en obedo guti ame mio dano acel acel bedo 
kede cuny atek me tiyo ginoro: gin apire tek bot wa 
acalo jo me Apirika me acel obedo, me medde jingo 
wat wa kede Obanga, eka me aryo, me medde 
timmo jami me awura ame kware wa obin otimo. 
Meddo i kom mano, paco obedo dul ame noto jo, 
ame yiko wan ducu cakere ame wan pwod otoco me 
bedo jo adongo aber i kwo wa ducu. Cakere i paco 
wa opwonyo kit ame myero omak wat kede jo 

okene, kite me tam eka ote nwongo yo me cobbo 
jami karacel kede jo, kite me ketto tam i tic kede tic 
kede jo okene. En okene adong ngeye angea obedo, 
kite me paro peko nyo niang atut kede jo — akadi 
tam magi obedo me lelo, para, lanyo ginoro nyo loc 
i kom wa. Pire tek me beo i kodi jami magi kede 
tam magi ducu kede jo me paco. Man en gin ame 
yiko wa me tiyo jami apir gi tego i kare me anyim. 
Diro ame mitte me miyo paco moro me Apirika tic 
aber dok iyore amwonya, obedo kodi diro acel 
amitte me tic i kin paco adwong, catto wil, loyo lobo 
kede bwoyo lobe apapat ame onoto karacel. 

I paco kede dini me Apirika tic adano acel acel 
pire tek amom twere. Kabed amano, tic obedo gin 
ame pe pokere kede tekwaro me Apirika: wan 
opwonyo tiyo tic apapat eka ote ‘kette me nenne 
calo jo okene’ cakere ame wan pwod otino naka wot 
kede anyim. Man nyutu ni wan ducu otio tic 
apapat me paco i kare i kare ka wan pwod okwo. 
Tic acel acel kede kit ame wan otio gi kede papat 
cakere i tekwaro me Apirika apapat wot kede i en 
okene, ento bedo kede tic apapat i paco ame wati 
pol iye en aye pwod obedo gin atye akubbu kin 
tekware apol apapat i Apirika. 

Apore, an acalo amema me jo Shona, kadi bedi 
an icoo, atimo tic mogo ducu apol apapat i paco 
ame wati pol iye. Acalo icoo, abedo calo ico me 
paco. Abedo dang papo, pi otino na, kede dang pi 
otino omege na. Ento pi otino amina, abedo acalo 
toto icoo! Pien i bot gi an abedo toto obedo icoo, 
myero abed acalo toto gi eka ate tiyo tic atoto gi, ka 
aride me cawa moro onen ame mita itiyo kodi tic 
man. 

Bot amege tote na kede otino gi, an abedo atin 
gi. Pi mano pe dong balo ka amaro a mama na 
moro tye mwaka apar aryo, ame nwongo an atye 

mwaka 53. Pwod atero atin man ame tye mwaka 
apar aryo no acalo tota dang pwod atio jami ducu 
calo atin bote — kadi ame dong atii oko. Aco en 
dang myero bed acalo aka wang mama na eka dang 
te tera bala atinere i kare ame tote na okene ducu 
pe nyo dong kwo gi otum oko. 

Gin okene ame tye okubu tekware a jo me 
Apirika ducu aye ni toto aye dong ocung acalo pagi 
pi paco ducu. Man tye ateni i bot jo tung a papo 
kede i bot jo tung a toto. Toto nwongo obedo pagi gi 
ducu. Pe tye paco moro keken abongo toto. I 
tekwaro me Apirika, pe omio ico lobo nyo paco, ka 
pe kede dako, pien toto aye obedo pagi me paco. Pi 
jo me Apirika, toto pol kare nwongo tye cok kede 
Obanga aloo papo oko, pi tic me nywal ame gin 
timo. 

Acalo adwogi mere, nywaro mon pe nwongere 
atwali kede tekwaro kede kero a jo me Apirika. Iyi 
ateni, an i koma adongo i paco ame okoba i kare 
ame pwod arep, ni nywaro dako onwongo obedo 
timoro me pokolorogodo atek meicel. Acalo dong 
amano, onwongo cik yee me ngatoro donyo iye ka 
icoo okene onwongo tye anywaro dako. Onwongo 
dang atwero dwekko papa, eka ka ame tye arac 
atek atwero dang cokko papa, ka en onwongo tye 
anomo nomo tota nyo dako moro okene. Itungcel 
kono, onwongo pe aromo timmo aman i kom tota, 
pien en onwongo cok kede Obanga, kede dang en 
onwongo romo kello ayela nyo timmo baloro acalo 
adwogi me mara ame en tye kede dong nwongo 
myero time kica. 

Kit gin okene ame dok nwongere i tekware me 
paci i Apirika, aye ni mokko tam ya i leleo tam kede 
jo apol. Leyo tam man twero bedo iyore apapat, 
alubere kede kop me alara. Apore, i kop okene, leyo 
tam twero timere i kin onywal, eka dang i cawa 

okene leyo tam timere i kin onywal kede otino ame 
oteggo. 

Icoo me ot aye obedo ngat aloo paco, pi mano 
man aye obedo ticere ame myero en ti. Ento i paci 
me Apirika, man pe obedo tic a coo keken. Me 
ateni, i paco me Apirika, icoo pe myero com tam 
kene nyo dang mok cik ducu kene. Ka ame mokko 
cikoro abedo tye, toto dok bedo kede dwon adwong 
aloo, pien en twero dok niang kop ame tye paco 
ikatto. Ento ka ame tam dong otyeko mokko, icoo 
acalo adwong paco, myero cwak tam ame okatto 
kede eka te rabbo bot jo i oko. En dang myero gwok 
guti me tam man. I kakan nwongo dang agwokko 
guti me paco. 

Wek ati kede apor me kare ame onwongo pwod 
atidi. Mama na kede baba na onwongo bedo gin 
ping me mokko tam i kite me ketto jami i tic. Mama 
na onwongo bedo kede jami apol me akoba, pien en 
aye myero ket i tic tam ame amokko. Ento, ka ame 
tam man kwako ngatoro me oko, baba na myero 
katto kede tam man acalo tamere kene. Tic icoo 
ame loo paco aye me miyo tam ame omoko 
ngeye,gwokko imung me yi ot eka te daro acae aya i 
oko. 

Pol kare coo, ame tye tio tic i oko, en ame maro 
kello kodi kop magi iyi ot me alara. Pien gin bebeda 
kede jo i oko atek, tam gi twero bedo gin apire tek 
tutwal i kodi lok magi. Itungcel, tam i oko no myero 
dang nyam kan aler kede dako, dang ka twere kede 
jo paco ducu, pien gin romo bedo kede tam abeco 
pi adwogi aber i kom paco. 

Dong ka icoo tye atic oko, nyo tye adwar nyo 
ocako catto wil, kit jami ducu alubere kede ticere, 
dwar nyo catto wil, myero dwogo cen i yi ot eka 
dako myero kony me miyo tam iye alubere kede kit 
ame gini arocco kede paco. Ka ame icoo kede dako 

ducu tye atic oko, gin ducu myero kel kit gin ame 
tye adiyo gi i oko i ot me alara. Ka gin oleo peki gi 
me ka tic, i tic gi ken gi ken gi me kin paco nyo tic 
gi kede jo paco, nwongo gin otye okonyo me dongo 
kwo a jo ducu me paco nyo ka dong atidi pi apae gi, 
me cobo kodi peki magi iyi anyim. 

Ka jo onyomere me Apirika twero timmo ni 
aman i kare ni, onwongo otwero bedo ame oromo 
cobbo kit peki moro keken, ame tye iye HIV/AIDS, 
mit oko, kede en acal kede magi. Ka akobo akoba, 
kadi bed ni bedo kede mon apol, onwongo con 
tekwaro ye i twok ping apol me Apirika, i kare atin, 
pi potto kwo a Muni, pe oye dong atir atir i kin 
lwak. Gin ame dong timere aye ni mit oko dong pe 
omio jo ngeo, ame kelo dong lwaki peki apol i kin 
lwak kede HIV/AIDS. I kare acon icoo onwongo 
twero nyommo dako okene, ka ame jo i paco oye 
tam man. Me kobo ateteni, dako man ame dong tye 
ni myero kong nyam gini tam man, pien gin aye 
bino ciro peki me medde a wel gi iyi ot. Mit oko 
iyore me imung imung onwongo pe oye kom atwali! 

Pi apoka poka ame tye i kin Muni kede kit ame 
Okurutayo gonyo kede jiri,, lok i kom bedo i mon 
apol tye ame ojungo tenge. Ento pe myero i dony 
atut tutwal i lobo a Muni me nenno ni kodi kit 
nyom ame okoporo i bot tekwaro a Muni tye i lyeto 
atek tutwal. Apore, i United States me Amerika, pol 
anyom ducu maro ket oko. Man tere ni kadi dang i 
nino me tweyo agit wu, myero i bed kede ngec i 
kom ateni ni nyomi ame pwod kuc tye iye woki, tye 
ame twero ket dang oko, ape omede “naka to poko 
kin wu”. 

I United States me Amerika, kadi kono bed ni jo 
kwongere i nyim Obanga i altari, odoko gin ame oye 
iye, ite cik kede dini, me nyom kit wel tyeno adi 
ame imitto, teki nyom magi wopere iyore iyore (ka 

inyomo ite pokere dok ite nyomo amano amano). I 
neno na, man obedo nyom ogot ogot. Obedo tim me 
mingo me ye ni ka ame nyom me acel oket eka ite 
kobo i en okene, wat ame ibin imoko i nyom me 
acel nwongo dong pe tye! Myero ikubere kede dako 
ni acon nyo cwari acon, pien nwongo otino tye kede 
jami kede ayela yela me kin paco nwongo tye rac, 
dang loo bedo i mon apol ame pe tye awot aber. Me 
ateni, i bedo kede mon apol ame peko pe iye, twero 
apae ni acon kede otino ame onywalo i nyom man 
ogwoko gi aber tutwal loo i nyom oloka me ogot 
ogot. 

Ka ipenya i kom mene aber, nyom teretere nyo 
nyommo mon apol awange acel, aromo kobi ni pe 
tye moro iye aber nyo arac. Ka akobbo akoba, cawa 
kede kabedo obedo ka jami me lobo. I rwom me 
cwiny, kit acalo tye kede i rwom me dit a jami, jami 
kom obedo jami, dang dok pe tye apoka poka i 
timere a jami awange acel kede timere mere kun 
acel wopo kor awotere!.Cawa ame yopere a yopara 
kede kabedo ame kome nen kony gi kom pe atwal i 
rwom me cwiny. Kadong amano, pe dok mitte me 
bedo laro lok mingo mingo amako kit nyom apapat 
iwi lobo kan. Pe tye kit ginoro ame mio tekwaro 
moro acel bedo rabbo lok iwi en okene akwako lok i 
kom nyom. Nyom ame oyiko ayika tye, ame pe 
rwatte kede nyom ame jo amitte nwongere ken gi. 
Eka dok nyommo mon apol awange acel kede nyom 
tere tere dang tye. Amano amano. Lubo ka kit iye 
kede jami ame pir gi tego i tekwaro moro ni, aco ka 
atata kop ateni mere tye ni kwogo kede jami areco 
ducu nwongere i kit nyom moro keken. 

Itungcel kono, nen calo tekwaro ame cuku cuny 
jo me donyo kan aler i kom tam magi alubere kede 
cik mege, dini mere kede tim me tekwaro mere 
obedo kin paco ame nwongo tye atimmo aber. Man 

gin omio dul Ocilam, ame obin okatto kede kop me 
nyommo mon apol awangacel karacel kede jo Tung 
malo me Yurup, kan ame kodi jami magi okatto 
kede kan aler, tye owinyo aber i kop akwako 
HIV/AIDS ka iporo kede jo Apirika, Tung ping me 
Asia nyo jo me Tung ping me Amerika, ame pwod 
pe nyamo kodi tam man kan aler. 

Kong odok cen anok: pol a jami ducu amitte i 
kwo tye nwongere i kit ame jami timere kede i kin 
paco. | rwom me kin paco, otye otutte atek tutwal i 
kom kit ame paci timo jami gi kede. Wibye, dini 
kede kit ame wan oloye kede acalo lwak doko gin 
apire tek tutwal i rwom me tedero. 

Kit yore ame jo me Apirika tio kede me ngiyo 
kop mogo, ame cakere iyi ot, olwongo i leb me 
Shona ni ‘dare’. I lebe okene apapat me Tung ping 
me Apirika, man olwongo ni ‘tinkundla’, ‘lekotla’, 
‘imbizo’ nyo ‘indaba’ ame te lokere ni yore ame jo 
leo kede ngec kede katto kede tam ame tye adwogi 
mere nen i kom jo ame tye i leyo tam man ducu. 
Kodi tam man me ‘dare’ nyo indaba’ ni pir gi tego 
me aluba i rwom me yi ot kede i rwom me kin paco. 
Gin doko gini jami apir gi tego i rwom me kin paco, 
pien kin calo nwongo tye alac ame ogwao jo paco 
kede paci ame wati bedo iye, ame jo okene iye 
nwongo pe odonyo iyi toto acel. Ento tam me wat 
atek pwod tye ame ogwoko i kin paco. 

I tekwaro me Apirika ‘Dare’ obedo diro ame 
ocwako i kakanoro ducu me pwonyere, leyo ryeko, 
goyo pulan, cobbo peki adio jo apol, dwekko wo 
karacel kede kwanyo yo me tic karacel kede tam me 
meddo malo rwom me kuc kede dongo lobo. 

Tam me Dare tye ame gwao jo ducu, ame tere ni 
jo ducu ame kop man kwako gi nwongo tye iye. Me 
aryo, leleo tam dok obedo yore okene apire tek i 
tam man. Pe tye tamoro, adit nyo atidi, ame otwero 

mokko oko ame pe openyo tam alwak me kin paco 
no iyore opore. Yore me adekere aye obedo leyo lok. 
Kware wa otio kede diro man me leyo lok iyore 
amwonya. Gin geno leyo lok atek tutwal , ni pe 
onwongo tye tamoro kadi adit nyo atidi, ame 
onwongo ojalo oko ni pien cawa dong pe. Leyo lok 
nwongo myero medde i kom tam ame tye, ka mitte, 
kun oloko iye dok dang owe, kadi bedi pi kare alac, 
naka ka dong jo otunu i niangere. 

Gin okene aye obedo winyere - i mokko tam. Pol 
atam i rwom me kin paco i tekwaro me Apirika 
omaro winyere awinyara me mokko. Kun otio kede 
leyo lok, penyo tam kede kello jo apol iye, jo okene 
atye kede ngec, okene kede ryeko, okene kede tam 
abeco, onyamo lok naka ka dong jo oye winyere. 
Tyen kopere tye ni ka winyere obedo tye, tam man 
jo apol me kin paco maro cwakko kede dang omaro 
ketto i tic iyore aber. 

Dong ka amano i wibye me tekwaro me Apirika, 
jo maro atek tutwal tam me i winyere loo nwongo 
kwir ame jo bolo abola. 


os, 


Gwayo jo ducu 


Cal 1: Guti me Paco me Apirika, Kin Paco, Lobo Kadi 
Naka Apirika Alutu ame tye Adongo Aber 

Peki ame kemo wa i rwom me kin paco tye ni kit 
yore magi me penyo tam, kede winyere dok oketo 
tenge oko kun dok otio kede yera keken. Doki, kit 
acalo wan jo me Apirika ongeo kede, kop loloka 
dang niango tek. Bunyere me wot iyera pe maro 
kello adwogi aber me cobbo peko. Kware wa obin 
ongeo man dang. Pol kare, jo apol twero bedo ame 
pe tye akobbo ateni. Dong ngo agengo kong 
nyammo tamoro aber, naka ka winyere obedo tye? 
Man aye yore aber me cobbo peki ame kemo kin 
paco pi kare alac. 

Gin acel ame pire tek me anena itic kede dare 
me cobbo lok i kom wibye kede tela, aye ni otela pe 
loo! Otela ngio keken ka kit yore ame tic woto kede. 
Otela tingo malo rwom me kit yore moro me tic 
moro. Otela tye me dongo gen kede bedo kede jami 
i tic me wibye. Pe otye gini me katto kede tam nyo 
ngollo kop iwi jo okene. 

Gin ame okemo wa ame oneno tin i rwom me 
kin paco en aye ni otye kede gamente me Apirika 
ame dok maro yera weko dongo yore atek tutwal 
me cobbo peko i kin paco. Gin dong otamo ni 
myero oger gini kan ame yera timere iye kede coyo 
jo pi bolo kwir, kaka ballo cawa me dongo yore me 
penyo tam kede winyere i mokko tam atek me kin 
paco. Acalo adwogi mere, gamenete atidi tye agoro, 
pe tio kede pe twero cobbo miti a jo apol. 

Tic ame tye me atia obedo nwongo kit yore ame 
oromo dongo paco kede tic me kin paco me wek 
dok ote rocco yore me tekwaro wa acalo yore adit 
tutwal pi wibye kede tela me kin paco. 

Paci atek aye obedo Lonyo ame apire tek ame 
wic owil kede oko ame jo me Apirika myero dok 
poyo me dwoggo cen niya i kare acon, roroco me 
miyo gi bedo ame tio i kare man a lobo odongo kede 

oko ni eka ote dok yikko yore me dongo tedero 
ocwiny. 

Dul Me 3 


Gero Ot Angec Angec 


Ki onwongo atye kede gum me lok kede otela me 
gamente me Apirika ite yat i calo na, onwongo 
akobi gi ni: “Kong itima wunu kica owote na, kit 
ame aneno kede itye itemmo wunu me gero ot 
angec angec”. Gamente me Apirika tye ayelle atek 
me ketto wi ot i kom cipingi kede apama agoro 
tutwal dok ame guti mere tye ayeyenga atek. Ento 
akaka meddo gini tutte gi atek me miyo guti mere 
bedo atek, pe onyutu gini miti me jingo nyo gero 
paco kede kin paco. Gin dok, omedde gini kede 
ballo cente i jami mogo ame kony gi pe ame pe 
maro tunu bot otedero nyo kin paco. Iyi ateteni, tye 
opoka poka adwong tutwal i kin jami ame gamente 
timo kede jami ame otedero mito: otedero tye 
anenno kede gung cuny tutwal “wi ot” man ame tye 
alyegere iwi gi iloko ni “ginoro keken anyinge pe”, 
gin ame yore pe niango jo, ame opong kede jo apol 
ame nen calo pe otamo pi miti alwak i tedero. 

Iyi ateteni, kodi tim man pe ogik ka bot gamente 
me Apirika. Dule adongo dang tye kede kodi peko 
man me neno acecek. Me apore kong inen kong 
dule alo lim. Pol a jo ame gin tye amiyo kony tye ka 
ame atidi ka iporo kede wel jo ame tye. Ngeye dong 
angea, tic me lworo kom en ame tye aballo neno 
akodi joni ame otamo ni obedo oteka ni. I neno gi 
kede yec iwi gi,, oneno gini ka can adot ame tye 
amedde ameda kede dongo kede bale ame tye 
apongo lworo adwong tutwal ikom anyim gi. Ka 

oromo gini kwanyo cawa moro eka ote bedo gini 
kede tek cuny me ya oko kongi kakan ame gin tye 
iye, onwongo oromo nenno gini gin okene ame gin 
kwia: gum adwong me tiyo jami apol ataa! 

Atye kede iye ni ka omitto nenno dongo lobo me 
Apirika, myero kong ocak kede gero paco kede kin 
paco, alubere kede yore ame otito i dul i cen ca. 
Kodi guti kede jami me atima man myero oket i tic i 
lobe okene. Ka akobbo iyore okene, gamente atidi, 
gamente adit, pati me wibye apapat, otic me ber 
bedo me kin paco, kede ocat wil ducu myero dok 
cen ote ketto i tic kop me ‘dare’ ame ye me notto 
lwak i kin paco. Pe myero oyeyi kit pati me wibye 
moro keken i Apirika me tic nyo loyo lwak, ka ame 
pe oye me lubbu kop man me tic karacel (ye jami 
apol kede apapat), penyo tam, leyo lok kan aler, 
winyere i mokko tam kede bedo kede jo. Man aye 
jami ame myero oti kede i kit wibye kede tela moro 
keken, te medde naka i paliamen kede kabinet, 
meddo kede polici dang kede mony, me wek obed 
kede yore atek me gero kin paco wa ame kato tim 
me yera me cammo jo. 

Jami okato angec i kare acocoki i Apirika otyeko 
nwongo kede kumu tutwal ni teki ka dong ame 
yelle wa kede teko wa me ya oko ite loc a muni me 
Yurup dong otyeko timere,,wic dong wil oko cutu 
cutu i kom kan ame oya iye kede kit ame kin paco 
me Apirika tye kede. Ocako bedo kede mara i kom 
tim anyen me yikko gamente me wibye, pi teko me 
wibye ame en cung pire nyo pien pe pi niang aber 
kede tim me ketto “yo moro me gonyere” i rwom me 
lobo alutu pi udi, tic nyo kwan bot jo ame gin neno 
acalo onywali ame pe twero gero paci gi ken gi ken 
gi, bedo kede gum me tiyo cente gi ken gi ken gi 
nyo cwallo otino gi i kwan! 

Olungtuke mere tye ni, gin omede anyim eka ote 
cakko loc lobo ame cal kede me okwor gi acon: 
Yurup. Meddo i kom mano gin dang ogamo tekwaro 
a jo i oko me Amerika me tung malo kun 
onyonyono gini lonyo ame opono me tekwaro gi ite 
tyen gi. Ka otimo gini amano, opo ote nwongo ni 
otye okoddo cing gi otye otic kede jo ame odio gi me 
meddo loyo tam wa iyo me dillo tam kede yore a jo i 
oko me timmo jami i kom wa. Adwogi mere tye ni, 
jo ame onwongo myero lar wa weko wa obedo 
jengere i kom yo me kwo a jo i oko. Olungtuke mere 
tye ni, pien gin dong olokere oko i ya i yo me laro 
wa i kom kop me wibye odonyo gini dong i kop me 
pati atek ateka pe tye ngatoro ame tye kede twero 
me penyo otela wa. 

Olungtuke mere okene tye ni, tutte me laro wa 
ogik i boda apapat ame ogo kede alam kalo i kom 
map me lobo Apirika ame jo oloo wa aye ogo, kaka 
tic karacel i boda apapat magi me dok dwogo paci 
adwong karacel ame obin opokere oko pi tim gero 
ame opokere kede wang kinga a jo oloo wa. Pol a 
wang kinga magi pe kelo jo ingec. Pe opoko keken 
ke kin kaka kede rok, ento oketo twon bor ping i 
kin jo ame onwongo kong obedo jo acel, iyore me 
diyo gi tetek me lok gini i leb oloka, man te medde 
me pokko gi kede jo gi! 

Apore, Jo Shona ame loko leb Manica i twok 
ping me Manica i Mozambique, opoko gi i kom 
amege gi me Manica kede omege mere i tung 
Zimbabwe. Leb ame otio kede me kwan pi jo 
Manica obedo leb Jo Potugal, kun nwongo leb ame 
otio kede i Zimbabwe obedo Leb Munu. Kodi pokko 
jo me kaka acel man iyo me lingo wang kinga ame 
oyiko ayika kede leb oloka tye ame otyeko nwoyo i 
lobo Apirika alutu. 

Apeny tye ni, magi ni ducu kubere kede wibye 
me lobo kede dongo lobo nining? 

Acalo atito kede kong, peko a dong dit aloo ame 
otye kede i lobo Apirika tin tye ni lobo acel acel, 
abongo wekko moro, tye ame ogero angec angec: ya 
i malo dwogo ping, ya i cur dwogo kede i tere! 

Wan jo me Apirika otye ame dong obabango wi 
wa oko iyore arac tutwal, dang wan omedde 
bangere ken wa, me ye ni obino ogero lobe ame tye 
atek ame tye ojengere i kom paci kedekin paci ame 
tye ajebere. Iyi ateni, gamente ducu tye ame atic 
me ballo paci kede kin paci ame tye aballe, tedero, 
atekere kede kaka, jwayo apoka poka, me temmo ni 
cweke pi cakko lobo ame kome pe nen atwal. 

Wang kinga onoto lobe pe romo me dongo tam 
me bedo karacel. Kit wang kinga me lobo ducu i 
lobo me Apirika obedo ka layin moro ame ogo atata 
i map acocoki kun jo oloo wa otye olweny i kin gi 
ken gi ken gi me ngollo gin ame gin mito i kom lobo 
me Apirika. Owibye wa kede otela lobo me Apirika 
myero poyo ni wang kinga me wibye ame tye onyoni 
obedo gin ame obin odong i kare me loc a Munu, 
ame medde me cwakko tam a jo oloo wa me pokko 
jo me Apirika kede tam me miyo bedo ayot me loyo 
lobo Apirika ya i oko. Ka ineno kit ame wat i kin 
otela me lobe me Apirika kede ocat wil okene i twok 
ping me lobo apapat obedo ajut ajut kede, ingeo 
angea kit ame joni ongolo diro me wunu wa kede! 
Doki, bino dong medde ameda kede konyo kor joni 
teki wan jo me Apirika pe ojingo cuny wa ote cung 
karacel, ento otemo laro pi ber bedo a dano acel 
acel ame pe mako jo ducu me lobo Apirika. 

Pol ajo me Apirika, otedero kede jo, kaka, 
atekere kede gurupe me tekwaro tye ame loo wang 
kinga me lobo. Rac tutwal pien Iryonget me Notto jo 
Apirika tye amedde kede ngingido yi Apirika, iyo me 

ketto kom gi i kop me popoko kin lobo acel acel, 
kun oturo gini teko ame notto lobo Apirika karacel, 
iyo me kubere kede lobo okene nikatto apokapoka 
me wang lobo i kare man. Acalo dano me Apirika i 
kare man awuru tutwal kit ame otela me Apirirka 
kede pati ame gin cung iye odoko ming kede, ame 
gin nwongo pe oneno ngo me atima me dongo lobo 
Apirika dang dok pe oyabo yo me nwongo mit a 
jami me tekwaro, lonyo kede kit ame jami ame 
Obanga omio wa apapat i lobo wa. Odok cen kadi 
ningo mwaki aromo mia acel i dongo lobo wa. Kadi 
jo akware kede jo atate na onwongo pwod dang 
owowota i kuc i kabedo lung i lobo man,i mwaki 
mia acel okato angec! 

Bedo a jo wa acon kede twero me wowota i 
lobo Apirika abongo ayela en omio jo i lobo Apirika 
odongo kede timmo jami oyoyot nikatto ngo ame 
wan otimo i kare man: i jami amako tekwaro, loc 
lobo kede ber bedo. An abedo dano tung piny me 
Apirika kede dang atwero wot i kabedo i piny me 
Apirika kan me jo ame cacal keda tye iye kede loko 
leb ame rwatte kede leba. Gin otamo ni an abedo 
dano acel i kin gi! Ento obedo gini i lobo ame 
gamente mito ni abed kede balo ame yeya wot ame 
pwod pe alimo gi 

En gin acel ni dang timere teki awoto i Tung 
kide kede Tung too me lobo Apirika. Man gonyo ni 
lonyo a jami me tekwaro i lobo Apirika me kare atin 
kede ber a notte en obedo gin a pire tek me ber 
bedo lung. Iyi ateni, ka ame iwot i Apirika tin, 
iromo ngeyo ni jo wa acon owowota i piny apol 
apapat, dok cen kede anyim kede wowota i lobo 
Apirika tyelo apol, pwod oweko gini anyut aber me 
ber bedo ame onwongo myero oti kede me meddo 
teko aber me bedo i lobo man. Apokapoka tye, ento 

ka akobbo akoba jami me te kwaro kede jami me 
notte yeyi jo bedo aber kede leleo lim me kin paco. 

Man mio tam ame kobo ni wan otye oketto jami 
apol i kare man me temmo moko tam me lobo pi 
loc lobo ni konyere doko ape! Tam a Muni man ame 
oketo i kom jo me Apirika ojuko tam me dak a jo iyi 
kede i twok ping okene apapat me Apirika, ame 
onwongo obedo gin ame rik con jo ducu me Apirika 
tye kede. Iyi ateni, Obanga rik pe omito ni lobe 
myero popoka oko i lobe atitino ame nwongo jo 
okene pe kede kare me bedo iye! Man obedo woro 
me kare ni, wic ading kede tam me wibye ame 
oradde i lobe ducu. 

Jo ducu me lobo man obedo gurup me jo odak 
ni ya i kanoro, abongo paro kakan ame dong otye 
iye kombedi. Wan ducu odak kun oya i kanoro. Pe 
ayeng kede kom atwal me ngeyo ni lobo ni bino 
bedo kabedo moro me kuc i mwaki tuttu mia ame 
abino anyim kede kodi tim man me gengo jo i 
dadaka kan ame gin amitto bedo iye kede gero kede 
gengo jo tetek me makko dyere kede bedo kede jo 
me tekwaro okene, lobe kede lingo wang kinga pi 
loc lobo. 

Acalo dano me Apirika, aromo kobbo kede tek 
cuny ni pien dano obin obedo gin me acel ame 
oketo i lobo man ya i kom ginoro ame cal kede 
abim, dano ducu onyoni temo me moyo kware mere 
i kin jo ame rik kong obedo con i Apirika. Pien 
onwongo obedo miti Obanga ni myero oya i kom 
abim me doko dano, eka ote popoka i wi lobo ducu, 
pe atwero tero ni obedo miti a kware wa onyo me 
Obanga, ni i mwaki milion anyim jo myero bed kan 
ame ogure agura bala bokci. Kodi tam man me 
dingwic kede popoko jo atitino tye amiyo adoko 
atek me jo ducu iririba kede owote gi kede cobbo 
miti me kuc pi wi lob ducu, kede bedo agonya. Ka 

dong akobbo, obedo acalo adwogi me kodi tam me 
ketto wang kinga me lobo ame, karacel kede tim me 
popoko rok kede dini, okelo kodi lweny magi me wi 
lobo kede te medde me dok kello lweny i twok ping 
me wi lobo lung. 

Me gikko, iyi ateni an amoko ni bino bedo tek 
me nwongo kuc odoco, dongo kede bedo agonya i 
lobo ame kodi agenga man tye amedde i bedo iye. 
Rwenyo a kodi tim man me ketto wang kinga man 
momot twero kello kuc odoco, dongo kede bedo 
agonya a dano ducu i Apirika, kede i lobe okene me 
wi podo. 

Dul Me 4 


Yoe Ame Apirika Lubu Me 
Bedo Dano 


dul okato cen, atito tutwal i kom lonyo adwong 

tutwal ame wan acalo jo me Apirika otye kede, 
ento — acalo ngatoro ame gwoko jami mere abeco 
kan ading kun akuru kede cammo karama - wan 
obedo oko i kom lonyo wa ni ame kono otii kede 
iyore aber nino i nino. 

Abedo cayo gamenete wa me Apirika, pi temo 
gero ot cakere i wie dwogo kede i tere. Man dang 
mako ngat acel acel i kin wa, ka otemo gero paco 
atek, ento oweko tam man ame tito ni dano acel 
acel aye mio paco bedo tye. Man en aye omio amitto 
ni ati kede dul okene ame abino i buk man me leyo 
tam i kom tam ame kware wa me Apirika obin otio 
kede con me dongo atek, aber, dano acel acel 
karacel kede paci kede kin paci. 

Paci twero bedo atek alubere kede kit dano acel 
acel i paco moro ni. Paco yiko dano acel acel, dano 
acel acel yiko paco. Kodi ribbo cing me tic atek man 
obedo guti me pagi adit iyo me niango Unhu- 
Ubuntu-Botho nyo “kwo me bedo dano” dok en ame 
otio kede acalo yo me kwo i tekwaro me Apirika. ‘An 
atye pien wan otye’. Wan ducu obedo jo ame wan 
obedo acalo adwogi me jo ame wan obedo rwatte 
kede gi. Me bedo dano, myero obed kede wat kede 
jo okene kede dang paco aye konyo wa ka odongo 
odoko jo adongo eka dok ote konyo me dongo paco 
wa kede lonyo mere. 

Unhu-Ubuntu-Botho tye iye lwaki yoe apol acalo 
yo me kwo, kun nwongo dang tye adongo paci, kin 
paci kede dang lobo Apirika atek. Yo magi otego ni 
obin ocako me meddo cwak bot dano acel acel, me 
wek icoo kede dako acel acel me Apirika bed kede 
gupu me tiyo tic me kwo mere, paco mere kede 
tedero kede teko me konyo lobo me Apirika alutu i 
kare me anyim. 

I buk man, atye atito kit ame jo Shona neno 
kede yoe magi. Itungcel kono, i limo na i lobe apol i 
Apirika, kede i leyo lok kede jo apol me twok ping 
apapat i lobe magi apapat ni, cunya tek ni yoe ame 
telo yo magi nwongere iyo acel nyo okene i kin 
gurup me tekwaro a jo Apirika i lobo man lung. 

Yo me Unhu-Ubuntu-Botho onwongo tye dong 
con i con. Gin ame dong myero wan otim aye me 
gonyo gi kede medde kede nwoyo gonyo ter gi, me 
wek gin medde kede bedo gin ame pwod nyen kede 
ame rwatte kede kare wa ni ka ame alokere. Man 
aye omio pire tek me tero yoe apar magi acalo yo 
me kwo. Mitte dang dok ni wan myero omed ber a 
yoe magi i ‘cipid me kwo’ me kare ni. 

Ka okoporo kit yoe magi, otwero meddo cipid me 
ateteni me roropo Apirika, ame tye dong atimere ni. 
Iyi acaki, bino bedo ame nen kene i rwom a dano 
acel acel, i cenere roropo ni bino nyutte kene i kin 
lwak adwong. Ento gin ame pire tekere tye ni: 
dongo i kop me kuc, dongo lonyo kede bedo agonya 
i Apirika bino cakere i kom ngat acel acel. 

Aniang dong ni pe atwero lokko lobo, ka pe 
acako kede lokere kena kena. Kun otio kede nyig 
lok a Mahatma Gandhi, ngat acel acel i kin wa 
myero ‘bed aloka loka’ ame omito ni timere! Iyi 
ateni, aniang ni yo ayot ame an atwero konyo me 
lokko peko na aye me dongo gupu adit odoco me 
lokere kede me dok kelle kena kena i gin ame tye 

okema, kun atio kede yoe apar adongo acalo tara 
ame tela. 

Aya en ame buk man tye akello tam mogo i kom 
anyim a lobo wa me amara me Apirika ni, tye ame 
okemo yin acalo dano acel acel. Tye me lokko tami 
kede neno ni i kom gin ame bino mitte me wan dok 
roroco Apirika ame wan omito ni. 

Bino tero kwiri adwong i tung bot dano acel acel 
me wan katto kede teko ame mitte me cobbo lokere 
ame mitte i paco, i kin paco kede lobo wa alutu. 
Rwom amalo me kwiri man bino tero wa naka 
okato kan ame miti wa me lelo pi kubere wa i kin 
wa ken wa ken wa acalo jo: An adano, pien jo ducu 


tye! 


51 


Dul Me 5 


Nge Kan Iya Iye 


Yo me acaki: 
Ziva kwawakabva 


Nge kan i ya iye, nge kede wor jo i 
yi odi, wati kede jo akware ni acon. 


Jo akware wa nen calo onwongo ryek kato wa 
oko. Gin onwongo ongeo ni Tipo Cuny Obanga 
pe gik, kede onwongo anaka tye pi kare ducu, i 
kare ame onwongo wilobo peru ocweo kede ame 
kare me bedo i lobo dang pwod pe. 

Jo akware wa acon dang onwongo ngeo ni Tipu 
Cuny Obanga bedo wotwota kede bebea iwi jami 
mere ame en ocweo. I kom dano, Tipu Cuny 
Obanga okobo i kom wa kun oya i bot kware wa. 

Kadong amano me an ingeyo ni papa kede tota 
kede me maro kede woro gi obedo ngeyo, maro kede 
woro Obanga. Jo akware wa acon dang onwongo 
ngeo ni onywal wa kede onywal gi, ame obedo jo 
akware wa acon, obedo gin ame nyuto kede kubo 
wan jo kede Obanga. 

Ame pwod peru i woto kede kwo ni anyim kede 
teko, gen kede tek cuny, myero inge kan ame iya 
iye. Myero inge kede ibed kede miti kare ducu me 
niang kwene ame iya iye. 

Acalo dano me lobo Apirika, itye kede abila kede 
nying me kaka. Ber tutwal me in ingeyo twero ni 

kede nying kaka pien en anyutu ngo akwako jo i 
odi kede jo ni. Pien pol jami me tekwaro me Apirika 
okobo akoba kede dog, omio ryeko adwong apol 
apola orwenyo oko. Jo akware wa acon onwongo 
tye kede iye atut tutwali pwony ame okobo akobai 
dog. Pire tek tutwal pi wan jo me Apirika me kare 
ni me nenno ni opwonyere wan ken wa kede cekko 
ngo akwako jo iyi ot wa kede jami me kare acon bot 
otino wa. 

Iyi ateni, tye jami apol ame myero itim i kare 
ducu me nenno ni iyao guti me jo iyi odi dok ite 
kelo gi ikwo. Me acaki, myero ipoyo kede nwoyo wer 
pak a kaka ni. Iyi wer pak man tye iye, i wie wie, 
gin anyutu apol kede kop apol akwako lok acon i 
kom jo ni. Man kwer ame jami abeco me otimere 
ame jo ni acon onwongo. 

Gin me aryo obedo ngeyo kede maro wati ni 
apapat ame itye kede i kin jo wu ducu. Ber dang 
me gwokko kede yubbo bedo i kin jo ni lung i kin 
paco ni kede dang owote gi kede wati gi. 

Jo akware wa acon onwongo oye ni myero imar 
wati ni abongo gung cuny moro. Man nyuto ni 
myero pe ikwer wati ni kede owote ni acegi, kadi i 
kare me atuba tuba. Pwony otino ni kede mi gi 
kwan oromo akwako wati ni apir gi tego i kin jo me 
paco ni. Carolok me Shona tye ni, ‘kuziva mbuya 
huudzwa’, ame tere ni, ‘ngeyo Tato obedo ryeko’. I 
kare man, wan jo me lobo Apirika otamo ni otino 
myero mo gini wati gi i kom gi. Otamo ni myero 
onwong kare gi i kom gi me cakko wat ame 
niangere kede jo me yi ot okene. 

Man pe tio! 

Pwony akwako jo iyi ot gi myero bed i kin yo me 
dongo ngatoro keken i lobo Apirika cakere i kare 
ame pwod tidi. Myero ocak gini ngeye kede gwokko 
wat aber kede jo adongo onywalo onywal gi, amege 

gi kede wati gi okene apapat. Ber tutwal ka cakere 
ame otino wa pwod tino,gin ocako ngeyo timmo 
jami apol ame mitte i kin jo lung me paco, akwako 
bedo papo, toto, nero, wayo kede kit kodi wat okene 
ame tye me nenno ni dano acel acel rom dok omite 
ni tim jami apol i kare apapat. Man obedo yikere 
aber tutwal me dongo wat kede jo ducu apapat 
kede diro me loc i kare me anyim: temmo tiyo 
ginoro pwonyo wa me ngeyo ngo ame jo okene 
ngeo. Yubere aber ango okene aloo man ame twero 
lokko tam me anyim oyot oyot kede nwongo diro 
ame konyo me cobbo atema tema ame obeo iye i 
kwo me anyim? 

Mar eka ite woro onywalli abongo tamoro. Man 
pire tek pyen i kwo a dano adit ka itye kede jo me yi 
odi, myero ibed i tam ni otino ni mari tutwal, 
abongo tammo jami arac ame itimo. 

Ngeca tye ni ka i mwaka ni me tino ni pe iworo 
onywalli, i kare me dito ni, owote ni kede cegi bino 
dang wori alubere kede kit ame iworo kede jo i tung 
wu. Man timere i kare me atuba tuba i kin yin kede 
cegi kede owote ni. 

En ngo omio pire tek acalo yore me bedo, me 
ngeyo kan ame iya iye. Poyo wi i kare ducu ni jo ni 
acon kede Obanga ni pol kare bedo kedi. Kare ni 
ducu ame ibedo atye obedo acalo adwogi me gin 
ame jo ni acon kede Obanga ni otimo piri. Ame 
dong, tipu gi tye kedi pi kare lung. Man dang konyi 
me bedo ame inotte kede Obanga i kare ducu. Pe 
myero kobbi akoba ni jo akware ni acon dang tye 
acegi kede Obanga, pien gin onwongo ongeo 
Obanga i kare ame yin onwongo ipe dang dok 
iyonge too gi, tipu gi pwod bedo acok kede Obanga. 

Ka amano, jo akware wa acon kede yin kede an 
dang, pe dong mito ginoro okene me cakko notte 
atek kede Obanga. Pe myero okwan buke me ryeko. 

Pe myero dano apat tit lok man bot wa. Jo lung 
rom i nyim Obanga. Yin pe ikato ngatoro keken. Pe 
dang itye ite loc a ngatoro. Pe tye ngatoro ame tye 
kede ngec i kom Obanga kene. Ame dong ber pi 
wan ducu calo jo me lobo Apirika me nwongo teko 
wa kede ryeko me kom ni tit, me ngeyo ni jo akware 
wa acon kede Obanga tye ked wa pi kare lung kede 
pe otye kede miti me yenyo kit kubere me cuny 
moro okene. 

Dul Me 6 


Nge Kan Ame Iwot Iye 


Yo me aryo: 
Ziva kwaurikuenda 


Nge kan ame iwot iye kede cobbo 
jami abeco ame Obanga ni oketo i 
komi. 


man en ame dong ingeo kan ame iya iye, kede 

iyo me lego ikubere kede acaki me kwo ni kare i 
kare me nenno ni tipu ni kede tek cuny omedde, 
myero iyubere me ngeyo kan ame iya iye me 
nwongo jami abeco i kwo ni. 

Kwo rom kede wot ento pe obedo tuno. Ber 
tutwal me yi bedo yom i kwo kede timmo tic apir gi 
tego. 

Apeny tye ni kite ango ame iwoto kede anyim 
me nwongo yom yic kede tic ame pire tek? Kite 
ango ame ingeo tic amyero itii, kit kwo mene ame 
imitto bedo iye? Ngeca tye ni, me nenno ni igamo 
apeny apir gi tego akwako kwo ni, ber tutwal me in 
ye ni ngeyo komi en yo acel me gammo gi. 

Tye jami apol ame iromo timmo i kwo ni. Dok 
dang nwongo yo me aluba pe yot i kare lung. 

Ryeko i bot jo akware wa acon tye ni myero itim 
jami aryo awang acel: 

e Tic me acelere aye obedo tic atek teki 

gumoro onwongere, kede tic kede ngec ame 

jo ni acon kede Obanga ni omii. I bot 
onywalli, wati kede jirani ni, nwongo myero 
rik i nwongo ryeko kede ngec akwako jami 
mogo. I kare okene inwongo ni itye inokko 
jami mogo ame jo i tung wu nwongo ngeye 
tutwal pire. Aman dong jo wu kede jo akware 
ni acon mito tutwal me nenno ni ilubu jami 
me tekwaro ame gin obin oweko cen kun 
oweko i cingi. Miti ni kede miti gi tye ni itii 
kede gum man, me tiyo jami apol akato en 
ame onywalli kede jo akware ni acon obin 
otimo. 

e Me aryo obedo yelle tutwal me moyo ngec 
okene ame iromo bedo kede, ame pe ingeo 
ducu. Yo acekere obedo me yin ingeyo ginoro 
ame yomo yi aber tutwal. I kwo, iromo 
nwongo dwong a jami ka itye kede miti me 
moyo ngo ame imaro, ame pwod itye kede 
kare oromo kede teko me moyo miti man. 
Yot me yin ngeyo ka kede awene ame imaro 
kede ginoro akwako tic. Ka ame inwongo beri 
i ginoro ame dang itye kede miti iye, kare 
bino wot mot. Imaro tici tutwal dang ite 
nwongo teko adwong ikomi, me tiyo tic man. 
Adwogi mere tye ni inwongo jami abeco ataa, 
dok dang ite nwongo yom yic adwong! 


Ento poyo ni, itwero nwongo miti kede tic kun 
nwongo icako tic atek, ka itio jami. Acalo kit 
akobo kede, miti man romo bedo acacal kede 
jami onyo ngec ame jo i tung wu onyuti, onyo 
romo bedo jami ame nyen bot jo i tung wu, ento 
kun nwongo in itye inwongo teko anyen kede 
berere. 

Ame pwod itye iwot kede kwo anyim, ber 
tutwal ni i kare moro keken ikwo ni inyut pir 
tek a kwo ni i kare moro no. 

Kop me miti ni i kwo romo lokere ka kare tye 
awot anyim pire pe tek. Teki ka i kare acel acel 
itye beo i kwo aber. 

Apwonyo gini i kare apwod atidi, pien aya na 
obedo dano ame tio atek. Bala pol ajo atino, 
onwongo atamo ni kono aromo tyekko tica, ni 
nwongo aromo weo kede dang ni ka onwongo pe 
aromo tammo tic okene atye me atima, onwongo 
pe myero atii. Ento i cawa lung ame aya na 
onwonga ape kede ginoro me atima, onwongo 
apido ni ginoro pe me atima, onyo ni atyeko tic 
ame en omia i cawa no, abin anwongo pwony 
oromo i kwo na: “Myero kare i kare inwong 
ginoro me atima piri, ginoro apire tek i kwo ni.” 

Man obedo cuny ame yubi pi jami abeco i 
kwo. Obedo cuny acel ame mi iyelle i tam kede 
gum ame romo bedo ni opono oko. Jo okene 
tamo ni gum poto pi gum. Ngeca tye ni gum ya i 
kom tic atek, tam anyim kede dong bedo ame 
iyubere me ngeyo gum ka opoto. 

Jo ame onwongo kwo pire tek kun otio atek 
kede oyubere gini twero nenno gum ka abino. 
Kodi joni ka otyeko nyo ka onwongo jami abeco, 
jo ame kom gi wac romo tammo ni gumi aye 
dwong. Ateni tye ni gum bedo karacel kede 
yubere kede ngeyo tic kede gum ame inwongo. 

Dul Me 7 


Mar Bedo Kede Cuny Atut 
Kede Gwok Tammi 


Yo me adek: 
Iva munhu anozvibata 


Bed kede cuny aler kede yom yic 
i kare lung - gwok tami me 
gwokko kiti bedo aber 


M: acaki, bed dano ame yie yom, akadi ngo 
otiemre. Ryeko me lobo Apirika kobo ni myero 
icak kede bedo dano ame yie yom ame pwod pe 
iromo nwongo jami abeco i kwo. I lobo wa me nino 
atini, otye kede miti adwong tutwal me nwongo 
jami akome, bala inen ni okobo ni pe oromo 
nwongo lanycec me bedo kede yic ayom, naka wang 
ame onwongo ginoro akome. Man tito ngo omio pol 
a jo apol atye aber bedo kede para adwong tutwal. 
Pol a kodi jo ni bedo i miti me nwongo jami mogo 
akome. I kare lung, otemo bedo ame yi gi pe yom 
naka wanga ame onwongo gini jami gi. 

Iwi lobo me kare man, kwene ame jo me Apirika 
ame lonyo gi tye idyere idyere bedo ame wi gi tye 
ocung oko i kom kop akwako kwo alutu, inwongo 
ni polere otamo ni yom yic obedo adwogi me 
nwongo jami akome. Peko tye ni, akadi nwongo 

jami akome obedo tic agenne, ka man otio iyo arac 
ame balo bedo aber, notte aber i komi, cegi, jo me 
yi odi, wati ni, owote ni, pol kare lung ka ame 
inwongo jami akome, inwongo ni irwenyo kit 
kubere wu ame pire tek me nwongo jami me ateni 
ikwo! 

Acalo adwogi mere, omaro bedo kede jo ame 
onwongo jami akome i tic gi ento dang gin jo aceli 
orwenyo twero gi me bedo kede jo okene ame dong 
gin pe romo nwongo yom yic i kwo. I kare okene, 
man cwalo gi i yelle me nwongo jami me rwom 
amalo, kun nwongo otamo ni bino kello bot gi yom 
yic. Ento kan arac iye dong, man kelo keken nyeko 
kede woro. 

Acalo won ngec atidi, okwano atek kede 
opwonyere atek, ayelle tutwal me kuro cakko tica 
me acel. Dok onwongo atamo ni abino tic atek ate 
willo otoka na acil. Iyi ateni, onwongo atye kede 
miti me willo otoka acil ame oyiko i lobo Jaman 
dang ate bedo kede tam me bedo abongo yom yic 
naka wang awilo otoka no. Ento dong ate ngeyo ni, 
tek atio tic atek abongo tammo pi kita kede cuny 
me dongo, konyere onwongo medde ameda kede 
bedo ape kadi anwong jami akome. 

I kare ame awilo otoka na acil ame opako ni 
BMW, abin angeo ni man pe bino bedo yom yica 
ducu. Iyi ateni pire pe tek kadi onwongo pe abin 
awil BMW nyo agal wilo otoka awelere nok. Aracere 
i bota tye ni nino i nino aneno i kom jo me lobo 
Apirika atye dyere dyere, wati na kede owote na, 
otino na, omege na kede amege na kede otino 
amege na ni nwongo yom yic tek tutwal. Pol a jo 
nwongo ni opokere nyo otubere kede owote kede jo 
okene ame pir gi tek i kwo mere, ame peru 
onwongo jami akome. Aco man myero pe bed 
amano. 

Nwongo jami amitte, akome, ber, teki ka pe 
obedo gin ame inwongo me tammo ni kel yom yic 
keken boti. Iyi ateni, atwero kobbo ni jo no ame 
obedo jo ayi gi yom kede cuny gi ducu acel, ame 
peru olony, bino nwongo ni yi gi yom ame otye 
onwongo jami me rwom amalo i kwo. Dok dang i 
kare lung, gin obedo jo ame keto jami i tic pi ber a 
jo lung kede kom dano ducu. 

Ka amano i kwo, pire tek me kobbo boti keni 
nino i nino ni: ‘Abino bedo dano ayie yom kede 
nyuttu yom yica bot jo okene kare lung!” 

Ryeko me lobo Apirika kobo ni lonyo ber kede 
pire tek me jukko can kede kwo atek. Pe nen aber 
akadi itam a dano me lobo Apirika, ni lonyo myero 
nwong pire kene, abongo tic kede me timmo jami 
aber pi lwak lung. lyi ateni, jo me lobo Apirika tye 
kede woro adwong bot jo anwongo jami kede lonyo 
acalo adwogi me tic atek kede ame mio jami kede 
tic ame pir gi tego bot lwak ducu. Itungcel kono, 
alubere kede ryeko acon, jo me lobo Apirika kare 
lung bedo i lworo i kom lonyo ayore bor nyo lony 
awang acel, tutwalere kit kodi lonyo ame pe oya i 
tic acil kede miyo jami bot jo lung. 

Ateni, kun awoto kede nwongo jami abeco i kwo, 
bino meddo yom yica. Ento ka ame anwongo peko 
kede atema tema, pwod abino mitto bedo dano ayia 
yom. 

Me bedo dano ayie yom, myero ibed i cuny atut 
nyo moyo murefu’ ka akobbo i leb Shona. Kop me 
cuny atut i leb Shona tere ni, yee, bedo mot kede 
mare keni keni tutwal kede jo okene. Me cung ateni 
nyo ‘kuzvibata’ tere ni ngeyo kite me gwokko tami. 
Jo akware wa acon obin onwongo ryeko me tam 
kom aber ame oteka me lobo a Muni pwod pe ocako 
nyinge. Ento me gwokko tam me kom me nenno ni 
otio aber piri, myero iniang komi kede ngeyo komi. 

Dong me acel me nwongo ‘cuny atut’ obedo 
ngeyo komi aber. Man obedo kite me pwonyo 
gwokko bedo kede jo okene. Bedo dano obedo 
ngeyo kite me gwokko tam me kom, me nenno ni 
iyonge, iromo gwokko bedo aber kede jo okene. 

Wan dong ona oko kede ketto bal iwi jo pi jami 
areco ame wan otimo, kede kit ame wan owinyo 
kede. Man pe ber. Ryeko me jo lobo Apirika kobo ni 
pe obedo gin ame dano kobbi nyo gin ame dano 
timi, ame nyuto ngo itimo. Ento, obedo tam ame 
yin ikwanyo i komi akwako ngo ame imitto timmo, 
iyonge dano moro keken temmo yomo nyo wango 
yi. 

Ka ingeo ‘cukko cunyi’, ibino bedo ngat ame 
twero gwokko cunyi kede miti ni me wek kiti bed 
ame rwatte kede nga ame yin ibedo, akaka nga ame 
itye ilok kede!. 

Ngec ame anwongo i kom dongo na kede jo me 
paco adwong ame tye iye omege na angwen kede 
amege na angwen, onwongo tye ni ka itwero pango 
jo oko, onwongo itwero timmo ginoro eka ite reyo 
bal man iwi atin okene. I kare okene nwongo atimo 
aman kun nwongo otye otuko atuka. Aracere dong 
tye ni anwongo ni pol a jo pe dongo weko kodi tim 
man me cakko ye bal ame gin otimo, akadi iyonge 
dong doko gini otic ame pir gi tego. Pol akare lung, 
jo pe romo gwokko tam gi. Acalo adwogi mere, 
odwoko bal iwi jo okene pi kit ame gin tamo dok 
owinyo kede, akaka ye tam gi i kom gi. 

I kare na me bulu onwongo amito dwoyo otoka, 
ento dang onwongo koma myel tutwal teki onwongo 
atye iyo. Dong pi man, onwongo akelo rucu rucu 
iyo kede dang onwongo abedo nenno can acalo 
adwogi mere pol kare. Ento ame awoto i ngeyo 
koma aber ate ngeyo kite me gwokko koma kit ame 
onywal kede jo okene inyim gi onwongo ogwoko i 

kom gi kede, aniang kara ni onwongo pe mitte me 
an ballo kare na ni yia awang iyo pien ngatoro 
otimo bali nyima. Onwongo konyere pe me an bedo 
kede akemo pien ngatoro onwongo tye awango yia 
tetek alubu kit ame nwongo otye odwoyo kede 
otoka. Tye ni, tam ya i bota: me nenno ni yia owang 
nyo pe! 

Ame kare tye awot aniang ni onwongo iyi ateni 
atwero yero pe me bedo i wang yic kadi owango yia. 
Miti na nyo timma pwod obedo twero na me yero. 
Pol kare ayero me pe yia wang, dok ate nwongo ni 
jo ame tye atemo wango yia, yi gi wang me nwongo 
ni yia pe tye awang! Man nyuto ni nwongo otimo 
gini tetek me acelere me wango yia. Ento ka an 
anwongo kare na kede cawa me bedo kede ngo me 
atima, agwokere tutwal i kodi kwo man dok pe 
amio koma kare me bedo ite gwok a dano okene. 

‘Cuny atut’, ka amano, obedo gin apire tek me 
jukko ginoro-obedo ginoro ame dio cunyi. Gin me 
agiki ame itye imito i kwo, obedo nwongo tam i oko 
me jukko, kwene ame timi kede kiti jo okene en 
ame juko. 

Man pire tek tutwal me poyo! I kare wa ni, jami 
akonyo lwak i kubere bala radio, telebijon, papara 
me amut, nyo gajeti gwoko ngo ame jo tamo kede 
timo. Pe imi jami me kubere bala radio loo tami: 
bed ame itere kare lung pi koporo keken ame 
ocwalo kede jami man dok kwany kare i kite me 
tam nyo tim akwako ngo inenno nyo ngo ame 
iwinyo. Tutwalere, poyo ni jami me kubere ni, jo 
atio kede obedo jo amito ni itii kede tam gi, iyer pati 
gi nyo tek ginoro keken ame gin otye ocatto. ka 
itimo aman, gin pe obedo kede lewic me yelle i diro 
ducu i buk me nenno ni tami tye ite gi. 

Me apore,, gin oguri ame itye iweo i nyim 
telebijon ame wii owil, kun onyuto awobi moro nyo 

nyako moro acil ame nwongo tye atic kede ginoro 
ame gin otye omitto catto. Orurubo gini kede wer 
mogo amit me Amerika eka ote bitti kede! Ka ame 
tami tye atata, pe dong ibedo i kare me ngeyo ni 
otye otemmo bwolli ni ka iwilo jami no, ni nyo ibedo 
acil bala awobi no nyo anyaka no ame onyuto i 
telebijon, nyo inwongo awobi acil nyo anyaka acil 
bala en ame onyuto i telebijon. Meddo i kom mano, 
icako ye ni myero i bed bala dano me Amerika ka 
imitto bedo aber. 

Tic kede yo man ame dok i kom mit ni (‘bwolo jo 
kede mit) en aye obedo yo ayot pi dano ame tye atic 
kede jami akubu jo me bedo kede loc i kom tami. 
Ka pe ongeo gin man, opoto iyi agwak me wekko 
tam wa lokko wi wa eka te miyo wa kare me timmo 
jami mogo ame myero pe otim. Man obedo gin acel 
omio jo tye aballo cente, acem ngao ngao kede 
timmo jam araco calo abor. Ento ka ijuko cunyi 
atek, pe ibedo kede kare me bedo ame pe iromo 
gwokko adam, kiti nyo komi. 

I kare lung poyo ni kunno cuny obedo gin acegi 
tutwal kede ateni me komi kede tipu ni. Obedo 
olungtuke me miti ni. Miti ni obedo gi gwokko 
komi, pien tye calo ginoro amio ibedo kede awaka i 
kit ame inenne kede keni, kit ame imito ni jo okene 
neni kede. Ame dong ngeye angea ni, ka ngatoro 
otemo rokko kiti, ka kiti tek atek, iromo nwongo 
wang yic kede akemo me neno ni i gwoko cali kit 
ame inene kede i tami. 

Ka amano tami nyo kiti pe obedo komi i 
kokome. Iyi ateni, tami nyo kiti obedo awaka me kit 
ame yin ineno komi keni keni kede. Aco awaka 
kede bedo abongo ngec i ginoro obedo wang i um. 

Pire tek me yubbo komi nino i nino. Pol a jo 
tamo ni kiti kede timi, pe lokere akadi omi kare. 
Man pe kop ateni. Iyi ateni, myero ipoyo wi keni 

keni i cawa lung ka icoo i kabutu odiko, ni itemmo 
i teko ni ducu tin kede kare ducu i kwo ni, pi lokko 
komi me yubo kiti. 

Myero igwok iwi kit kit kodi dano ame imitto 
bedo, ame ka iwoto i kabutu iwor nino ducu kede 
ka icoo odiko nino i nino, ka ikwnyo kare me poyo 
nino nino, myero ipoyo wi keni keni kit dano mene 
ame yin imitto bedo nyo itye iyelle me mitto bedo 
kede kit jami ame myero itim me yubbo kiti me 
bedo kit dano no. 

Kodi dano ame ibedo tye opokere aromo 


angwen. 
e Komi 
e Adami 
e Miti ni kede 
e Tipu ni 


Yeya me lok atut akwako ber me dongo komi kede 
cako yikko komi i jami angwen imalo no. Komi 
obedo ka anyut me in bedo dano. Tami guro jami 
apir gi tego me miti ni kede tam. Miti ni konyi me 
notti kede jo okene. Eka tipu ni obedo komi i. 
kokome ame noti kede Obanga ni. 

Gin acel acel i kin jami angwen magi mito ayika, 
mito ayika nino i nino. Yik komi iyo me cem aber 
kede ryeyo ler, adami iyore me tam abeco kede 
nwongo ryeko, miti ni kun i gwoko gi kede yero 
cuny aber me kwo, eka tipu ni iyo me jingo notte ni 
kede bedo acel kede jo okene, jami me lobo kede 
Obanga. 

Poyo, i kare lung juk kiti eka ite gwokko miti ni 
me nenno ni tye gin kakare i kwo moro keken ame 
itye iye. Bed i cuny atut, me bedo i kare me gwokko 
miti ni kede tami ducu ame ikelo piri keni. Me 
agiki, bed dano ame yie yom, agonya. Me acel, bed 
ame yi yom ite cammo kwo. Pe ikur wang ame 

inwongo tic adit, nyo itio cente adwong, kun 
itammo ni inwongo yom yic iyonge. Pe kom bino 
timere atwal. 

Cak kong bedo kede yom yic eka ite wot anyim 
kede loyo lobo. Ka itimo aman,, ibino bedo dano 
ame yie yom naka, akadi ginoro keken timere. 

Dul Me 8 


Ket Cunyi i tic 


Yo me angwen: 
Ita basa nemoyo wako wose 


Ginoro keken ame itimo, tim 
kede cunyi ducu, i gupu ni ducu 
kede teko ni ducu. Man obedo yo 

acel keken me dongo lobo i 

kokome. 


e tye tamoro adit me cobbo kwo akato tic 

kwanyo kare me tic kede cobbo gin ame 
imitto. Tic kede tam kede miti obedo gin acel 
apire tek me nwongo jami abeco i kwo. Tye 
caroloki leb Shona ame kobo ni: “kufuma 
ishungu', ame tere ni, lonyo me ateni nwongere 
i tam me cuny’. Dong pire tek i kwo me tiyo tici 
kede cunyi ducu, iteko ni ducu kede miti ni. 

Jo me Shona i Apirika dang kobo ni ‘sango 
rinopa waneta’ ka agonyo gonyere ni ‘bung bino 
miyi (cem kede bongi) ka iol Man tere ni myero 
iti atek ikomi, me nenno ni pe iweki jo akwari ni 
acon kare kokko rac iwi kede nwongo diro me 
twoni pwoc pi tici atek. 

Kwo obedo wot ento pe tuno kan iwot iye. 
Yore okene me kobbo gin man tye ni, gin apire 

tek i kwo pe obedo gin ame itye kede nyo gin 
ame inwongo, ento kit ame inwongo kede. Kwo 
kwako ‘kit ame inwongo kede jami” ento pe “ngo 
ame inwongo” 

Jo akware wa acon i kare lung onwongo 
ongeo ni ka gum opoto me nwongo lonyo i lobo 
ame pe itio, man pe maro dwoggo kwogo kede 
yom yic. Ka amano, tic atek kede ketto jami i tic 
pire tek tutwal. Ketto ginoro i tic, nen aber ka 
itye kede tam acil. Ka bed amano, myero iket 
tami i tic eka ite ngiyo tic lung kede wang atut 
kede ket tami iye ka ame imitto nenno adwogi 
aber. 

Pe tye ginoro i kwo ame dongo nyo yaro ka 
pe oketo tam iye. Eka teki ineno ping acegi kedi, 
ka ineno turi, otino ni, wati ni, poto me atura 
ni, kit ame odi tye kede, lok akwako yi cao ni, 
ibino ngeyo oyot oyot ni jami ame wao tami aye 
tye atimmo aber. 

Jo me Shona i Apirika kobo ni ‘basa 
mangwanani ame gonyere ni ‘tic obedo odiko’. 
Man nyuto ni ka itye kede miti tutwal me 
nwongo ginoro, ya ibai odiko con eka ite cakko 
cuto. Man obedo yo acel keken ame iketo teko 
ni kede tami acil i tici. Man kelo wa i niang ni 
pire tek tutwal me yin niang gupu ni kede kit 
ame jami me lobo konyi kede. Myero iyub tici 
aber me nenno ni jami apir gi tego otimere ka 
itye kede gupu adwong kede kare. 

Dang, myero ipwony yubbo tici me nenno ni 
pol a jami ame itimo woto karacel i tami. Pire 
tek me ngeyo ni pol a jami i kwo tye acacal. 
Akadi apoka poka bed adwong, pol a jami tye 
rwatte. Dong ka itye ka itye kede jami apol me 
atima, tic adwong me atima, tek tutwal me tiyo 
jami ni ka pe imio gi kare kede neno akwiri. 

Jami okene rwenyo arwenya te too ka pe oneno 
gi idiro. 

Ka amano, yore me twero jami apol kede tic 
tye me bedo ping kede gwenyo tam wu naka 
wang ame inwongo jami ame ribu jami no abeco 
akwako kwo wu. Ka ibedo kede kare me niang 
kede nyutto kit ame jami apapat i kwo wu pir gi 
tego kede, mio bedo yot me tic i kom jami apol 
apapat awangacel, kede gupu oromo ikin tice 
apapat. 

Apore, bala mama na kede papa, an dang 
abedo kodi dano moro ame temo me tiyo jami 
apol awang acel. Amito dang timmo aber i kom 
pol a jami ame atimo. Yora obin obedo i gum 
ame te miya timmo aber tutwal jami apol ame 
pir gi tego tutwal i kwo, acalo bala tica, jo tura, 
jami ame atye kede, wati na kede owote kede jo 
okene me amara, kede dong en okene. Kadi 
naka i ka tic atio tic mogo adongo apol. Myero 
bed ni jo wuro tutwal kwene ame anwongo iye 
kodi gupu ni ducu me timmo tic ducu eka dang 
pwod ate nwongo adwogi aber i kom pol a tic 
magi ducu. 

Agamere tye ka ayot: jami ducu ame pir gi 
tego i kwo na tye ame okubere kede tama. 
Ayenyo ate nenno kubere mere eka ate dongo 
kubere no i kare ducu, me wek ka ame atye atic 
i kom jami ame apir gi tego i cawa moro no, atye 
atic ikom jami okene ca, kadi bed ni momot. Ka 
atye atic i kom gin acel, nwongo atye ameddo i 
kom jami okene ca. 

Kong doki, man pe obedo tic me cura mac 
nyo ryeko, pien an pe atye kede ryeko aloo jo 
apol ame angeo. Ento akaka tic kede ryeko na i 
koma, atio dang kede ryeko ame Obanga omia. 
Jami Obanga oketo tye kede pol a jami ame wan 

oyenyo i kwo. ka ikeboro i diro jami Obanga 
oketo inwongo ni iromo pwonyo jami apol 
akwako kubere. 

Jo me Shona me Apirika kobo dang ni 
‘chawawana batisa, midzimu hayipi kaviri ame 
tere ni “ Kit ginoro inwongo dong oko, lid ni 
king. Jo akware ni pe dok bino nwoyo miyi kodi 
ginono dok iryo'. I leb Munu tye carolok moro 
ame gonyere arorom, ni ‘winyo ame dong tye i 
cingi kato gin aryo i bung'. Gin ame gini gonyo 
tye ni pire tek me timmo ginoro keken ame itye 
kede akwako ngec, ginoro keken ame inwongo i 
tici nyo watoro i kin wu, akaka ketto teko ni 
kanoro apat. Ka amano, tic atek i kom kede 
neno i diro i kom ginoro ame inwongo oko maro 
yabbo yo me jami okene kede gum, akaka 
temmo meddo tice apol apapat. Ketto kare ni 
kede neno i diro i catto wil kede tic ame cacal 
nyo ame medo notte wu, bino miyi kare me 
nwongo jami apol i kwo kun itio kede gupu 
anok. 

Dul Me 9 


Mii Mic kede Cuny Aler, 
Gam kede Pwoc 


Yo me abic: 
Batsira vamwe 


Kony jo okene, mii jo okene 
jami, gam i bot jo okene ite pwoyo 
pi miyo kede gammo i bot jo okene. 


p: tye mot moro ame yin iromo miyo dano 
okene apat kede cwakko gi kede miyo kony. 
Konyo jo i paco wu, dano ame inyomere kede, 
owote kede jo i dog tic obedo ka yore acel me 
dongo wat atek. 

Piere tek me yin donyo i kit wat moro onyo 
ribere moro keken kede cuny ame kobo ni 
‘Abino bedo ame amio kony ducu ame atwero 
miyo atek’. Pe myero ibed adiro ngec, pe myero 
ibed alonyo onyo i bed ame komi tek en amio ite 
bedo dano akonyo aloo ikakanoro no. Man 
nyuto ni bedo dano akonyo obedo cuny. 

Dano romo konyo iyore apapat. Dok dano 
romo miyo mic iyore apol. Angeo ni i lobo me 
kare ni, jo me Apirika apol orwenyo ryeko atut 
me tekwaro me Apirika, ame dwongere kobo ni 

miyo kede konyo ber atek, polere ka imio kede 
ikonyo jo kede jami akome pe oneno. 

Pol a jo me Apirika apol i kare ni tamo ni 
cente obedo kar mic apire tek onyo mot apire 
tek me agama. Pol a jo me Apirika ayot pong i ot 
lego kede i gure apol kun odyere kede omio 
cente, kun ongeo ni man mic kede kony alo, 
kun man pe obedo ateni i kwo. 

Pol kare jo me Apirika pe maro konyo paco 
bot jo ot, wati owote onyo joo ka tic ento owoto 
omio abup i ot lego onyo i ka gure. 

Tye kit iye moro ni man en ngo Obanga mito 
dong man gin aber pi jo i lobo anyen me kare ni. 
Me kobbo ateni, man goba. Yin myero ikony 
icwak dang imi mic cakere i ot, wati kede owote, 
pien i kom kede tipo, man obedo jo apir gi tego i 
kwo ni. Pire tek me poyo ni i tekwaro a jo me 
Apirika kede i ryeko gi atut, gammo jami pire 
tek bala miyo mic. Ikubere kede wati pire tek 
dang ber me yin miyo kede dang gammo i bot jo 
apir gi tego boti. Ateni, i kare okene, gammo 
pire tek loo miyo. Aman dok, jo me Apirika tye 
arwenyo ngec atut me tekwaro. 

Kong ami wu apor: ka itye kede owote ni 
ingeti ame pe olony bala yin kede jami, nwongo 
tye ni yin iromo miyo gi akato gin miyi jami 
anyen. Itungcel kono, ibino nwongo ni awoti 
ingeti acan ni ka obedo jo me Apirika, obino 
miyi ginoro keken ame gin tye kede onyo oromo 
miyo acalo mot, pi cuny ateni ni yin piri tek bot 
gi. Pi mano myero igam mot gi kede kica kede 
yom yic, kadi bed ni yin itamo ni pe imitto mot 
man. Ibino nwongo ni ka yin ka ibedo miyo ento 
pe igamo, wat iyi akina wun ni doko akonyere 
pe bot wun ducu. 

I cuny jo me Apirika, miyo kede gammo bedo 
iyore apol apapat. Kony kede mic pe myero gik 
ka i kom jami ame oneno kom gi. Akato miyo 
jami ame kom gi nen obedo miyo jami aya i boti 
ame pe oneno kede kony. Man kwako miyo jami 
acalo amot me yom cwiny, pwoc, pwoyo ber a 
ginoro, kom kadi cikko yiti winyo lok nyo jallo 
kare pi dano obedo yore ayomoro yic me miyo 
mic. 

Amano dang, yin dang yikere me gammo 
kodi mot man i bot jo paco, owote kede wati, 
pien yin piri tek bot gi. 

I lobo a jo me Apirika anyen man, kit yore 
apire tek me miyo kede konyo obedo leyo kede 
pokko ngec, tam kede diro amitte me kwo i dog 
tic kede dog catto wil atek woki i kare ni. Ka 
ingeo ginoro, nyo inwongo diro moro, pwony 
dang dano okene. Ka wan ducu onwongo otio 
me pwonyo dano okene i kare i kare, dang dok 
ote kwayo dano okene me pwonyo wa kare i 
kare kede gin ame gin ongeo aber aloo wa, kono 
wan otimo aber i lobo me Apirika tin. 

Wek ami apor kit ame an abedo kede ngec i 
kop man i dog tica. I kom tic ducu ame atio, 
anwongo ni i kare ducu acako leyo nyo pwonyo 
dano okene kede diro ame an angeo onyo atye 
kede. Ento anwongo ni ka dong atye awot kede 
doko dit, tye jo ayot apol, kare okene jo ame pe 
kede rwom adit i dog tic, nyo kwan gi me cukul 
nok,dok anwongo ni jo ni tye kede ginoro ame 
romo pwonya kede. 

Me ateni, bedo rotto jo okene i dog tic omia 
anwongo ni twon yom yic ame atye kede ya i 
kom jo ame an aroto ame nwongo cawa me 
pwonya kede gin ame gin ngeo, ame an pe 
angeo. I ka tic pe tye ginoro amwonya alo 

pwonyo adwong tic nyo arot tic kede ginoro ame 
en pe ngeo nyo ka ibedo adwong tic, pol kare 
bed kun ingeo ni ijal cawa me pwonyere i ginoro 
i bot jo ame iloo dang ite pwoyo kede poyo pi gin 
agin otimo. 

I kwo, pe iromo miyo gin ame pe boti. Dok 
meddo i mano, pe ibed wot gammo gin ame pe 
mitte boti. 

Man tere tye ni pe myero itam iryo, ka itye 
ibyekko ngo ame imiyo nyo kony iketto 
kakanoro. Mi ka i rwac. Pe item miyo gin ape 
boti. Man bedo gin ame tere pe, dang i oco dang 
tek dang mii idonyo i peko - me cente nyo 
kitoro keken. 

Amano dang, pe dong ibed bebea penyo jo 
kede jami onyo ngec ame pe mitte boti, me 
bwollo tam gi keken. Gam nyo peny pi gin ame 
imitto ateni. Man obedo guti me wat amwonya. 

Dul Me 10 


Mar Pwonyere 


Yo me abicel: 
Iva nechidakwadakwa cheruzivo. 


Bed kede miti adwong me 
nwongo ngec i kwo 


bedo gin a pire tek i tekwaro a jo me 

Apirika me woro kede ketto gen i ngec, 
polere wok i ngec atut. Pien ryeko atut onwongo 
i kom bedo nwongo ngec ame weki dano diro me 
ngeyo, kede ngollo kop con. Jo me Apirika keto 
gen adwong i kom mwaka otego pien en bino 
kede ryeko atut me ngec. 

Ento dang, jo me Apirika tye kede gen dang i 
kom bulu kede tutte me tiyo gin anyen. Ka 
akobbo akoba, jo me Apirika poro ryeko atut 
kede mwaka otego, eka itungcel mwaka me bulu 
ote poro kede tutte me tiyo gin anyen, temmo 
jami kede ketto jami itic. 

Man onwongo mio pulan apire tek iyore ame 
paco me tekwaro kede tic iyi paci a jo me 
Apirika. Aporere, i kom kop akwako bedo kede 
ngec, ryeko atut kede neno atut, jo oteggo i 
kabedo apapat onwongo bedo i dwon iye. 
Itungcel, ka peki anyen nyo atema tema anyen 
ongolle, okelo jo ayot pi diro gi me temmo jami 

kede miti gi adwong me cuny ka tam anyen nyo 
atema tema opello. 

Ka akobbo akoba kono, obedo ryeko atut 
acon me a jo me Apirika ni pwonyere pe gik 
cakere i kare me nywalle naka i too - wan ducu 
nwongo otye opwonyere kare i kare. 

Man en gin omio pire tek ni wan jo me 
Apirika myero odwoggo tekwaro ame loko ni 
orwenyo oko ni. Myero ojal kare kede gum pi 
otino kede jo ayot me dongo diro gi me mitto 
ngeyo kede pwonyere. 

Peko acel ame okemo wa i lobo me Apirika 
anyen ni obedo ni tekwaro kede ngec me paco 
ocao ni goro goro ka iporo kede ngec a Muni. 
Man obedo kit ame dong orwenyo kede konyere 
kede berere. Doki pien wi wa obango atek ateka 
pi mwaki apol okato, wan jo me Apirika kede 
orok okene otamo ni ka ngec dong pe ocoo ping 
i buk i kite a Muni, nyo ni ka pe opwonyo i 
cukul, i cinia nyo i unibaciti, nwongo pe obedo 
ngec atwal. 

Adong rac, tam okene tye ni kwanno kop i 
kom cayany obedo kar yore ame onwongo kede 
ngec adang omio oworo. Doki, agiki mere tye ni i 
lobo anyen me kare ni, pol angec apire tek ame 
orao ote dongo pi mwaki runi kede runi, tye 
obedo ame ka pe wic owil kede, onyo tye aduny 
oko, pien obedo ngec ame rik dang pe obedo 
kede i ka pwonyere me kwan. 

Obedo me wang yic adwong me icel me 
nwongo ni acalo adwogi mere, ngec a jo me 
Apirika me tekwaro orwenyo atwal! Dang pi nino 
i nino wan orwenyo ngec kede ryeko atut man. 
Nino i nino imat onyo adwongoro aryek too. 
Dang ryeko ame gin tye kede te wot dang atwal. 


78 


Wan jo me Apirika otimo agoro me cokko 
ryeko ni, nyo iyore me coyo ping nyo dang cekko 
lok tekwaro, pi nenno ni ogwoko pi jo atino me 
anyim. 

Pwonyere kede ngec pire tek i lobo a jo me 
Apirika me kare ni. Amiyo wu rwom adek me 
ngeyo kede pwonyere apir gi tego i kabedo wa 
me lobo me Apirika. 

Rwom me acel obedo diro me pwonyere oya i 
kom ngec atye kun ocobo i peko ame ngeye. Ngo 
akobbo tye ni cadeni tye anyutu ni jo me 
Apirika dong pe kede teko me cobbo peki okemo 
gi i kare ni, kun otio kede ngec ame onwongo i 
mwaki acon. 

Rwom man pire tek boti kede an acalo dano 
me Apirika, me ketto kare adwong kede gupu i 
cokko ngec, miyo bedo ame niangere, coyo piny 
dang kede leyo ngec tekwaro kede me paco paco 
ame pwod romo konyo i cobbo peko me kare ni 
kede tubere iyi paco, i kin lwak, i ka tic, i kin 
pati owibye kede i gamente pi kare i kare. 

Rwom okene obedo diro wa me potto ngec i 
bot jo okene, dang me timmo i diro. Kite me 
tekwaro me Apirika obedo tekwaro otere dang 
anaka onwongo otere. Pi mwaki mia acel okato 
nyo akato, kite me tekwaro a jo me Apirika 
orwenyo tere mere ni pien ojwao oko tenge acalo 
kite me ngec agoro. Acalo adwogi pe dong otio 
kede i lobo me kare ni kede i loc me lobo anyen 
man. Ento pwod otio kede anok i calo kede i but 
boma mogo, kan ame jo me Apirika ngeo ni 
obedo kar ngec ame gin otye kede ka omitto ni 
otim ginoro. 

Man ducu gonyo ni teko wa me potto ngec a 
jo okene i diro odok piny. Dano myero bed kede 
tek cuny, genne kene, bed i tekwaro otere me 

wek en yer ngec ame epotto i tenge, te kello 
paco kede miyo rwatte kede kwo a jo i paco kede 
i kabedo wa. 

Rwom me adek obedo teko angat acel acel 
kede jo ducu me lokko tam i kom kop apire tek i 
kwo. Acalo kite me tekwaro moro keken otere, jo 
me Apirika obedo kede yore acon me cobbo tam 
ni jami olokere atek, ni ngec me nwongo kite a 
jami mito ni oyuyubo onyo “lokko tyelo” - ame 
obedo yore apat me ngiyo jami. Yore ni onwongo 
obedo ‘dare’ onyo ‘imbizo’ ame oloko iye con i 
buki. Kite me yenyo tam man obedo gin acon 
okato, i kop akwako laro lok i kom kop apire 
tek. Acalo adwogi jo me Apirika calo pe kede 
diro me cobbo atema tema anyen acalo two 
jonyo kede lobo atye alokere pi ryeko me kubere 
anyen man. 

Amito ni kong odwoggo rwom me pwonyere 
me acel abeo iyore me cokko kede coyo guti me 
ngec me Apirika, ryeko atut kede icina, ododo, 
ngec me acaki adano, lemo, caro kop, kede en 
okene me wek oket oko i leb paco. Ryeko me 
Apirika acalo ngec me acaki a dano lemo, caro 
kop, kede en okene en ame wan onwongo lonyo 
me ryeko atut me Apirika ame ka tye akuru 
akura ni oti kede ni. 

Gin arac tye ni wan i kare ni oromo nwoyo 
caro kop kede ryeko a Munu nyo me a jo Cayina 
akato wan i leyo me tekwaro wa ame obolo iyak 
ame pore atek pi wa. 

Kware wa onwongo ngeo atek ni kwone jami 
atye i lobo ni en obedo apwony aloo dang wan 
opwonyere me nono aloo i bot leyi, winyi, yen, 
got, nam kede gin apita okene. Alok i kom man 
atek i dul anyim. 

I lobo me kare ni ame okubere acalo acel ni, 
ngec en adong pire tek aloo ginoro duc a dano 
romo bedo kede. Ngec dang tye adoko kwon teko 
adit aloo. Dano romo kobbo ni, ka ineno teko 
iyore lung, tye kwon teko angwen kede kit teko 
moro dok acel ame odidio adia iwi lobo me kare 
atin ni. 

Me acel i akina kwon teko ni obedo tim gero. 
Iyi ateni wango yia me kobo ni tim gero en 
obedo kwon teko apire tek iwi lobo i kare ni. 
Wango yia, pien moko ni wan otamo ni obedo 
dano ento iyi ateni lobe apol otela gi obedo nucu 
jo, pien otio gini kede teko gi i kom jo gi kede jo 
okene kun otio i gero acalo gupu adwong. 

Kodi gini dang timere i paci kede i kin lwak. 
Pi too a lobo me Apirika ame dong oloko oko iye 
ni, inwongo ni tim gero tye adongo acalo guti me 
teko i udi kede i kin lwak, polere kelo nywaro 
twero a mon kede otino. Man obedo anyut me 
lobo me Apirika anyen, ento dong pe tye yore 
moro ame nyutu ni ryeko atut acon a jo acol 
onwongo bedo aman. Caden i kom man tye ayot 
ayota: ka doki kware wa onwongo romo yubbu 
kite moro ame pe tye dano ayot nyo oteggo, 
dako nyo icoo, bedo aping oloo, ka kware wa 
oyubu paco kede dogola alac ame gwoko kuc pi 
wi lobo lung, nyutu ni man pe otimere pi tim 
gero acalo gupu me tic. Iyi ateni, kar yo ame tim 
alik man onwongo oromo dongo kede, obedo ka 
onwongo mara obedo gupu me tic - mara ape 
gik i kom wati. 

Teko me aryo ame otio kede atek iwi lobo ni 
obedo tam ame oyiko. Man dwongere okobo iwi 
bye kede i dini. Gin ducu tio kede buru lwak 
kede notte olwagi dang polere bito tam a jo ka jo 
ogure. Adong rac wok, teko me wibye pol kare 

otio kede acalo twero me tim gero. Tyen kop tye 
ni ka dano odonyo i loc, tio kede me lokko 
ogwok kuc acalo polici, mony kede bega doko 
otim tim gero. 

Gupu me teko adek iwi lobo me tini obedo 
cente. Cente otio kede me willo cwak me wibye 
kede me dini, te kello yore apol me gero kede 
bedo i twero. Ka otio kede i ryeko, cente oromo 
tic kede me kello kuc adwong kede dongo jo. 

Guti me teko me angwen obedo ngec: ka 
omedo kede mara, ame obedo me abic, ngec 
obedo guti me teko atye i tipo wa. Acalo mara, 
ngec obedo guti me teko ame oromo leyo ame pe 
olilo. Iyi ateni, ka oleo ngec, pwod dang dong bot 
apok. Tere ni ngec acalo mara medde ka opoko. 

Ento gupu adek okene ca, teko gi lille oko 
teki opoko. Man kwako tim gero, gupu, tam ame 
oyiko onyo dini, onyo cente. Man nyutu ni man 
obedo gupu agoro. 

Dong ka yin nyo an ibedo dano amyero kel 
aloka loka i lobo me tini, ka yin kede an myero 
lok lobo me Apirika pi berere, gin amyero otim 
atek obedo nwongo ngec. En apire tek i kom 
ngec ni obedo ngec me tekwaro me Apirika kede 
ryeko atut kede ngec kede diro me meddo ngec 
paco paco me tekwaro me Apirika apol, pi lobo 
me Apirika anyen okubere iwi podo. 

Angeo ni, acalo jo me Apirika wad wa apol, 
ngec tekwaro me Apirika obedo ngec apire tek 
me awura. Ngec man ber arom kede moro keken 
i tekwaro okene. Pien iyore okene, nwongo 
opokere kede kit ngec okene me wi podo, dang 
dok mio agam mogo abeco i kom apeny ame 
tekwaro okene kelo, obedo tic wa me leyo ngec 
abeco ame tye i lobo me Apirika kede iwi lobo 
alutu. 

Romo bedo ni ngec ame tye amitte iwi podo 
tini, me wek bed wi podo opye kede atye i yot 
kom, obedo ngec awan otye kede i lobo me 
Apirika ni. Kit akobo kede con, Muni odongo 
anyim i ngec me tet dang wan jo me Apirika pe 
oromo pyem ote loyo gi i kare acegi cegi ni. 
Akobo dang ni lobe i tung wok ceng dang 
oteggo ame wan pe oromo loyo acegi cegi ni i 
diro yubbu jami kede tet. Dok akobo ni ka 
otunu i ngec i kom jo kede wati, dang wan okop 
i kom ngec aguru dano, mano nwongo wan jo 
me Apirika oteggo aloo dang nwongo otye i jami 
apol me anywaka kede wi lobo alutu. 

Angeo ni winyere bala gin ape timere i boti, 
ento an ageno ni, ka jo i tung wok ceng kede 
Muni oyoro, man onwongo medde kede ngec me 
lobo kede dong lonyo te doko teko ame romo 
kello kuc me wi podo, dongo lonyo me jami atia 
kede bedo abongo dic pi lwak lung. Ka obedo 
kede ngec kede mara ni acaki me notte a dano 
atimere. Man obedo yore amitte pi kare alac 
abino me notto jo lung iwi lobo kede dang me 
woro bedo a jami lung Obanga otio. Ka man 
ocako timere, lingo wang lobo ducu konyere 
bino bedo pe. Dang ka man  otimere, tam 
Obanga me acel pi jo acel ame mare kede gin 
atia Obanga bino timere. 

Dul Me 11 


Lel kede Wor Tic Obanga 


Yo me abiro: 
Yemura, zvisikwa zvose zvamwari; 
zvose zvinoera. Lel i kom jami i lobo ni 
kede tic Obanga, tic Obanga ducu cil. 


Tic Obanga ducu cil. Lel, wor 
dang pwo jami i lobo ni kede jami 
ducu Obanga otio. 


ware wa dok onwongo ngeo piny lo wa oko. 

Gin onwongo ongeo abongo kwanno cayany 
ni jami me lobo tye i wat acegi kede dano. Ka 
otio kede nyonyo pimmo remo [DNA] i kare ni 
wan dong oye ni jo me Apirika onwongo ngeo 
ateni. Apore, remo DNA ayom tye pacen 98 
(98%) arwatte kede me a dano. Man nyutu ni 
wan owati kede ayom aromo 98% ikom ngide 
jami ame otio kede kom kodi wan leyi aryo 
magi. 

Atika tika, wan kom obedo omare. Nyonyo 
DNA me pimmo remo onyuti wa i kare ni, me 
ateni, ni leyi lung anywalo atin akwo olwongo 
‘mamol’ — lyec, engato, odyek odyek, kede en 
okene _ gin ducu otye kede remo DNA 90% 
arwatte kede me kom dano. Acecek, kadi bed ni 

ryeko kwan me cayany pwod ka en onwongo 
caden ni, jo me Apirika onwongo anaka ngeo ni 
dano obedo wat kede leyi, gin apita kede pii. 
Caden me ryeko ni tye iyi icina kede iyi icina 
akwako acaki a lobo. Iyi icina me acaki a lobo 
me Apirika, apoka poka pe iyi akina dano kede 
lee. Ateni, iyi icina me acaki lobo i bot jo me 
Apirika leyi romo bedo kede tipo a dano, dano 
dang bedo kede me a lee, dano romo makko 
dyere kede tipo a lee. 

Pe bedo me wura me nenno ni abila kede 
nying atekere me Apirika oya i nying lee. Iyi 
ododo me Apirika, yen kede leyi dang tye kede 
wat acegi. Apoyo acalo atin ni abedo i gum me 
winyo ododo i bang atat kede jo oteggo okene. 
Oyomo yia me nwongo ni iyi ododo ni, leyi kede 
dano onwongo loko leb acel dang obedo kede 
peki arom. Apoyo icina acel ame onwongo dako 
moro apwo onyomo. En okene apoyo obedo 
dako moro onwongo codo kede nyanyang. 
Cware onwongo yie i moo amako kit acege kelo 
kede lwak rec paco nino inino, i cenere wie 
oballe me nwongo ni nyanyang ame codo cege 
kara onwongo dong mako rec pi apae mere! 

Apoyo ododo apol ame wan dano opwonyere 
i jami apol bot leyi. Dang man onwongo kwako 
dul kwo ducu, cakere i teko, wibye, wat i kin 
dano, kede dong aloo kite a dano kede timere. I 
akina ododo ame onwongo amaro onwongo tye i 
kom Apwo kede Abim. Iyi ododo me Apirika, 
Apwo cung pi dano obedo okora. Abim cung pi 
apangcata ento tye i twon mara i kom jo. 

Ibot jo Shona, abim obedo nero Apwo. I 
tekwaro me Apirika mara me wat aloo tye i kin 
atin kede omin atotere. I tekwaro me Shona 
‘neo’ obedo omin a toto ento pe omin apapo. 

Kadi amano apwo bedo tuku iwi nero mere 
Abim, tuku kwon okora apat ento nwongo Abim 
kom amaro okeo mere atek kadi bed ni olane 
cawa i cawa, en medde maro i cunye acel ducu. 

Man nyutu ni tye ododo apol, ame Abim lane 
i cawa i cawa ento pwod kwogo okeo mere 
Apwo. Ento apwo pi okora mere pol kare poto i 
bal dang iyi agiki Abim laro okeo mere i peko. 
Man obedo apor me ododo me dongo kit aber 
ame rik dongo bulu i tim abeco. 

Pwod apoyo kit ame iyi ododo a jo Shona 
Odyek odyek oporo kede ajok. Tula obedo winyo 
me iwor, nino i dyeceng ducu ento tio iwor lung. 
Dong ka amano ote mokko ni Tula myero bed 
ajok. Pien Odyek odyek tyene i cen cek dang 
maro dwar iwor ododo omoko ni Odyek odyek 
obedo gi wot ajok iwor. Iyi ododo me Shona 
acalo me tekwaro me Apirika apol - ajok maro 
wot kede Odyek odyek i kaka oweco bala icina a 
Muno. Ce ni pe obedo gin awura ni, kadi ododo 
wa dang obedo gin aromo timere a loo me a 
Muni? 

Eka ajok mito neno i dye wor ame tek pi 
wang dano, man mio ajok pango Tula, Tula te 
dang bedo ingut ajok ka ajok dong angwec me 
menyo yo. Ajok acel acel i lobo me Apirika tye 
kede Tula ame tere. 

Kong ipar ni an adongo ame pe amito ginoro 
akwako Odyek odyek kede Tula. Ento yia yom 
me niang i kare ni kun beo i ryeko me cayany 
me remo DNA ni an awat acegi bot Odyek odyek 
akato kit arik atamo con. 

Amut apire tek tye ni wat wa kede jami lobo 
kede leyi, wan obedo wati acegi dang obedo but 
wi lobo acel dang onotte kede Obanga atir atir, 
man tere ni jami Obanga otio ducu myero ter i 

woro: gin obedo dul kom wa wan dang obedo 
dul kom jami lobo. 

Kop ni leyi, yen, gin apita pe kobo leb wa, pe 
loko ateni ni gin ducu otye kede ngec kede 
ryeko atut. Yin nen ka gin apita tye adongo pi 
kare apapat, man mi ingeo ni en romo timmo 
mano, pien i mwaki runi kede runi gin apita 
opwonyere kede ngec kede diro me kwo, me nya, 
kede dongo kede nyak abongo konyoro oya i 
tenge. 

Iyo okene, yen kede lum ryek loo wa oko. 
Pien ka amano, tero mwaki apol me dano kwo 
abongo kony atotere kede papere. Ento gin apita 
kede leyi apol odongo ryeko gi me kwo cakere iyi 
acaki abongo kony oya i kanoro. Nyig yat aryo 
onyo atin yat otu tye i diro me kwo, pono dang 
lwenyo kede okwor, tuu, dongo, kwo i kom gin 
anok, teki gin ame en onwongo, dang gin otimo 
man abongo koko kede redo awan dano otimo 
me bwollo tam ka ping odio wa! 

Ryeko me Apirika atut kobi wa ni jami 
Obanga otio ducu ryek dang cil. Man nyutu ni 
acalo dano, i kit awan omaro tim gero atek 
woki, wan myero oter jami Obanga otio ni cil. 
Kware wa nwang ngeo ni wan obino bedo naka 
karacel kede leyi kede gin apita, ento pe me 
kano gi i tim pak kan onwongo ocelo gi tenge, 
ame ka jo moro anok ame tye abeber en aneno 
gi. Gin nwang ongeo ni kwo obedo bedo karacel 
kede leyi, yen kede pii. 

Kware wa onwongo ngeo aber ni iromo 
wanno nyo nekko lee nyo gin apita pi tyen kop 
opore.I kare ame kware wa onwongo woto i 
dwar, gin oyikere ote lok kede kware wa otoo 
kede Obanga dang ka gin otunu i tim, gin dok 
oloko kede tipo i kano kede kwaro angio tim 

man akaka Obanga, me penyo twero wek gi 
odwar lee me pitto paci gi. Pe tye kit wanno lee 
nyo dwar me ceko moro ame onwongo timere. 

Ikare ni, jo me Apirika dong orwenyo notte 
kede jami lobo kede leyi ager atek ateka. Ceng 
okene ka aneno cuny aber atye arwenyo oko i 
lobo me Apirika oyee ni man i cawa okene 
timere pien wan obalo notte kede jami me lobo. 
Man twero rwatte kede kit tekwaro okene, ame 
dong jo lung bedo i boma. 

Gin mogo akware wa rik tero tuku tuku, 
myero pe oter tuku tuku tin. Gin onwongo obalo 
cawa ote bedo ite yat laro lok mot kun nwongo 
otye obillo mit ayore acel apire tek me kubere 
kede jami lobo. Gin onwongo olimo tim kede 
godi dang pe ka ote kubere kede jami lobo iyore 
ni, ento gin onwongo ongeo ni tim kede godi ni 
tye kede tipo okene, adongo aloo gi, ame kubere 
kede Obanga, ame gin myero owor ote lok bot gi 
kun otio kede kware wa. 

Tin ni, jo me Apirika apol butu i udi 
matapali kede en otio i bulok atek, ame dang 
bor i jami lobo. Pol jo me Apirika tye atemmo me 
dak pong i dyere boma, kan ame gin obedo 
ririda i kema. Pol gi dong pe i kubere kede tim, 
godi, pii kede jami acil Obanga otio ame mio wa 
okubere kede Obanga. 

Pe bedo wura ka ineno gi i pol a kabedo me 
boma ni: bedo dano dano rwomere odok ping. I 
dye boma adongo i lobo me Apirika acalo 
Johannesburg, Lagos, Kinshasa kede en okene, 
pe tye ginoro acil adong odong. 

Kwo a dano pe dong cil bala yam. Akwo 
moro akonyere pe romo nekko dano pi nwongo 
ka atin cente moro, pien kwo a dano dong pe 
oworo kit ayam con. 

Nen, kware wa rik oweko wa kede ryeko atut 
ni kwo a dano kede kwo a jami okene, obedo 
kwo acil. Gin oweki wa ryeko atut ni kit loc me 
wibye moro keken myero owor ote loyo kun 
woro kwo a jo alubere kede kubere kede 
Obanga. Adong rac, ryeko atut ni i loko ni wic 
owil iye oko con. 

Neno lik ni i kare ni pol a pati wi bye me lobo 
me Apirika pe woro kwo kede jami lobo iyore me 
loc kede tela gi. Gin pe oparo pi can adot 
otedero neno dang i ceng okene, gamente dang 
oyikere me timmo tim gero me diyo kede nekko 
otedero gi, ka pi mitto bedo i loc. Ka onwongo 
wan otwero pwonyere i bot jami lobo i kare ni, 
ote nenno rwom me kwo a leyi, onwongo wan 
oniang ni kware wa pe yee kit nek magi. 

Amito miyo tam ni acalo dano me Apirika 
anyen, dong wat anyen kede jami lobo. Pe aparo 
kan i bedo iye, nyo ngo a yin i cwako, ento akobi 
ni ber pi yot kom me tam kede cuny me kare i 
kare me rocco wat kede jami lobo. Ka cawa 
onen, ket tek iwot ilim kin calo wu. Wot kunu 
ite moyo otela me atekere kede paci i akina 
lwak. Niang i bot gi kop me paco wu kede wati 
kede jami lobo. 

Wot i lim jami lobo. Lat i tim. Ka bung pe i 
nget paco wu, wot i moo kan i romo nwongo iye. 
Moo got dang yit got kadi ningo i mwaka acel i 
cel nyo iyonge mwaka aryo aryo. Ento poyo ni 
ame pe ru itimo man me donyo i bung acol kede 
godi, bed i woro. Myero ilok kede kware ni kede 
Obanga me teli, lok kede tim kede godi ite 
pwoyo gi pi bedo acel kede pi gwoki. 

Latte iyi tim kede alak pii adwong obedo kit 
apire tek me kubere kede tipo wa. Obedo iyore 
me bedo acok kede jami lobo ame yin i roco 

kede tipo ni, kun ingeo aber ni man anyut me 
teko adwong atye oko, ame pe gik apire tek 
akato yin acalo dano. 

Amiyo tam ni, acalo dano acol, raa ododo 
ducu ikom leyi ame okobo i paco wu kede iyi 
itekere. Coo gi ping nyo mi itino ni coo, mi gi 
ogo cal ote kobi jo okene icina ni kede otino 
okene. Ket iyi komputa ite kubu iyi amut me 
intanet bot jo okene polere wok jo me Apirika, 
me wek kony gi, me oroc lonyo wa karacel. Man 
obedo mic apire tek. 

Me tweyo, wan obedo wat kede leyi ducu 
kede jami lobo kede Obanga. Ateni, wan obedo 
wati acegi. Kit ame wan omaro wati wa, wan 
myero omar jami lobo ote woro, ote pwonyere 
niang iye. 

Dul Me 12 


Nyer, Tuk eka Ite Gallo 
Wangi kede Yic a Yom 


Yo me aboro: 
Tandara nekuita mafaro nevamwe 


Gal wangi eka ite tutuka kede jo 
okene kare i kare. Man obedo yore 
ame komi, tami kede tipo ni bino 

kede karacel. Gallo wang kede tuku 
dongo cuny me ‘Unhu-Ubuntu- 
Botho’. 


Ke ineno cen paco me tekwaro a jo me 
pirika, onwongo rik kare kede kabedo tye 
ame oketo tenge pi tuku kede gallo wang. Gallo 
wang kede tuku pir gi tego i dongo dano akwo 
alutu. 

Iyi apor apol, gallo wang kede tuku dang mio 
yore aler me kello oko kop atek i akina lwak 
kede ceng okene mio yamo okwee me laro kede 
leyo kop mogo ame pir gi tego. Pire tek ni myero 
iyik cawa i kare i kare me tic kerecel kede jo 
okene i ot wu kede lwak i gallo wang kede tuku 
apapat. 

Gin acel i akina jami apol ame amaro, obedo 
winyo kede goyo jami wer kede wero wer me 
tekwaro. Bul kede olengtere obedo jami wer 
apire tego i tekwaro a jo Shona. Kwo me wer a jo 
me Apirika anaka tye ni jo ducu bedo iye: jo otii, 
itino, coo nyo mon, pe oyero. I lobo me Apirika, 
jo ducu wero dang myelo. I tekwaro, wan pe 
obedo ka nenno jo awer kede amyel ame wan 
obedo abeda. Wan lung odonyo iye. Ateni, iwer 
me Apirika, pe tye tum akok abongo myel. Pe 
dang tye myeloro abongo tyelo arwatte kede 
tum. Tum kede myel pe obedo gin okwano cura 
mere. Wan lung myero odony iye kede cuny 
acel. Jami goc kede wer tekwaro mogo lubere 
kede kwer mogo iyi iryonget kede i kin lwakoro 
no. Tye wer opore kede nyom, onyo tiyo lyel, me 
woro Obanga kede kware wa otoo onyo me gallo 
wang kede lelo me arama. 

Kan ame an abedo iye iwi lobo, bul keken 
ame otio kede i kwer me dini kede kwer anoto 
wa kede jo otoo kede Obanga. Kanoro okene i 
lobo wa kan, olengtere en ame obedo gi goc 
apire tek ame kelo tipo a jo otoo karacel kede 
dwon tipo, eka te miyo wa dong rommo lok 
kede gin. 

Wer, tum kede myel tekwaro mio wa ngec me 
bedo jo acel kede notte kede joni kede ngec 
acon, akato bedo dong winyo tum me kare ni. 
Ateni, myero ipotto myello myel tekwaro ni. Pien 
kadi amano, kit ame imyelo kede pire pe tek, 
ento opwoo ni yin itye itutte i rwom me diro 
kede gupu ni. 

Man ducu medo cuny me bedo kede jo acel 
kede kop me ‘wan acel’ 

Gallo wang kede tuku gwao leyo cekko icina, 
ratte i akina wu kede kwon gallo wang a dano 

acel acel apire. Pire tek tutwal pi tipu kede cuny 
ni wan oleo nyero i akina wa. Pire dang tek 
odoco ka iromo pwoyo dang ite bedo iraa ka jo 
okene tye aratti. Man obedo kit akware wa 
oyenyo me nenno ni akemo cunywa pe okalo 
tam wa oko ame nwongo dong pe oromo miyi 
tam onyo kwenyoro yin. Ageco ni i lobo me 
Apirika me kare ni, pol oloc wa wii gi owil oko i 
kop me gallo wang dang pe opoyo ni pire tek ni 
kare i kare myero orati dang ote cayi acalo yore 
me gallo wang. Pol oloc me Apirika, pe kit ame 
otamo ni myero rwatte kede ryeko me Apirika, 
dong pe otwero nyere ken gi ken gi. Pi man, gin 
pe oromo kanyo kop, dang pe oromo winyo tam 
amia kede cac onyo kom winyo koko a ngatoro 
adwone pat i meg gi. 

I lobo me kare ni, pe kom yot me gwenno 
kwo. Pol a jo tio pi cawa alac kun otio kede 
para. Polkare odiro tic tye anwongo ni gin dong 
pe oromo dwokko rwom me para ame gin okelo i 
katic cen. Goro me kwiya loyo para ni obedo 
twon peko bot jo me Apirika ame tio kede odiro 
tic. But peko ni obedo ni i ngec acon, para 
onwongo obedo two a Muni. I tekwaro, jo me 
Apirika pe onwongo ngeo bedo kede para kit 
onwongo ngeye kede i lobo a Muni. Ento ineno, 
wan obedo potto Munu doge doge ame omio two 
ni dang ogamoro wa oko. 

Para obedo anek ame ling iti. Pol jo me 
Apirika neno can ote dang too ame dang 
nwongo gin pe ongeo ni para en okelo. En obedo 
two ame wan pe ona iye. Aman dong wan myero 
otikere iye ote tic i ryeko jo me Apirika me 
rwenyo. 

Me acaki dang apire tek, bedo para obedo 
peko ame katto ka tic kede miti adwong okato 

kom oko. Para ame katto kede yom cuny angolle 
atura pe rac tutwal. Ateni, en dok romo bedo 
aber pien omo cunyi me pye cakko tic kede tiyo 
kede mit kom. Bedo i para doko peko adit ka 
dong jami oloye ame dong epio ni ton, adong 
cunyi poto i luc te dokko two. I kare kare ame 
epio ni ton i komi pien iwinyo ni oburi onyo jami 
oloye, kop nwongo tye ni myero iyeny yore me 
rwenyo jami oony i remo ni. Ka onwongo i bedo 
lee tim, man nwongo pe peko itik! Pien ka 
nwongo ilworo, iwado ka ngwec adwir kit etuku 
ngweco kede ka oneno engato. Ka etuku oneno 
engato, epio ton i kome i cao, ento en wango gin 
oton ni oyot oyot i kit cipid ame en ongweco 
kede iyi amel me lanyo engato ni. I gum arac, 
ngwec i kom peko pe obedo kite me kwo a dano 
ka para dong tye. Gin okene tye ni etuku kom 
pe kede rwomoro me para i tik, kadi bed ni gin 
obedo abade abade kede engato, i tungcel wan 
acalo odiro tic, ame obedo abor kede engato, 
wan odeno can i rwom adwong me bedo para 
para. Pien ka epio oton i remo, nwongo kom wa 
dong oyikere me lweny onyo ngwec agwa. Ento 
pol akare i katic yin pe ilwenyo nyo ingweco. Yin 
ibedo kano naka ka dok epio oton i cunyi. En 
omio pire tek ni wan myero obed iyore moro me 
rwenyo para ka oyiko kare me gallo wang, tuku 
nyo ryeyo ler. 

Kong ami wu apor i koma an. Ame atye 
mwaka 33 an abin abedo Din ame aloo dul 
kwan i unibaciti me Zimbabwe. Onwongo abedo 
atic atek ame dang ageno diro na i dog tica ni, 
ame aloo otic acon i kan oko. Atio atek me kello 
gin aber, pe onwongo atye angeyo ni rwom me 
para na onwongo tye anyiko malo. Ateni, 
onwongo dang pe angeo ngo a jo akobbo ka gin 

olok i kom para. Pe onwongo aromo tammo ni 
lare pi awobi oya i calo, awoto i tyene nono bala 
gweno me ngeyo kodi peko me mingo mingo ni. 
Ento anyutere dong onwongo tye. An onwongo 
pe angeo ni man anyut me para. Rwom me 
gupu na onwongo odok piny. Onwongo aromo 
yaa odiko, kaka winyo ni koma ogony, anwongo 
aol. Pe nwongo angeo ni man para ento atamo 
ni man onwongo bedo dyewor arac ame pe 
anino aber iye. Acako dong ngeyo ni mit atic 
ocako dok cen. Pe onwongo atye anwongo tiyo 
tic mit bala yam con. Kadi i kare ame onwongo 
atye acobbo jami ducu onwongo agomoro mita 
kede ryanga ryanga mere dong onwongo oya oko 
iweng! Ateni, i cawa okene omio onwongo 
awinyo arac, ka acobo apwot. Pe onwongo angeo 
ni man ducu onwongo obedo para. Wek oko 
akemo na ame onwongo omedde. Ler me koma 
onwongo dong igudu aguda yia te wang atek. 
Dang i kare okene onwongo dang wia lyetto oko 
i kom otino na kede toto gi, pien dong onwongo 
ape kede diro me kanyo kop pien para dong 
onwongo orobo kom oko. 

Odiko i ceng abiceloro acel, aya ate tammo 
ni abed kede raa pien onwongo dong aol pi kare 
alac. Gin otimere me aura iyonge, i kare ame 
myero abed weo mot, etao na ocako bukere 
atek. Pe aniang ngo omio man onwongo atimere. 
Teki etao dok oero bukere atek, awinyo i koma 
ni myero aputte angwec kanoro nyo angwec 
keken ataa. Abedo kede lworo ate kwayo dano 
moro me puga tera bot dokta. Dokta ni oyot 
oyot te tweya i kom nyonyo [ECG] me pimmo 
etao eka iyonge kwanno coc i nyonyo ni, okoba 
ni onwongo pe tye ginoro akwako yotkom ame 
onwongo rac i koma. En okoba ni man onwongo 

obedo pi rwom me para adwong ame onwongo 
ekwenyoro an iye kun an pe awinyo 

Pe ayeng kede ngo ame dokta otimo ate dok 
kwaye me pima i dul kom apapat. Atamo ni nyo 
yore me cem i koma pe tye atic kakare. Dokta 
na ca te gollo twero me pima i yore ducu alare, 
kun kwako pimmo remo i yo apapat i kare ame 
adwogi remo onen, onwongo gin arac pe. Dokta 
na ni oketa ping te koba ni, winy, atina, an atye 
kede mwaka pyero abiro. An angeo ni yin itye 
kede peko me para, ento pe ka imitto yee. Dokta 
na ni te pwonya i kom para, an dang ate ero 
pwonyere kena kena. 

Pe otera kare, ate ero niang kony aryeyo ler 
opore, cammo cem opore kede gallo wang kede 
tuku. Ento akato ducu aero yo me loyo tica kede 
ketto gin apire tek nama acel i diro, me wek 
abed kede wi meja ape opong atek atek ame loa 
oko. Man obedo jallo kare pi gin apire tek alo i 
kwo na dang me nenno gin olubere i rwom i 
rwom. Eka dok ate ero pokko tic apol ame angeo 
ni otic okene romo tiyo abongo ballo ber a tica 
kede twero na. Ame kato ducu, ngec ni oloko 
kwo na alutu. Pe omia angeo ka goro na kede 
cunya i yie, ento oyeya me nwongere kena kena 
acalo dano ape ocwico atek ateka dang te miyo 
dongo acalo dano atye agonya, ame kanyo jami 
dang amaro raa kede gallo wang. I kare naca 
ame atye kede mwaka atidi me 33, onwongo pe 
aromo yitto guropa adek malo ame pe nwongo 
gupu otum i weng. Mwaka pyero aryo i yonge, i 
mwaka me 53, aromo yitto guropa pyero aryo 
abongo peko dang abongo rwenyo gupu. Ame 
nytu ni nwongo i mwaka na 53 ni koma yot loo 
kare ame rik atye mwaka 33, pien aman dong 
aniang ni gallo wang kede tuku pire tek. 

Dong ba ryeyo ler obedo gin apire tek i 
wango remo alyet me akemo kede gupu adwong 
i komi. Weyo wic kede tuku obedo agony me 
rwenyo para adwong. Man pien nwongo itye i 
kare me wango jami aracu i komi. Meddo i kom 
mano, ka tami kede komi tye atic i ginoro acalo 
gallo wang onyo tuku, mio wi wil i kom jamo 
ame kelo para i kwo ni, dong te wekko wi bedo 
agonya naka dok ka para moro dok ongolle. 

Me tweyo kopi, gallo wang kede tuku pir gi 
tego pi yot kom, dul kom, tam me wic,cwiny 
kede kwo. Aman wot oko kunu ite cakko tuku 
agwa! 

Dul Me 13 


Lok Ite Winyo Kop a Jo 
Okene 


Yo me abongwen: 
Gara dare nedzimhuri nevavakidzani 


Pol kare bed piny ite nyammo lok 
kede jo ot wu, jo i nget paco kede 
wati. Man obedo yo ame genne me 

dongo wat ame konyo i kwo. 


¢Dare’ nyo ‘nyammo lok’ obedo ginoro ame pire tek 
ame kware wa ocako. Pe tye ginoro adwong nyo 
atidi tutwal ame gengo gure i meja ote laro kede 
nyammo tam. Ento man myero timere i rwom 
apapat i ot kun kwako wi ot acel acel kede dogola 
me ot moro no, oloc me atekere kede jange okene, 
rwom me kin paco polere akwako kop me wibye. 
Nyammo lok i tekwaro me Shona, kede kit tim 
man i tekwaro me Apirika apapat, onwongo obedo 
yore acel me cobbo kwon yo apapat me kwo me yi 
paco. Nyammo lok obin otio kede i rwom amalo 
acalo yo me ngollo kop, me kweyo tubere. Nyammo 
lok otio kede i cokere me cobbo peki, kan ame leyo 
lok adongo kede penyo wic kede peki otyeko iye. 
Nyammo lok dang obedo ka pwonyo tic kede me 
yikko otino atino dokko jo abeco ka gin onokakino 

kun odonyo i kop me loc kede diro me loyo kite me 
nino i nino. Nyammo lok onwongo obedo ka yore 
acel apire tek me pwonyo kede kwo kede ryeko 
oteggo me Unhu-Ubuntu-Botho. 

Itungcel kono, yia owang me nenno ni nyammo 
lok tye arwenyo oko momot, polere wot i rwom me 
yi ot kede i dogola ot acel. Kit loc aber i ot kede i 
dogola tye omol odok piny atek pi mwaki pyero abic 
okato ni. Oloc me ot kede dogola ot, ame an dang 
abedo ni, pe tye atiyo tic atek oromo me notto kede 
guro jo i cokere me paco, kun gwao woro kwer me 
paco no kede poyo nino adongo pi paco no. 

Kwer me paco pir gi tegoi kwo me Apirika. Tye 
lwak kare apol apapat apir gi tego i udi, acalo 
nyom, too kede yikko lyel, ngiyo kite me pokko lim 
me paco, woro kwer ame rwatte kede kware wa otoo 
kede wati acegi, kede me konyo i cobbo peki kede 
tubere iyi ot. Akato ducu, ribere me yi paco obedo 
kan ame tam adongo kede moka yaa iye, ame pire 
tek pi dongo me yi ot alutu. 

Kadi bed ni jo me Apirika tye kede tekwaro me 
notte me yi ot atek akato iwi lobo, naka tin jo me 
Apirika pe omio tekwaro ni okonyo gi iyore me catto 
wil kede dongo cuma. Pe cal Oyini, jo Cayina kede 
Ojudaya, ame oyubu kite me yi ot gi me dongo gum 
angolle i catto wil, jo me Apirika pe otio kede pagi 
me wati acegi me dongo i catto wil kede biacara. 
Myero kon inen kit ame tekwaro nyo rok apapat 
onotte kede i ka ringo ayela onyo i lobo aoko. Ngeye 
angea ni jo Cayina, India, Ojudaya kede rok okene 
otimo aber me tic kede notte me wat pi catto wil iwi 
lobo alutu i boma adongo iwi lobo ni. Acalo adwogi, 
pe tye boma moro adwong iwi lobo ni ame taun ajo 
Cayina pe iye nyo lwak Ojudaya pe iye dang gin 
ogwoko notte gi iwi lobo ni alutu, owire kan i kuka 
kede nyayo catto wil me yi ot gi. Apire tek, rok magi 

oniang yore amalo me konyere ken gi ken gi, oweko 
otino paco angicere pwonyere kede nwongo lim me 
cakko cat i catto wil gi ken gi, amano nwongo tye 
anyayo lonyo me yi ot no alutu. 

Wan jo me Apirika i tungcel dang ogwoko wat 
me i ot atek, ento pe otio kede i catto wil, otio kede 
keken, pi ginoro ape ngeye. Ka otuno i catto wil, 
wan oleledo ngut wa ote bapere pe ote mitto tic 
kede wati me i ot. Bute moro tye ni wan onwongo jo 
obango wi wa dang wan ken wa ken wa obango wi 
wa me ye ni catto wil me i ot goro, dang ni iyi ateni, 
coyo wati kede owote i dog tic me catto wil obedo 
tim arac, ame pol kare olwongo ni jeri jeri apyel 
wad wu. 

Aco me ateni, dwong awi lobo ni tye kede catto 
wil ame kampuni me paco en ame bwo, ame obedo 
tic aber me tic kede jo ot. Kakan ame coyo otic me 
ot kaka jo okene rac, obedo tic a gamente. Ento i 
catto wil, tic kede jo ot romo kelo adwogi aber. 

Diro okene me bango wic me loc a Munu, 
onwongo mito ni jo acol ti pir gi kaka tiyo meg gi. Pi 
kare alac, peko dong obedo ni pien jo me Apirika 
odoko ocan atek dang onwongo ope kede biacara 
me tetto jami, gin ocako tic i boma, tic pi kampuni 
adongo ame loo catto wil ame gin bwo. Meddo i 
kom mano, wan jo me Apirika anyen ni obango wi 
wa ote niang ni jami kede kony ame okelo oya i 
catto wil i oko kite tek loo jami otio i paco kan. Pol 
kare, wan owilo jami agoro, polere cem keken pien 
oboo i papara aryeny, eka i paco wan pe oketo gen i 
kom cem tekwaro, ame kelo yot kom dang akono 
wan obed yikko ote catto bot wati wa, owote kede jo 
iwi lobo alutu. 

Peko okene tye ni i kare ame pol a gamente me 
Apirika onwongo loc ken, gin olungo wi gi i kom 
lwak me boma ame nwongo tek i kop me wibye aloo 

lwak i calo. Alubere kede man, pol ayuba a 
gamente cwako tic kede catto wil i boma. Man gwao 
kodi yuba acalo cem me wel ayot pi lwak i boma 
eka ote gammo ocolo i bot lwak me calo iyore me 
ketto wel jami poto agoro. Neno lik ni i lobo okene, 
polere wok tung ping me lobo me Apirika ame wel 
nama me catto wil atitino ape ngeye pol iye, pol a jo 
mwomere i cuk adwong kede duki awel gi kec kun 
obwolle ken gi ni gin onwongo jami ipone gi beco 
kede me rwom obema, akaka willo ka i bot owote 
nyo wati gi, ame romo yikko jami apol iwel ayot 
kede i kite ame nwongo dang yot. Man obedo kodi 
jami acalo cem apir gi tego, kwon, pot dek, nyig yen 
kede pot dek otwo, ringo otwo, moo cello dek kede 
en okene. 

Me tweyo, kit ame wan jo me Apirika anyen 
obalo kite me rwatte me yi ot dang orwenyo pen 
kop me yi ot acalo guti me lonyo, nyutu ni wan pe 
otwero cakko catto wil me jo ot atek ame romo 
pyem kede lobe okene ame tye kede cuma atitino i 
kin paci gi acalo lobo Itali kede en okene. 

Lwongo cokere me leyo tam i rwom me paco 
kede i kin lwak obedo yore aber me dongo teko me 
loc i paco. Obedo dang yo me dongo teko me cobbo 
peko iyi paco kede dang cakko guti apoyo wic. 
Nyammo lok obedo yo adit me pwonyere, ame pe 
romo nwongere i pwonyere me cukul. Man kwako 
pwonyere iyi ngec acon me paco no, ngec me 
tekwaro, kede ngec me kwo kede ngec amitte pi 
kwo me kare ni. 

Ika nyammo kop en ame an adongo ngeca me 
cobbo peko kede me kweyo tubere. I tekwaro, jo me 
Apirika onwongo bedo kede ngec me cobbo peko 
kede kweyo tubere iyo me kanyo kop kede yee tam 
apora, kede i tutte me yenyo tam. Ipone me kanyo 
kop kede yee tam apora ni pi kare apol obedo ngido 


104 


me ngollo kop kede bedo dano aber. Man obedo 
pagi me tic kede lwak i paco. 

Kadi i kwo me wibye, nyammo lok pire tek i loc 
opore ame tio. Ka itio kede nyammo lok yin iromo 
tutte kede jo ot kede lwak i kin paco me bedo 
atedero dang ite bedo kede jami me atima karaacel 
pi yore kede tam omoko i ot kede i lwak i kin paco. 
Abongo cobbo tici acalo atedero, tek tutwal me 
bedo kede lwak i kin paco ame romo tutte i kop me 
wibye me lobo, loc a gamente kede koppo me lonyo 
me lobo. 

Nyammo lok obedo kite me tekwaro me gure i 
meja ite laro lok. Tye jami apir gi tego kede yore 
ame mio kit gure ame kite tek ni bedo amitte i kare 
ni calo rik con. Me acel, me guru cokere me 
nyammo lok, pire tek ni adwong paco me atel lwak 
myero lwongo te notto jo lung ame tye kede koko ite 
kop man. Miti me ribbo jo lung atye kede koko ni 
pire tek, dang gure pe cakere ka jo lung pe obino. 

Tic kede nyammo kop tye kede yore apopol, ame 
myero ongi. Me acel obedo me kwanno tyen kop 
ame tye iwi meja, acel acel ote gonyo tere acalo 
acaki, me wek dano acel acel ame tye kede koko 
yeng kede te kop ame tye kede adwogi ame amitte. I 
bot jo Manyika ( Manica) ame kobo leb Shona, man 
kan apire tek dang gin okwao dano acel acel ame 
tye me kwanno kop dang te gonyo tyen kop man 
kun jo lubere aluba cakere kede ngat atidi aloo 
naka bot dano adit aloo. Nwoyo tyen kop man i 
yore i yore pi jo ducu, oromo nenno ni man aole i 
tekwaro a Muni, ento jo Manyika ogwoko kit tim 
man me nenno ni jo ducu polere wok otino kom 
odio adia me cimmo kede gonyo tyen kop man atut, 
me wek man dok tyen kop gi dang ote nyuttu niang 
gi i kop apire tek oketo i nyim gi ni. Ka dong jo lung 

oyeng kede kop apire tek man kede adwogi mere 
ame mitte, eka ote ero dong laro lok iye. 

Alubere kede gin ame tyen kop man tye iye, eka 
ote dong tic iye apwot. Apoka poka bedo tye ka gini 
obedo kop me angola onyo ka kweyo tubere onyo 
laro ka tamoro. Ka obedo ngollo kop, nyammo lok 
man doko bala kot me yi ot nyo me kin lwak. Yore 
dong bedo ni dano ame acung pi lwak me ngollo 
kop, kwano kop man i nyim dano ame koko tye i 
kome. Dano ame koko tye i kome ni ojalle kare me 
en dang miyo cadenere ame pe ru laro lok adit 
ocakere. 

I kakagi mogo i laro lok, adwong paco onyo aloc 
me yi paco bino tello gure me wek jo lung cwal tam 
gi i yore apapat, i pido mogo, jo me ngec bino mitte 
me wek gi oniang jo onyo omii caden. Ento mogo 
nwongo ka tye jo ame oworo i kin paco ni tye kede 
ngec i kodi kop man, gin ote pimmo kede ngec gi 
kit ame kot ngolo kede kop. Pola kare, tam me agiki 
jo lung ribere ote cwakko ame pe ru adwong paco 
onyo aloc me kin paco otito tam ame omoko te 
ngollo dong kop. 

Ka obedo kweyo tubere onyo cobbo peko onyo 
ka penyo wic onyo goyo pulan, cokere medde kit 
apat kede rwom amalo me penyo wic anywalo kwon 
tam apapat. 

Me tweyo, dwon apapat bedo kede kare me miyo 
tam kede neno gi. Dang dok mogo otamo ni obedo 
odiro ngec i tyen kop man, en okene otamo ni ryek 
atek pi mwaka gi, mogo nwongo tye kede ngec acon 
olagoro i tyen kop man dang omio kare me lok. Pol 
akare jo pe bedo kede rekod kede ketto ngec me yee 
tyekko kop. Ento kono cokere me nyammo lok temo 
tic kede cik ame rwatte kede en Obanga oyiko. Pen 
lok me cik romo bedo iyore apol apapat. Aporere, 
ka obedo kot me timmo tim arac, iromo nwongo ni 

pe acaden pi bal man pe romo miyo wekko dano ni. 
Man polere wok timere ka lwak iyi paco onyutu 
wang yic ni dano ame koko tye i kome ni pol kare 
timere rac iyi paco. 

An angeo nii bot Muni, jo bedo cawa adwong pi 
ngiyo kop me caden, ame pwod pe omoko bal a 
dano, ento, tekwaro me Apirika tye ni wan pol 
akare onwongo ongeo ni ope kede lim kede diro 
kweddo kop me miyo caden oromo i kot acel acel. 
Ento, kop acon kede ngo otimere ka oribo, mio wa 
teko me miyo makatal i kom dano ame koko tye i 
kome ame dang pol kare oneno i kom atim bal. 

Amiyo apor kit jo apape na kede omego na 
onwongo tyeko kede kop me kwo dok i kin paco. Ka 
dano moro i paco orwenyo dokere onyo oyeng ni 
dano moro okwalo akwala dang wan onwongo pe 
ongeo atir atir ngat okwalo, onwongo mio pape wa 
aryo atino guru owote ducu me wot cokere kede jo 
paci onwongo ouro ni obedo okwo dok ni. Kadi tye 
ateni ni omego na atino onwongo ope kede caden i 
kom nga okwalo dok pe gengo gi me miyo bura i 
kom joni ka dok wa pe odwogo. Pol kare onwongo 
paco okwo dok ni mio doko tic bot gi me gammo 
dok wa i bot owote gi ame obedo okwo dok, ote 
dwoggo bot wa. Me kobbo kop ducu, yore me tic 
alwak opore obedo yo awelere nok i kodi adot magi 
pore me ribbo cik kede caden karacel. Man kono pe 
tio i lobo a Muni ento tio bot jo me Apirika kan ame 
wat kede gen tye malo atek — gen i kom cokere me 
nyammo lok kede kit aen lubere kede. 

Tyen kop adit pi kwo obedo yenyo kuc, bedo 
kede jami abeco kede bedo agonya abongo dic. Wan 
acalo jo me Apirika me kare ni, otye i kabedo me 
peko aloo iwi lobo ni ite kop me ayela onyo pe a 
kuc, can nyo pe bedo kede jami abeco kede tero 
dano gwogwok kede dic. Man ducu oromo ero lubbo 

i kom dano acel acel, meddo i kom rwenyo me kit 
abeco ame i tekwaro onwongo jo me Apirika keto 
bala pire tek i paco kede i kin paco. Pe aneno kit 
ame wan oromo nwongo kede kuc, bedo kede jami 
abeco kede bedo abongo dic i lobo wa ka wan pe 
otye kede man iyi paco kede i kin lwak. Pe aneno 
kit ame wan oromo nwongo owibye ame niang kony 
kede wel a kuc, bedo kede jami kede bedo abongo 
dic alwak i kin paco kede i udi, ka oloc magi pe 
obedo i kare me nenno ni gin ocobo jami ni i udi 
kede i kin lwak. Pol aloc man, calo yin kede an pe 
cobo miti me paci kede i kin lwak. Pol wa pe twero 
tello ot onyo dogola udi, acalo kware wa onwongo 
timo, wan oromo dong genno atira ni ngo, ni oromo 
bedo oloc lobo abeco? 

Muni tye kede carokop ni Miyo kony cakere i 
paco’. Iryeko oteggo me jo me Apirika, yin pe iromo 
bedo papo nyo toto me lobo aber, ka dong pe iromo 
nyuttu diro ni me tello paco nyo kin paco. Ento pi 
tek cuny ame kite me loc me wibye me kare ni 
oketo i wibye ame otimo kede yera onyo iyi yera 
acalo guti me loc aber alwak, kite me wibye i lobo 
me Apirika ducu okelo, oloc adog gi mit dong ame 
bito kwir te lanyo ento pe oloc ame onywalo acalo jo 
abeco iyi paco, ope kede mwolo kede konyo peko 
ame mitte pi apakica atelo lwak. 

Dul Me 14 


Bedo ikwo me Unhu-Ubuntu 


Yo me apar: 
Tevera Unhu, ndiyo zhira huru 
yeupenyu 


Lub cuny me Unhu-Ubuntu-Botho. 
Man obedo yo me kwo, ame pire 
onwongo tek bot kware wa dang noti 
kede Obanga. 


nhu-Ubuntu-Botho, nyo bedo dano, obedo yo me 

kwo. Pi pol a jo i lobo me Apirika kede jo oya i 
remo a jo me Apirika, Unhu-Ubuntu-Botho obedo 
yore orii me dongo acalo dano dang dano akwo. 
Unhu-Ubuntu-Botho dang dok obedo yore orii me 
dongo ot kede kite me ot. Ateni Unhu-Ubuntu-Botho 
obedo yore orii me dongo kin lwak kwede lobo. 
Kware wa oyubu agony me kwo me Unhu-Ubuntu- 
Botho pi kare alac dang ote tic i yore ni me dongo 
kit paco atek alo dang meddo i mano kit yore ayot 
aloo me gwokko kuc alwak iwi lobo ni. 

Ateni, loc a Muni kede loc aconye me a Muni 
pokko kaka orii naka pi kite me kanyo piny me 
Unhu-Ubuntu-Botho iyi paco. Unhu-Ubuntu-Botho pe 
ka obedo yore ame kware wa oyiko pi wa, ento 

obedo acaki kede agiki yo me kit apapat atelo wa 
bot Obanga 

Teki ibedo dano aber kede dang igamoro ite tello 
kwo ni i kit yore ame orii woki, nwongo ipwoo 
kware ni kede inotte kede Obanga. Pire tek me 
cwakko yore ni acalo yo me kwo, pe bala dini. 
Unhu-Ubuntu-Botho anaka pe obedo dini ame 
oyubo. Ento dini onwongo tye omwonne iyi Unhu- 
Ubuntu-Botho acalo gin ape ngeye, ape obedo yore 
me cik me miyo Obanga kede kware ni bedo dul me 
kwo me nino i nino. 

Neno acel arac, ame tye amedde ameda i lobo 
me Apirika tye i kom woro ‘kware wa oto’ acalo dini. 
Ateni, man obedo tim bwami me ballo tekwaro kede 
dini ame oya i kom goba a Muni pi mwaki akato 
mia acel kede pe ngeyo gin aber i bot jo me Apirika 
anyen ni. Otimere ni aman: kware wa yam ngeo ni 
Obanga tye acel keken gin dang onwongo ngeo ni 
kware wa otoo kubu wa kede Obanga. Kware wa 
oyiko dini ame noto jo akwo kede otoo i lok kede 
Obanga. Man nyutti ni wan pe oworo kware wa 
otoo, ento wan oworo Obanga. Wan ka i yore ayot 
oworo Obanga kun obeo i bot kware wa otoo. I kop 
ducu man tere tye ni i kin jo akwo jo adongo aloo i 
paco acel acel obedo jo ame bino ngeyo dang te 
poyo jo otoo acegi cegi. Dong pien gin opoyo, pien 
gin obedo karacel kede gi dang olwongo nying gi, 
bedo yot me lok kede gi. 

Tam tye ni myero obak dog wa bot gi me miyo gi 
lok kede jo okene otoo con, ame wan jo akwo pe 
oneno nyo orwatte kede gi, ento wan ongeo ni jo 
otoo acegi cegi ni orwatte kede gi. Man mio koko wa 
beo bot jo otoo acegi cegi naka bot jo otoo con ame 
nying gi pwod olwongo dang opoyo iyi lok dog me 
tekwaro. Man obedo kware wa ame cwalo koko bot 
Obanga me agiki. 

Ento pien tim man obabala oko dang obedo 
yello anaka dini Okurutayo kede Ocilam bin i lobo 
me Apirika, niang agoro kede rucu rucu adwong 
dong tye. Acalo adwogi, jo me Apirika pi kare apol 
dong wi gi oruruca dang kite me kubere kede kware 
gi kede Obanga, meddo i kom tic ame kware wa 
myero tim oballe. 

I kare apol, jo okene ngeo ni yin iworo kware ni. 
Man obedo gin ape atira. 

Ka yin imitto apoka poka kede dini okene, 
kware wa timo tic ame Yecu timo bot Okurutayo - 
gin ducu obedo otino Obanga dang okubere kede 
Obanga, gin okubu wa. 

Kadi amano, jo akwo bedo kede miti adwong me 
woro jo okene acalo Obanga. Man obedo kit bal acel 
ame jo me Apirika tye atimmo me woro kware wa 
otoo, akaka kwayo gi me lok bot Obanga akakar 
wa. 

Tye jo me Apirika okene ame orwenyo atek. Man 
obedo jo awoto bot ajwagi dang ote tammo ni ajwagi 
romo kubbu gi bot kware gi kede Obanga. Man 
dang dok obedo tim me ballo dini me Apirika 
keken, pien jo orwenyo kom ducu. Ka imitto kubere 
kede kware ni wot bot jo oteggo i paco wu nyo iyi 
atekere. Pe iromo mukere wot bot jo ape obedo wati 
ni. 

Gin omio jo okene woto bot ajwagi obedo gin 
omio jo woto bot dokta me Munu-Munu man pien 
gin omito yotkom me lobo ni kede bedo aber. Ento 
timere ni, i pol tic Lango-Lango me tekwaro, yot 
kom kede bedo aber ber kato dang gwao tam, kom, 
mara cuny kede cuny ame dang loo yat a Muni. Pi 
man, pol jo me Apirika atye atwoye kede two 
apapat meddo i kom para, gin ongolle ote penyo 
tam ayamo i bot ajwagi pi peko ni eka jo okene 
woto bot jo opwonyere kede ngec amako kit dano. 

Pol kare gin ongolle onwongo akwe cuny ame temo 
kubbu gi kede kware gi onyo kop me tipo. Man pe 
obedo dini, man obedo moyo yotkom kede bedo 
aber i lobo me kare ni. Man dang pe obedo woro 
Obanga nyo kware ni. 

Me tweyo, jo me Apirika myero niang rucu rucu 
kede bwami ame onya i kite me bedo wa ni. Man 
medde atek pi tim acae ame kwan a Munu, amut 
kede me lewic, rabbo lok dini mogo okelo. Ateni, 
aneno kit ame cuma me cinema me Apirika tye 
dang anyayo kede tim bwami man. 

Me apor, ka aneno cinema me Nigeria, yia wang 
dang lewic maka i kom kit cinema magi tye i kom 
tim jojok kede kodi dini me rwom apiny me tipo 
tipo, dang iyi cinema man, gigi mogo me Okurutayo 
en abino laro peko me tipo tipo ni. Man i bota 
obedo lewic, wan jo acol otye opotto tam me bwami 
ame obedo i kom dini me Apirika ni. Pire tek me 
poyo ni dini tye pi Obanga ento pe i kom tipo mogo 
atitino. Kop me tipo obedo kubere kede lobo kede 
Obanga dang ‘ajoka’ pe mitte iye, onyo jo ame teo jo 
onyo odiro tim a dano onyo odiro ame keboro ping 
ote bwollo jo ni okubo jo kede gupu mogo ame kom 
gi pe nen. 

Yin kom bed ka agonya. Eka ka ibedo giti mot, 
nwongo ikubere kede kware ni kede Obanga dang 
atek. Pe myero ibed i cika moro aber, pe iwek odi 
oko, pe itim ginoro. Yin kom ikubere oko. Ateni, 
aman nyo cawa moro, iromo notte kede jo paco 
kede wati ni i kwer ame guru paco wu kede kware 
wu kede Obanga. Man pire tek me kubere atek 
kede moka. Ento, man ka pe yore acel keken me 
kubere kede Obanga. 

Gin okene abalo tam a jo me Apirika obedo 
pokere wa kede kware wa kede Obanga. Ateni ame 
rik kware wa ngeo con ni kwaro kede Obanga tye 

‘acel’ pien gin obedo tye aperu naka, i nget kede i 
akina dano acel acel i cawa ducu, onwongo omio 
dini me Apirika obedo gin atimere akome. Man tere 
ni dano lung onwongo obedo adini dang dano me 
tipo. I kare ame okwanyo dini i kwo a jo nino i nino 
ote miyo doko iryonget ame dano myero wot i ot 
lego pi nino acel i cabit, omio dini odoko gin ape 
timere akokome i yore ame en myero tel kwo a jo 
kare kare. 

Kadi bed ni jo me Apirika apol oloko odoko tic gi 
me dong lubbu kanica apapat ame dang ogamo gi i 
ka cokere anyen me kare ni, tim man pe okonyo 
peko i udi me Apirika, i akina lwak kede i peki 
akemo lobo kede en angolle atura. 

Me tweyo lok man, obedo tici yin dano me 
Apirika anyen ni me ngiyo kwo i diro kede kit iyee 
ni. Pire tek me niango tami kede tici me wek dok 
inge komi, paco wu kede ngec acon me a jo wu. Pire 
tek me poyo wi kare i kare i kom teko me aloka 
loka ame yin ibedo. Dang ni teko opono i komi 
romo ngeye keken ka ingeye me aryo acalo dano me 
Apirika ame ngatte, kun opong awaka pi kite me 
tekwaro, wakere kede anywalli mere. 

Kare dong oromo me bollo yec anaka iyeo pi 
kare alac, ame mi itamo ni tim tekwaro kede leb 
kede yin i komi pe ipore kede tekwaro kede leb a jo 
okene. Otunu kare opore me bollo goro tam ame 
yaa i goba ni rok i tenge ngeo Obanga nyo ni kware 
gi onwongo ngeo Obanga loo kware ni. 

Kare oromo me ngatte atika kede kware ni, pi 
ngo ame gin otimo piri. Aco ka ineno, kono pe gin, 
kono yin dang onwongo ipe kano. 

Pe tye ginoro ame obedo kop ateni kene. Pe tye 
ginoro ame obedo kop ateni alutu iwi lobo ni. Kop 
ateni lung tye nucu nucu dang pi dano acel acel. 
Gin ame yin iyee ni kop ateni ni, dang pe nyo mitte 

me bedo ateni bot jo ducu, polere wok i kom kop 
atut acalo dini nyo kite me tekwaro. Gin ame pire 
tek obedo pwoyo kede lelo i kite me tekwaro ni 
dang ite kubere kede Obanga, nino i nino, dang 
itimo aman kun ibeo i ngec me dini ame yin i 
cengo. Meddo i kom mano, pwo, wor dang taa i kit 
tekwaro okene. Le tam kede yore me niang, lel i 
kwon jami apol Obanga otio dang ite rocco kite me 
tekwaro ni i kodi ngec man. 

Aco dong wot bala dano me Apirika ame yie 
yom, awange tek. Wot anyim ite cakko ni tit ot 
anyen, jo i paco ni kede i kin paco. Wan ducu 
myero otim man, kun ongeo aber ni myero ocak 
gero lobo me Apirika cakko i ‘Guti’ ento pe ‘iwi ot’. 
Onge ni lobo aloye kene i lobo me Apirika goro dang 
pe oromo ketto i tam. Ateni, pe oromo bedo i lobe 
aloye ken gi atek kun paci kede kin paci goro ataa 
pien kar gin ame tye obedo jo ame loo lobo gupu 
gupu kun obwolle ni oparo pi lwak. Dong ba, wek 
odong ka bedo alwak me me Apirika ote nenno 
dongo amalo a jo me Apirika i kin mwaka me 2000- 
2099 acalo adwogi me rocco tekwaro wa dong ote 
potto kede diro i bot lobo okene, man kar yo ame 
oromo yubu kabedo amalo me icel. 

Wan pe obino loyo jo Amerika iyo me bedo 
Amerika Amerika.Pe obino lanyo Muni ka obedo 
Munu Munu. Ope akadi anonok apude me loyo jo 
Asia ka obedo Asia Asia. Ento wan jo me Apirika 
obino lanyo wi lobo alutu ka obedo bala jo me 
Apirika i kokome. 

Dong ba oroc lobo me Apirika ento pe omi bed 
Munu Munu. Otim man i kom guti me Unhu- 
Ubuntu-Botho, ame kware wa oyiko mwaka runi 
kede runi okato i diro pi wa, pien gin omaro wa. 

Akato ducu, lobe okene ducu tye ociko wang gi i 
kom lobo me Apirika acalo kabedo ame dong twon 

ryeko moro adwong i kom dano akwo bino yaa iye. 
Lobo okene ducu dong okato ka timo aber oko dang 
otunu i cawa ame gin dong omito kony kan agin 
dong ogoro iye atek: man obedo dongo paci atek, 
paco me mara ame dang noto akina paco, ame tim 
gero kede matto gin abalo wic pe iye, ame dang 
noto kuc, nwongo lim kede bedo abongo dic pi jo 
lung. 

Lobo me Apirika myero mi gin orem man bot 
lobe okene ni. 

Man acakere i boti. 

Dul Me 15 


Yo me ateni me dwoggo 
ngec me Apirika me kare 
acon 


dul me agiki me buka ni ame kwako Bedo Dano 

me Apirika’, atye amitto nyutto bot wu kit tam 
apapat ame abedo bedo kede akwako rocco lobo me 
Apirika. Alwongo man ni Tam Ducu’. Wek aniangi 
aber: 

Kabedo ajo me Apirika, bala kabedo moro 
keken, tye ogwao kit jami adek ducu akwako kwo: 
notte, lonyo kede loc lobo. Angeo ni lobo me Apirika 
tye kede peki apol akwako kit jami adeki. Pi man, 
adonyo kede Tam Ducu’ iyonge kare moro, pien 
anwongo ni aman dong pe twere me cakko ngec 
ateni me kare acon abongo cakko tam ducu onyo 
tam ame twero niango wa pingo omio kit balle me 
kabedo a jo me Apirika otimere adwong tutwal kit 
man. 

I tungcel dang, onwongo amitto miyo anyut 
mogo amalu kede agam kit ame yo me cobbo jami 
twero gwayo jami ducu kede romo nen aber me 
cakko dongo adwong. I yore okene, kit ame an 
aneno kede, temo jukko peko i lobo a jo me Apirika 
iyore ame otyeko anok anok pe olare. Kit ame nen 
kede dano ame tye anenno twero ka kobbo ni: 
Ojonie, lobo me Apirka pol kede peki atata! Tama 
tye ni onyo lobo me Apirika tye ka kede peko acel 
keken, ame nyutte dang te kello peki apol! 

Ka akobbo i yore okene, tama tye ni ka ocimo 
kop apire tek ame okelo bale me kabedo a jo me 
Apirika iyonge mwaki mia acel okato angec onyo 
dang akato, wan dang otwero tammo kop adongo 
kede tela me miyo dwoggo ngec me kare acon bedo 
ayot. 

Tama Ducu’ ame kwako dwoggo ngec me kare 
acon pi kabedo a jo me Apirika ene: 

I ngec me kare okato, kabedo a jo me Apirika 
ocakere i pacu, wati, jo acocok, owote, kede jo ame 
bedo karacel i tedero. Man obedo kan ame jo me 
anywalli moro ni ocakere iye. Ginoro ducu ame kelo 
mara me bedo anywalli, onwongo cakere i kakan. 
Man kwako jami ame pir gi tego me tekwaro, lonyo 
kede loc lobo. 

Jami adek magi onwongo obedo guti atek me 
atima paco kede i dule ame tye i kin paci. Tekwaro 
dwongere onwongo kwako leb ame oloko, pwonyere, 
dini, yotkom kede gallo wang, aco lonyo onwongo 
kwako gin acama, ot buto, lokko jami tic kede kony 
apapat meddo kede kite me cattowil apapat. Loc 
lobo kede tello jo onwongo kwako ‘leyo lok/nyammo 
tam’, cik, kayo cuk, ame dwongere tye me kello 
kuc, tela aber kede bedo arorom. 

I yonge mwaki mia acel okato angec onyo dang 
akato kede acalo adwogi me loc a Muni kede 
tekwaro a Munu, jami adek magi me atima kede me 
anyuta ni ocako ya momot i paci kede i bot lwak 
dok bot gamente adwong, gamente atidi kede bot 
dule ame pe jengere ikom gamente. I kakan, 
tekwaro me lobo a jo me Apirika ote wekko ataa eka 
ote bollo ni bwam eka acalo adwogi te miyo cakko 
rwenyo momot dok alit meicel. 

Aye ni balle a lobo me Apirika obedo adwogi me 
goro me tekwaro a Muni meddo kede balle a 
tekwaro a jo me Apirika. Nen kong jami ame tye ite 

gamente moro keken me lobo me Apirika: pe tye 
moro ame tye kede gupu atir atir me tiyo kit jami 
adek apir gi tego pi lobo. 

Adwogi mere tye ni ite dero otye kede tekwaro 
agoro kede jami me aluba, i kakan dang gamente 
atidi ame gamente apol ocako ni, pe tye kede teko 
me rwatte kede yuba me tekwaro ame pwod tye 
oworo tutwal i kin paci apol polere ite dero. Adwogi 
mere obedo balle me kwer me tekwaro arac meicel, 
can ame tye amedde ameda, rucu rucu apol ataa, 
meddo kede goro adwong ame kwako kite me 
gwokere iyi akina wa. 

Jami ni ducu nyutte i yore apol ame nen i kit 
kwo me te okono aman, iyi akina gi tye dok piny me 
cuny me deo kede tek cuny acalo dano kede jo 
abedo karacel, balle me tekwaro, atuba tuba me 
iye, kec kede cem ame pe konyo yot kom, balle me 
kan ame orumu wa i yore arac, adage me yi ot kede 
apoka poka, dule me loc lobo ayore pe tye kede kite 
me loc lobo apapat meddo kede tim gero, rucurucu 
kede bedo abongo diyo cuny. 

Kit ame an aneno kede, tye jami aryo ame 
myero cak i timmo ame pwod pe ru ocako rocco 
ngec a jo me Apirika me kare acon ame twero miyo 
lobo me Apirika cakko dongo. Iyi akina gi tye, me 
acel, ni wan myero ocak dwoggo cen kit iye wa kede 
tek cuny kun beo i roppo tekwaro kede cakko itit 
jami ducu apir gi tego me tekwaro kede miyo gi 
notte karacel. I kin jami magi tye iye dini, leb ame 
oloko, pwonyere, wer kede jami ayuba me tekwaro 
iyi akina jami apol ata. 

Me aryo, wan myero odwoggo ngec me kare 
acon apir gi tego akwako ngec kede ryeko a jo me 
Apirika. En ame pire tek dang obedo ketto gen 
adwong i kom ngec anyen ame ocakere kun beo i 
notte karacel kede leyo tam kaka ketto gen adwong 

i kom jami ame okwano i buke ame Muni en ame 
ocoo i kom lobo a jo me Apirika. Wan myero 
okwany twero me pwonyere kede yore me kwan 
odwok bot jo i paci, kede jo me kakanoro ni. Pe 
obino otio dang dok pe bino bedo gin aber me 
wekko twero ducu me pwonyere kede tekwaro i 
cukule ame lubu tim a Muni. Wan myero orab kite 
me kwo a jo me Apirika akwako ngeyo jami kede 
kite me pwonyo dano. Lobo me Apirika tye kede 
ngec oteggo akwako tekwaro me lok kede jami me 
anena dong wan myero oti kede jami me tekwaro 
me kubbu lok me awinya kede anena magi meddo 
kede yore mogo bala nyutto tuku i yore amalo me 
pwonyere kede dongo diro me kwo, kit ame magi 
onwongo obedo kite me tekwaro me miyo ngec. Jo 
me Apirika dwongere maro ngeyo jami kun beo i 
timmo, en pe i kwanno akwana. Pi man ngeyo jami 
kun beo i timmo kede leyo tam myero medde kede 
acalo gin apire tek i cukule kede i Unibaciti, kite 
acel no dang, cekko i cina obedo gin ame pire tek 
me miyo ngec kede ryeko a jo me Apiika. Icina 
obedo yore adwong me notto ngec, diro, ryeko kede 
jami mogo ame pir gi tek i yore me pwonyere wa. Pe 
ineno ni obedo me yomcuny ni ‘cekko icina’ tye 
adoko ame pire tek i catto wil i kare man, bala inen 
ni obedo gin anyen, ame Muni okelo, aco ber aceko 
icina anaka pire tek me poro ngec akwako jo ducu, 
dok i kare ducu obedo guti me pwonyere i tekwaro i 
lobo a jo me Apirika? Meddo i kom mano, nyutto 
tuku, wer, myel kede tuku me gallo wang ngeye 
tutwal acalo yore me bedo karacel me nwongo ngec 
kede pwonyere. 

Peko ame tye i kare ni obedo ni jo me Apirika 
apol tam gi ducu tye ame olokere otuno kakan ame 
wan dong pe oye ngec okene apat kede en okwano i 
buke kede papara me amut. Adong rac tutwal, ka 

ngecoro ni pe ocwalo alubere kede kit ame Muni 
cwalo kede ngec gi, tutwalere ka ryeko kede ngec 
magi pe otemo kede diro me ngec a Muni, mio ngec 
kede diro a jo me Apirika magi ducu pe oworo dang 
ote tammo ni obedo ka lek, mita me cuny onyo 
konyere pe tye. 

Dong Tamma Ducu' kobo ni roppo lobo a jo me 
Apirika kede dongo a jo me Apirika myero bed kit 
magi: 

Me acel, wan myero orop lobo me Apirika cakere 
i guti mere dok naka i wie malo. I kare ni, wan otye 
kede jo ame goro ken gi ken gi, paci agoro, kede 
wati agoro meddo kede gurupe me tedero dang 
agoro. Lobo me Apirika pe twero ropere i kom kit 
guti man. Kit tim me kare ni obedo me rabbo dongo 
gamente adwong iwi gurup me tedero. Tam man 
neno anyim ni ka wan omedde i yo ni, tere ni wan 
obino medde yelle i kit yore man me momot kun 
otemo me dongo bala lobo a Muni, kun nwongo 
momot otye oketto ngec a jo me Apirika ducu 
akwako tekwaro ame wan myero owor, ryeko kede 
gurupe me tekwaro. Adwogi mere abedo bala lobo a 
Muni, ame tye kede gamente atek, gamente atidi, 
ocat wil kede oloc lobo, ento ame tye kede tim arac 
me apoka poka i paci kede i tedero. 

Me aryo, wan myero ocak wotto wot abor pi 
dano acel acel kede pi wan ducu me ngeyo ngo ame 
wan obedo dok ni tit, kun beo i tekwaro, dini 
meddo kede yore okene. 

Me adek, wan myero ogony ote tic kede yo apar 
me ‘Unhu-Ubuntu-Botho’ me aluba i kit tim ducu me 
kwo a dano acol, cakere i kom dano acel acel, paco, 
wati, i tedero, gamente atidi, loc lobo, i catto wil 
kede gamente. 

Wek ongi ngo ame jami magi twero kwakko kun 
oneno acel acel jami adek magi ame kwako lobo a 
jo me Apirika: 


1. Tekwaro 

Kare ni, gamente me Apirika tero tekwaro kit 
ame Muni tero kede jami me kare acon, man obedo 
ka rotto tekwaro acon me cobbo ka miti gi onyo 
ngec me jami me kare acon kede dang pi olim ping 
kede miti me tim me otino otino. 

Man pe romo me meddo ngec akwako dwoggo 
ngec a jo me Apirika me kare acon. Ka ineno, 
tekwaro ajo acol twero bedo ni tye agoro (odio piny), 
ento pwod tye akwo ame dang tye pwod mio tela 
apire tek pi kwo me nino ducu bot jo me Apirika 
apol iwi lobo man. Roppo tekwaro dong pe myero 
bed me cobbo miti me tam me otino otino, ento 
obedo me roppo aber kede yubbo bedo aber i kom 
kwo ame doko me nino ducu. Acaki me man ducu 
obedo paco kede tedero. Gamente me Apirika apol 
cwalo tekwaro tenge kan opono ame miti gi obedo 
keken myel kede ruk me tekwaro kede poyo kit tim 
mogo ame tye arweny. Man tim arac meicel. 
Gamente myero nen tekwaro i yore alac kun kwako 
leb ame oloko, dini a jo me Apirika ,, pwonyere 
cakko i pere pere naka i rwom amalo, diro me tiyo 
jami a jo me Apirika , cweyo jami, wer, nyuttu tuku 
me gallo wang meddo kede jami ducu ame mio wa 
obedo jo me Apirika kun beo i cike me tekwaro 
kede kite me tela meddo kede en okene 

Ka ineno i kom diro me yubbu jami, wer kede 
myel, lobo a jo me Apirika kede jo me Apirika tye 
kede mic adwong ka iporo kede tekwaro okene i wi 
lobo. Man myero bed pagi atek i kite ame wan 
oyubo kede oyiko yore me dwoggo ngec me kare 
acon. I kom jami ducu me wi lobo ni diro me 

yubbo jami kede wer obedo jami apir gi tego ame 
nwongere i tekwaro ducu me miyo gi notte kede 
leyo tam. I kin mwaki me 2000 tuno naka i 2099 
ngeye atira bota ni miti acel ame noto jo ducu 
obedo nwongo rwom amalo me kwo a dano abongo 
dic kede cobbo miti me cuny. Diro me yikko jami, 
wer kede myel tye kede tic ame pire tek me atia pi 
cobbo miti magi ame tye pi dano ducu. Dang jo me 
Apirika ame tye kede diro adwong me timmo jami 
magi, twero nyuti i jo iwi lobo ducu yore aber 
akwako jami magi ducu. 

Akadi bed ni jo me Apirika abongo pyem moro 
obedo jo ame tye kede ngec ducu adwong akato i wi 
lobo i kare ni, man pe olokere odoko lonyo pi jo me 
Apirika. Kit tim man myero lokere i yore ducu, kun 
kwako wer, jami me anena kede nyuttu tuku, yubu 
jami, tuku me wii ituti kede tic ducu me diro 

Man bino meddo tek cuny wa ducu acalo jo me 
Apirika. Ka bed amano, acaki apir gi tego ducu 
akwako diro me tiyo jami ka yeny yore onwongo ni 
ocakere i lobo a jo me Apirika ame olony kede 
tekwaro ame wan ogamo i bot kware wa. 


2. Leb me aloka kede Pwonyere 

Leb me aloka obedo gin acel keken apire tek me 
leyo tam kede rocco tekwaro. Pien tekwaro obedo 
kite me kwo a dano i nino ducu, ngo ame wan oye 
iye, ame wan omaro, kit yo apapat ame wan oye me 
timmo kede jami, man nyutu ni pwonyere obedo 
jang tekwaro. I lobo me Apirika i kare man, i gum 
arac, pol gamente tero pwonyere bala gin ame pat 
tutwal kede tekwaro. Adwogi mere obedo jami ame 
wan otye oneno i lobo me Apirika i kare ni: tim 
atata ame pe rwatte kede tekwaro, acalo adwogi me 
pwonyere i cukule ame rwatte kede tam a Muni. 

Me miyo rocco ngec me Apirika me kare acon 
guro lwite atek, wan myero kede mit kom kede 
ryeko okoporo ngec me diro tic aya i tung kide kede 
tung too. Pire tek, ni mano, ryeko ducu, ame ya i 
lobo wa onyo i lobo aoko, myero gony dwok i leb 
ame wan oloko me konyo i pwonyere. 

Atye kede gen me nenno ni i kare ame pe otyeko 
mwaki apol, jo me Apirika bino pwonyo kit ngec 
ducu i leb gi. Pire tek pi jo me Apirika , bala Orabu 
ducu ame ocaki wa, kede lobe a Muni okene, ni 
otino wa myero nwong ngec ducu, calo bala cura, 
pijik, pwony me kom jami akwo meddo kede en 
okene i leb ame gin oloko. Me ateni, wan myero 
omedde kede pwonyo leb a Muni kede leb okene 
apapat me wilobo pi konyo wa i catto wil kede leyo 
tam me tekwaro kede rok mogo apir gi tego. Ento 
pe myero oti kede leb magi bala leb wa me 
pwonyere iyi akina wa kede otino wa. 

Akadi bed ni twero nen ni gonyo ngec apol i leb 
me tekwaro wa obedo tic atek, ame cobbo pe yot, 
atye i gen ni kit tic man tye amedde kede tiye i kare 
ducu, ka ineno diro me tic ame aman otye ayubbo. 
Atye kede gen ni i yonge mwaki abic onyo apar wan 
obedo kede ngec man kan aler iyi intanet, ame 
twero gonyo leb, polere pi leb jo acol mogo anonok. 


3. Kwo me Cuny 

Jo me Apirika tye kede ye adwong i kom kwo me 
cuny kede dini. Pire tek me ngeyo kit ame jo 
akware wa dini gi onwongo kubere kede dini a 
Muni. Kun omedde anyim amio tam ni acalo jo me 
Apirika me kare ni wan myero opoyo wi wa ni 
Obanga pe omio wa kare man ame nwongo teki me 
bedo pi kare moro i wi lobo ote ballo ataa kun otye 
otemmo loko jami onyo moyo ngec me kare acon. 

Jo akware wa kede Obanga omito ni wan obed 
ame okwo naka tin me miyo cakko ngec anyen. 
Dong ame kwako dini, kop apire tek obedo diyo 
cuny kede paro pi dano ducu. Me acel, acalo dano 
me Apirika pire tek ni myero inge ite woro dini a jo 
akware ni. Gin acel apire tek i tim man tye ni 
myero ibed kede woro i kit dini ducu. Onyo ni, pe 
iyelle me lokko jo i dini ame kware ni onwongo 
lubo. Ka dano me Apirika otamo me lubbo kit ye 
moro apat, jo me Apirika okene pe myero bed kede 
acae iye. Pire tek ni dule ducu i kan ame jo tye 
akwo iye myero mak ye gi kede ngo ame gin oworo. 
Kono ka bed amano wan ducu otye otemmo me 
kubere kede Obanga. 

Pi man, pire pe tek tutwal bota, ka yin onyo 
ibedo Akurutayo, Acilam, Ajudaya onyo pe iye i 
kom dini moro keken. Gin ame pire tek me agwoka 
tye ni wan ducu orom aroma i nyim Obanga dang 
wan ducu otye kede kare arorom me tuno bot 
Obanga kun beo i kom kit ye ame oyero. 

Kit ame, kun beo i loc a Muni, Okurutayo okelo 
dini omio wan jo acol tamo ni kwayo Obanga kun 
obeo i bot jo akware wa obedo tim me catan dang 
dok pe rwatte kede miti Obanga kede dang ni tye 
ka yo acel keken me kubere kede Obanga, pe myero 
kel tubere me dini i lobo me Apirika me kare ni. 
Keken, itye kede tic me jollo kede dongo kwo me 
cuny kede notte a dini dang ite nenno ni dini moro 
onyo kit ye moro pe oloo wi en okene, alubere kede 
cik onyo i diro moro keken, dwongere i kop akwako 
tekwaro, pwonyere kede loc lobo. 

Pi rocco ngec a jo me Apirika me kare acon, 
tutwalere, tye jami me atima ame konyo amito 
ayuba iyi dini a jo akware wa pi kare man. Tye jami 
apol ame wan orwenyo pi ya oko i dini a jo akware 
wa wot bot jo okene. Gin acel arac obedo dwokko 

rwom a paco piny acalo ka nyutte i kare ame oya 
okobo i dini akware wa. Meddo i kom mano, mara 
wa i kom jo me paco kede wati wa odok cen, pien 
okobo mara wa i kom jo ame pe obedo wati wa. 
Man nyutu ni gupu adwong tye i kom bedo ame pe 
oparo piny ‘kaka bedo kede mara’. Man en omio i 
kare ni otye kede otino kic apol ame tye anenno 
can adot. I kare acon onwongo pe tye apoka poka i 
kom maro jo i paco kede ‘remo ni ikokome’. I kare 
ni man oneno ni obedo tic ‘a jo ame timo ber’ ame 
tamo onyo ‘paro pi’ otino ame gum arac omako gi. 

Acecek, rocco kwo me cuny, onyo cwinyo mac 
me mara ame tye adok ping i kom jo okene polere 
jo i paco kede wati, notte karacel kede mic Obanga, 
kede dwoggo cen woro me kwo i catto wil, loc lobo 
kede loc ken pire tek me cakko yo ame kelo kuc, 
dongo kede bedo aber. Ka odwoggo woro kwo a 
dano i jami ducu ame timere iyi akina lwak, dano 
jukere kede lubo cik ken gi kit ame obedo kede 
owote gi, i jami ame Obanga ocweo kede jami a jo 
okene. Man obedo yo ayot me dongo lwak jo ame 
ngeo piny abongo bedo kede polici apol, omony 
kede ongol kop me miyo jo lubbo cik kede bedo 
aber. 


4. Loc lobo kede Tela. 

Jo me Apirika i kare ni pe ngeo ngo ame loc 
lobo kede tela obedo ame kato kare okene okato 
angec dong ducu medde kede kite me tela i 
kakanoro ducu ame dano bedo iye. En omio wan 
otye oyelle me ketto loc awoto kede cik meddo kede 
gamente ame rii! 

I kare ni, dule me loc lobo en ame obedo gin 
acel apire tek i yubbo kit ame kelo loc alubo cik. 
Ento kite dul me loc me pati magi obedo gin ame 
dano okoporo i bot Muni, kit ame wan dang okwao 


126 


kede kit tam me gamente. I kakan pire tek me jo 
me Apirika niango ni i kom kare man ngec wa me 
kare okato akwako dul me loc lobo kede gamente 
pwod pir gi tego tutwal akwako dongo anyim kede 
ber bedo a jo i tedero kede jo ducu ame bedo 
karacel. Me ateni, dul loc apapat tye arwatte kede 
ayela adongo i lobe a Muni apol ame loc alwak tye 
iye. 

Gin ame pire tek i dul locoro keken obedo teko a 
jo me loye ken gi i kakanoro keken ame gin okwo 
iye. Kit ame akobo kede con, man myero cakere i 
paco, wati kede jo ducu ame bedo karacel. Pire tek 
ni rocco loc lobo me kare acon i lobo jo me Apirika 
myero ngecere ya me nama acel kede me ageyi i kit 
ame wan oneno kede dwogo aloc ken ame guti mere 
ocung i kom tela me tekwaro alubere kede kwo me 
tedero. Dong dok acalo bala i tedero jo kwo gi pe 
rorom, ento obedo tekwaro apol, wan acalo jo me 
Apirika myero onwong yore me cobbo apokapoka 
man, kun dang nwongo pwod otye omedde kede 
jami abeco ame nwongere i tela me tekwaro kede 
yuba ducu. 

Ka jo i paco onyo i tedero pe twero loye ken gi 
kede dang pe oromo notte karacel me yubbo jami 
ame myero kony gi akwako miti gi kede jami ame 
yelo gi, kede dang ka pe oromo cobbo tubere iyi 
akina gi kede jami apol ayelo gi ka ocakere, tic kede 
jami ame nwongere i tedero nwongo pe otye kede 
kite me cakko dongo gamente ame lubere kede cik 
onyo kit tela moro keken me rwom amalo. 

Gin ame pire tek tutwal pi atela moro keken me 
lobo me Apirika kede gamente obedo me nenno ngo 
ame tye atimere i lobo gi cakere i paco kede i tedero 
alubere kede dule me loc lobo kede tela. Man obedo 
gin ame mitte atek pi rocco ngec a jo me Apirika me 
kare acon ame twero rii pi kare alac. Gin okene 

ame kelo peko tye niamanilobo me Apirika ducu 
rucu rucu tye amedde iyi akina tela me tekwaro 
ame pwod odong kede tela me gamente atidi odio jo 
iye adia. Man myero cob oyot oyot abongo ballo 
kare. 

Ayela ame pire tek kato ducu tye i kin dule pati 
me loc lobo me Apirika. Man kan ame aloka loka 
apol myero bed iye, ka omito ni obed kede gamente 
kede dule me loc lobo ame twero konyo kede tello 
rocco ngec me kare acon me Apirika. 

Dul pati me loc lobo ame tye i tela kede en ame 
pe cwako gamente i Apirika obedo dule ame ngeyo 
kite gi tek, pe bedo bala me a Muni onyo me 
Apirika. Dule pati me loc magi polere jengere i kom 
dule me loc lobo a Muni onyo me Apirika adong 
reco akato ducu. Cakere i dule me loc i lobo a 
Muni, dule me loc i lobo me Apirika omako tam 
ame kobo ni ‘dano olanyo tero ducu’, ame cakere i 
bot Muni. Man dwongere tere tye ni pire tek me 
lanyo i yera ite tic kede twero no me loc abongo 
penyo tam akonyere tye i bot jo ame otye atello! 

I kom kite me loc i bot jo me Apirika , dule me 
loc lobo okoporo gin arac ame kobo ni otela kede 
odonge pe opyem ked gi kan aler onyo pe openyo gi 
i kop ame pe tye aber pi dano ame pe tye kede 
rwomoro. 

Tama tye ni dule me loc lobo i kare ni tye a 
koporo jami ame pe rwatte kede miti gi atwal 
abongo dang nwongo lero i bot Muni onyo kit tam 
me loc lobo i bot jo me Apirika. Rocco kite me loc 
lobo pi lobo me Apirika mito ni myero okoporo en 
aberere i loc lobo me Apirika kede en okene. I kare 
ni nen bala tye omoko i kom tam me gamente, ame 
opotto i bot Muni ame onwongo oloo wa ame aman 
otemo dang ogwoko kede diro alubere kede tam 
ame pe oniango aber me mara pi lobo wa. Me miyo 

dong jami bedo arac, gamente gengere kede tam me 
loc lobo a Muni me loc ken me pango miyo joi 
tedero onyo i lobo aoko ngeyo kit ame tela tye awot 
kede. 

Aporere, pe tye dul loc lobo moro i lobo me 
Apirika ame myero nen ni konyere ye ka pe tye 
alubbo ngo ame tye iyi Unhu-Ubuntu-Botho akwako 
kite me loc kede tela. Tye ni, dul tela me loc lobo 
myero yub ame lubo cik ame mio twero bot jo apol, 
me miyo jo ame pe tye kede rwom i paco kede i 
tedero bedo kede yera me loc lobo meddo kede jami 
me atima i kan atitino ame gin obedo iye. 

Iyi ateni, man kelo apeny ame kobo ni pingo 
omito dule me loc lobo i kit kare man? Ka oneno 
yera ame otimere acocoki i lobo Amerika kede i 
Jamani, bedo ape apoka poka anen i kite me tam 
me loc lobo i kin dule me tela okelo adwogi me 
lewic i temmo nyuttu ni otela me wi dul loc lobo 
magi kun otio kede adot otelle atela, pi miyo obol 
kwir nwongo tam ame mio gi oboli dano moro no 
kwir onyo pe! Kit tic man oromo tero ni ngo ni tye 
atira ame tere ni ‘pi jo, kun jo en atimo” ka iyi 
acaki otela gi pe okobo kop aber i kom gi? Ateteni, 
kit tim man myero mii wa pe obed kede gen i kit 
ame otela magi timo tic kede i yore aber? 

Cakko i tyen kop man, dul me loc lobo onyo kit 
locoro keken, myero lub apor me ‘eyo lok’ ote 
yubbo i kit yore ame kanoro atitidi ame dano bedo 
iye twero nenno dang te nyuttu tam gi kede tic 
meddo kede apor me yubbo kite me dongo lobo, 
yubbo kit ame gamente tio kede me cobbo miti gi te 
dang miyo gi bedo kede twero adwong i kom dul me 
loc lobo onyo ginoro keken me atima pi ber bedo 
kede gamente. 

Meddo i kom mano, yore me tela ken i dul me 
loc lobo, myero cung i kom Unhu-Ubuntu-Botho. 

Man kwako leyo lok, kun penyo tam, leyo lok i diro, 
diyo cuny, yenyo tam i bang jo obedo gin apire tek 
ame telo tam me loc lobo. Man pe timere i kom ngo 
ame aneno i kare ni i kom dule me loc lobo, ame 
otela neno ni tic gi ame pire tek obedo me ‘lok kede’ 
jo i kare ducu. 

Kit tam man dang myero bed i kom kop ducu 
me tela i lobo moro ni cakere kede gamente atidi, ot 
moko cik kede gamente adwong. 

Man pwod bino meddo me bedo tic adwong 
tutwal i lobo me Apirika, me temmo cakko dongo 
gamente ame rwatte kede cik kede ka pe teko 
adwong myero lok dwok i dongo notte a lobe me 
Apirika ducu atek. Me miyo kit jami ni cobere, dule 
me loc lobo myero bed gini ame ye aloka loka kede 
kanyo kop me miyo jami magi nwongere: 


1 Jo apolame bedo i tedero myero bed kede dwon 
oromo i kop me loc lobo ame ogwao jo apol. 

2 Miyo teko me kop areco me loc lobo ame obino 
calo adwogi me pokko wang lobe acalo adwogi 
me tim a Muni bedo gin ame konyere pe. Kit 
pokko wang lobo ame dano en otimo ni pe 
obedo miti akware wa dang pe onwongo tye i 
tam Obanga. Magi ducu oteto ateta, pe pore, 
kaka notto jo me Apirika en dok poko gi apoka, 
en gin omio, dule me notte ducu ame wan 
otemo cakko bala Notte karacel me Apirika, 
SADC, dul alobe me Apirika me tu Kide, 
ECOWAS, akadi kit tam mogo abeco bala 
NEPAD, nwongo tek pi gi tutwal me lok kede 
twero i lobo moro okene onyo i tedero moro 
keken i lobo me Apirika. Naka tuno i kare moro 
ame dule magi me lobe onotte kede dule aparo 
pi lobo me Apirika bedo kede ngec oromo kede 
twero i tedero me lobo me Apirika, gin ka obedo 

timmo tim akonyere pe me bedo galle kaka miyo 
rocco ngec a jo me Apirika me kare acon wot 
oyot oyot. 

3 Atye kede ngec me agiki me akela oko i kom kop 
man me loc lobo kede tela man me kobbo ni kit 
tela me tekwaro ame wan otye kede i lobo tye 
ame lubere kede cik bala kit tela moro keken 
ame rwatte kede miti a jo moro ni. Atye akobbo 
man pien tye rucurucu adwong i lobo me 
Apirika i kare ni i kop ame kwako ngo ame mio 
tela bedo kakare. 


Kop ducu tye ni oneno ni bedo kede tam i kare 
ducu ikom dule me loc lobo apol kede yera atira i 
lobo me Apirika odoko ni jo me lobo me Apirika 
okoo tenge i kom jo ame myero tel, te dwokko cen i 
kom jami amitte me lobo moro ni. Tye anen adwong 
apol ataa i kare man ame nyuto ni bedo ka kede 
yera atira i lobo kun lubere kede cik pwod pe 
rwatte atwal kede yuba me loc lobo ame lubo miti 
alwak. Man rorom kede cakko gero ot i wie dwogo 
kede piny. Gamente alwak i lobo me Apirika twero 
cobere cakko i piny wot kede malo, kun beo i miyo 
jo i tedero bedo kede gin me atima i rwomoro ducu 
ame amitte. 

Pire tek me jo me Apirika ingeyo ni kare apapat 
ducu mito kit diro me tela apat kede dang ni yera 
atira pe keken obedo yore me tela. Aporere, atela 
ame ocimo acima tye ame lubere kede cik kan ame 
ngat ocime tye atic kede twero ame omie kun ya i 
malo. Atela ame okwanyo akwanya tye ame lubere 
kede cik tutwal kan ame diro, ngec kede tic pi kare 
alac tye amitte iye me tiyo ticoro ni. I kakan ber 
atek me kwanyo ngat aber akato ducu ame itye 
kede i kabedo wu onyo i ngo ame tye atimere. Tela 
ame olako alaka tye ame lubere kede cik tutwal 

kan ame jo tye i gen atek ni otela ame otyeko too 
tye kede twero kanoro ni onyo i kom jo moro i 
kanoro ni dang pi man otino gi en ame tye kede 
twero me kubbo kare ni, kare okato kede kare me 
anyim. Tye dang kit tela me tekwaro ame obedo 
leyo alea, ame timere i kin paci ame ngeye kede 
wati, ame ducu nwongo tye kede twero me tela ame 
oleo alea i kan ame jo bedo iye. 

Tela alubere kede cik obedo tic ame rwatte kede 
miti onyo yika me tekwaro moro ni, onyo kare moro 
ni ento pe obedo tic ame mako yera atira. Man pire 
tek pi gamente me Apirika me poyo ni ka wan otye 
otic atek pi dwoggo ngec me kare acon, pien kit tela 
magi ducu ame lubere kede cik, meddo kede me 
tekwaro, myero mi cwak, teko kede bed gin anyen, 
me miyo gi bedo ame rwatte kede miti me tela i 
rwom ducu. 

Gamente apol tye kede pen cik kede kit tela apol 
ame mi akala kala adwong ka ce tela me tekwaro 
tye alubbo cik. Me miyo dong kop bedo arac, 
gamente okene kede dule me loc lobo tio kede kit 
timi, me tic kede tela me tekwaro pi cobo miti gi 
keken. Kop ducu tye ni, gamente me lobo me 
Apirika, kun otye olubo tam a Muni, pe maro tela 
me tekwaro, kun miti gi adwong bedo i kom otela 
acel acel bala rwode kede odonge wangtic ote tic 
kede kit jami me cobbo miti gi me loc lobo, kun pe 
omio gini ginoro atwal, onyo omio atitidi, me konyo 
dong leyo tam kede tic akwako tela alwak me 
tekwaro. Ibino neno ni i lobe apol otela me tekwaro 
ducu omio gi obedo otic a gamente pi lwak, kede 
ocungu anonok i ot mokko cik onyo kit duloro acal 
kede man. I kare apol omio gi ocara onyo ginoro 
anonok ame rwatte kede dit gi. Kit tim man wao 
otela me tekwaro tenge i kop me tekwaro gi, dong 
kaka tiyo tic gi me tekwaro, ocako timere bala otela 

a gamente. Iyi ateni, teka me tekwaro i lobo a jo 
acol pe kwako loc, onyo bedo kede twero adwong. 
Man tere ni loc lobo ame openyo kede tam pire tek 
kato rwom a rwot onyo rwomoro keken i tela me 
tekwaro. Pire tek me ngeyo ni rocco ngec a jo me 
Apirika me kare acon abedo atek ka guti me dongo 
kan a jo bedo iye ocung i kom rwode meddo kede jo 
ame tye i rwom, kaka dongo kite me leyo tam kede 
gwayo tela ame tio karacel. 

I lobe me Apirika ducu i kare man wan dang 
otye kede dule me kare anyen ame bor atek ka 
iporo kede yuba me tekwaro onyo kabede ame pe 
tio alubere kede tela me tekwaro. Man iyi akina gi 
twero bedo bala aporere, boma kede kan oguru 
boma meddo kede kan ame jo oringo ayela bedo 
iye. I kit ka bedo magi kit tela alubere kede cik 
apire tek tutwal omaro bedo otela ame oyero ayera 
onyo en ame okwanyo akwanya. Pi man pire pwod 
tek pi otela magi me nyuttu tic gi alubere kede 
penyo miti alwak meddo kede tela me tic karacel 
ame otye kede i tela me tekwaro. 


5. Diro catto wil kede catto wil. 

Tam ducu’ neno anyim ni diro me catto wil 
kede catto wil ka okobo kede otio kedgi karacel pire 
tek i yubbo ka tam aber ame konyo i kello lonyo 
adwong ame woto karacel kede rocco ngec a jo me 
Apirika me kare acon. . 

Me nama acel apire tek tye ni catto wil i paco 
kede ka apura me paco obedo gin akonyo dang ber 
me dongo tedero kede lonyo me lobo. Tye anyut 
ame dong otyeko nen oko i lobe me Apirika apol 
ame nyuto ni cat atitino i paco meddo kede pur 
lubere aber tutwal kede miti a jo me Apirika . 

Kamano yuba me diro catto wil, meddo kede 
yubbo diro catto wil kede dul ame mio lim, mito ni 

gamente nen aber te miyo kare bot dul ame pire tek 
ame dang romo konyo catto wil atitino polere wok 
catto wil me paci atye i tedero. 

Me aryo, wan myero oyub lonyo me tedero ame 
pwod pe ru obedo kede lonyo me lobo ducu. Man 
pien ni i lobo me Apirika pol a jo wa ducu bedo i 
tedero. Meddo i kom man pien can otany tutwal i 
tedero, wan myero ocak jukko can i kan ame en tye 
otany iye, ame pwod pe ru otamo tam ame pe tye 
kakare ni boma tye kede tic apol ame jo oya i 
tedero twero nwongo tic ducu iye. 

Me miyo dongo lonyo me kare ni wot oyot oyot 
alubere kede cumi me tiyo jami apol i boma, pire 
pwod tek pi wan me nenno nama acel ni jo wa ame 
tye i tedero twero puro cem adwong i wel ayot, 
acalo bala gin amitte onyo ame konyo ocung i kom 
otic ame tio i boma. Yore okene tye ni, jo ame tio i 
boma mito cem ame welere tye ayot dang adwong, 
ame pwod pe ru ogero cumi apol. Kit cem man 
ducu myero pur i tedero i poti ame paci tye kede. 

Adong rac, i kare ni boma apol ducu i lobo me 
Apirika opong kede jo oya i tedero ame tye 
abunyere me ngweco can ame tye i tedero, ogik gini 
i boma kan ame pe tye boma wa moro adit ame tye 
kede tic onyo jami aromo me gwokko kwo gi. 

Meddo i kom mano, myero okoporo apor i bot 
owote wa me lobo Orabu, ame otio tic atek me miyo 
lonyo bot otedero kede dule atye i tedero, yubuu 
jami ame mitte pi kwo a jo i tedero bala pwonyere, 
yot kom, meddo kede jami amedo catto wil bala yo 
adongo, yo atitino, pokko pii, mac alengtwic meddo 
kede en okene. Man pire tek me meddo lonyo i 
tedero dang mio otedero nwongo diro ame pire tek 
me kwo karacel kede diro me catto wil, ame pwod 
pe ru otemo me ya wot i boma. 

Tyen kop ame pire tek okene aye ni yubbu 
lonyo me tedero myero cung i yore me meddo teko 
gi me yubbo i yore amitte jami kede kony i tedero. 
Akun lubere kede Unhu-Ubuntu-Botho , catto wil 
dwongere obedo mako wat. Nwongo lonyo obedo 
adwogi me meddo rwom i paco ite lokko gin ame 
opuro kede tic i tedero kede wati, jo ame cok kedi 
kede owote. Man obedo yo acel keken me meddo 
rwom me tedero, ka pe ngo ame wan oneno aman 
tye atimere tye ni otedero tye amedde kede temmo 
puro gin apura i wel ame tye amedde nino i nino. 
Kop tye ni, cwallo jami ame opuro kan abor naka i 
cuk i boma okelo can i tedero kede omedo miyo jo 
apol ya con acona me dak i boma. 

Kop ame pire tek me lonyo tye me meddo rwom 
me kwo ayot kede pokko lonyo bot jo i paco meddo 
kede jo ame kwo i tedero nama acel ame pwod pe 
ru otero bot jo okene kede i boma. 

Me agiki tye tam ame olwongo ni Machobane, 
ame an akoporo i bot alweny me Apirika atek ame 
ya i lobo me Lesotho, ame olwongo ni adit 
Machobane. Tam a Machobane ni kobo ni jo me 
Apirika nama acel myero tam me tic pir gi ken gi, 
kaka tic bang jo okene. Jami ducu ame pire tek pi 
dongo me lonyo nwongere bot ocat wil ame tamo 
apir gi i rwom me catto wil ducu. Man dwongere 
pire tek me temmo roppo teko me lonyo i bot jo i 
tedero. 

Ame pwod pe ru atero kare apol i tam adit 
Machobane, wek kong akob i kom tam akwako can 
i lobo me Apirika. Pol acan ame aman tye kan ame 
jo acol bedo iye obedo can ame kome nen ame jo 
nene dwongere pien jo me Apirika jengere i kare 
ducu i kom jami ame gin pe otio kede dang opuro 
gini jami apol ame gin pe otio kede. I timmo kit gini 

wan otye oballo guti me lonyo wa, lonyo ame nen 
kede en ame tye akwo bala yen kede kuli. 

Man ducu dong omedde obedo adwong atek pi 
peko me can ngec, atyeko laro kop man oko, pien 
wan jo me Apirika pe oparo onyo otio kede ngec wa 
me konyo wa i yore aber. 

Dong diro me dongo lonyo kan ame jo bedo iye 
kwako me acel, dongo lonyo me kan ame jo kwo 
iye, ame tere ni dongo lonyo ame nen kede en akwo 
mere i mit kom tutwal pe bala i kare acon. Jo me 
tedero myero yub kulu me pii gi i kom gi, dam 
atitino, yo adongo, yo atitino acalo lonyo ame kome 
nen. Meddo i kom mano, wan myero obed kede mit 
kom i puro jami atye kede kwo bala pitto yen apol, 
yen ame ocango kede twoe kede polere yubbo kit 
koti abeco me kit jami ame Obanga omio wa. 

Atyeko lok oko i kom miti me meddo rwom kede 
pokko jami wa i kan ame obedo iye acalo yo, pe 
keken me nwongo lonyo, ento me miyo lonyo tic pi 
konyo kor wa. 

Tam me adek obedo kan ame tam a Machobane 
donyo iye. Tam man tye ka ni: pe iye me bedo 
gwok. Alubere kede tam a Machobane, ka dano 
moro ocoi i tic, yin idoko gwok. Pingo? Pien ginoro 
ame itye imito ducu igamo i bot ngat ame ocoi i tic 
aporere gin acama kede konyoro keken. Akadi won 
gwok gwe gwok, gwok romo ngwec kede rem iyi lum 
pi kare anonok, ento bino dwogo dok bot wonere 
oyot oyot, pien ngeo aber ni pe eromo kwo abongo 
ngat aloe. Ngec apire tek tye ni: cak catto wil ni 
apiri keni onyo cak timmo jami mogo ame imito ni 
keli lonyo. Pe iti pi ngatoro okene, polere ka ikato 
dong kit mwaka moro. 

Tam me angwen tye ni bed kede tek cuny me 
wekko bot otino ni kwo ducu kede diro amitte me 
kwo ame yin inwongo i kare me kwo ni. Kit diro 

magi myero gwa jami apol ame kwako kite me puro 
cem kede gwokko ame pe oballe, meddo rwom me 
paco kede kite me loyo jami i paco ame mitte me 
kello lonyo, kite me gwokko cente kede jami okene 
akelo cente. 

Me abic, wan myero opwony kite me lokko peki 
onyo jami ame yelo wa doko yore me catto wil. 
Dong, kaka bedo conne ka oneno peko, wan myero 
ojol jami ni bala gum me timmo ginoro anyen onyo 
miyo konyoro anyen aya i kom peko ame oguro wa. 

Meddo i kom mano, wan dang oromo cakko kite 
me catto wil apire tek ame ya i tekwaro wa kede kit 
ngo ame wan oworo, wan ote meddo kede diro me 
tiyo jami i kin paco me tiyo jami apol bala goyo cal 
ame nyuto ginoro, cweyo jami meddo kede jami 
apol ame yubo paco kede deo, catto wil i paco me 
tedero tye kede gum apol me nwongo lim adwong 
kede meddo catto wil i rwom amalo i kare me 
anyim. 

Me agiki, diro me catto wil apire tek ame pwod 
pe ru otio kede i tedero me lobo ajo acol nwongere i 
lonyo ame nwongere i jami ame Obanga omio wa 
nono, dwongere obedo lobo, nam kede yen, kede kit 
jami me apita okene. Peko adwong tye ni jami ame 
kelo lonyo ni ducu pe oloko odoko lonyo pi ocan 
ame tye paco i tedero. Aco ka amano, twero me loc 
me jami ni ducu otyeko dok lokere i yonge loc a 
Muni kede i kare ame loc a Muni pwod pe ru 
onwongo tye, i bot otedero dok bot gamente. Man 
dwongere tere ni pol otedero me lobo me Apirika pe 
tye kede twero atir atir me lobo ame gin obedo iye 
ame dang otio kede i nino ducu. 

Acalo jang dul me kweddo kop me kit omio kede 
lobo me Zimbabwe ame an en atelo wie ame dang 
onwongo akobo con kong, abedo kede ur adwong 
me nwongo ni jo me Apirika obedo otedero obin 

ogamo i bot gi oko twero me tekwaro me lonyo ame 
onwongo ateteni megi ni. Me ateni, kit lonyo ame 
ogwoko ni ducu rom kede jami akelo lonyo ame tye 
owe mot, ame pwod pe ru otio kede me kello lim i 
cing jo me kanoro ni. Obedo genna adwong tutwal 
ni acalo jang rocco kwo me ngec a jo me Apirika me 
kare acon gamente ducu i lobo jo me Apirika myero 
ngi aber pen cik gi kede kit cik ame gin otye kede 
akwako kop me lobo ote cakko ketto i tic kede miyo 
jo ngeyo pi aloka loka adwong ame bino miyo lobo 
ducu i lobo moro ni bedo kede diro me tiyo lim 
arorom. 

Akwako lobo me tekwaro ame onwongo i kare 
acon onwongo alubere kede cik me tekwaro, ticca 
kede coc a jo okene i kare acocok okato angec 
onyutu ni kop me lobo alubere kede cik me tekwaro 
ogwao i kome jami apir gi tego amitte ducu i kare ni 
kede kite me nwongo lobo. Gin ame dong orem 
obedo cik ame mio lobo dok bot otela me tekwaro, 
twero me tela me miyo twero me lobo apol ame i 
kare ducu omio lobo ame ocato iye wil. 

Cik angwen ame kwako lobo ame myero lub 
dang ote gwokko aber i tekwaro me lobo kit ame 
onwongo rik tye kede, i tekwaro, onwongo tye kit 
twero magi: twero me tic kede kila, twero me kobbo 
kila bot dano okene, twero me miyo jo okene kila 
onyo me pe miyo, acalo bala otino ni me tic kede 
kila kede me agiki, twero me bedo kede cik me tic 
kede lobo alubere kede cik me tekwaro onyo me a 
gamente me miyi bedo kede twero ame jo okene pe 
bino nywaro. Imiyo tekwaro tic me tela akwako 
twero magi, bedo dong ayot bot nyammo tam me 
paco onyo tedero, me miyo jo pango kila, balo me 
twero i kila kede kite mogo me lobo a Muni ame 
mio kila ame pe onwongo otye atic kede dong me 
cakko tic. Pire tek me ngeyo ni i kom kite me miyo 

lobo i bot jo me Apirika, kila ame twerere tye i 
tekwaro omio ka bot paco ento pe bot dano acel. 
Ento man pe myero kel abar wicoro i kom ketto kila 
i tic me kello lonyo, pire tek keken ni jo me paco 
myero mi gi onge kit wiloro keken akwako kila kede 
jami okene. 

Kit ame ogwoko kede kila pire tek kato konyere i 
catto wil. Gwokko kila i tedero me lobo a jo me 
Apirika obedo anyut apire tek i kite me tela me 
tedero. Man tere ni tyekko kop ame kwako kila pe 
pokere kede ketto i tic kop me Unhu-Ubuntu-Botho 
alubere kede ber aloc alwak ame gwao jo ducu. 

Me Agiki 


AS ni amut apire tek i buk man twero 
makere, obino makko dang myero jo me Apirika 
apol mak bala ngec me kwo a dano. Apwoi matek 
me yin ikwanyo kare me kwanno buk man. Kit ame 
yin ikwano kede buk man naka iyi agiki nyutta ni 
atye arabbo lok bot ngat ame olare. Pol ajo acol 
ducu ngeo i cuny gi kit jami ni ducu ame atemo lok 
iye. Tic apire tek pe obedo me nwongo jo ame ye i 
kom tam magi, tic ateteni tye pi dano acel acel: tam 
tye ni ibino timmo ngo ame kwako kop man ducu? 

Ka ineno abarwic apol ame lobo a jo me Apirika 
onwongo aman, yot tutwal me wekko yelle ite 
tammo ni pe tye ginoro adwong ame dano romo 
timmo pire kene. Jang buk man okene kede iyi 
agiki mere, tye me kobi i dwon amalo ni tye jami 
apol ame yin itwero tiyo! 

Me acaki pire tek me yin oyot oyot cakko yelle 
me ngeyo ateteni ngo ame yin i bedo. Me ateteni 
buk man myero ti bala gin ame omo cunyi. Yin 
myero iwot anyim ite nyutto jami ducu ame pir gi 
tego iyi kwo me Unhu-Ubuntu-Botho ame yin ijalo 
kare ni me lubbo piri keni nino ducu. 

Dong buk man tye ka kede miti me konyo kede 
diyo cunyi me bedo ngat ame kelo aloka loka ame 
yin aman ibedo ni! 


Eka poyo ni: Yin itye, pien wan ducu otye. 

